text:
2013-2-3 14:13
marrine
我獨個行樂怎可快樂?
[u]真又好假又好 我只係打下文[/u]
f3個時分班 我係我個班乜fd都冇 之後識左條女 佢叫蘊蘊
初初識佢個時覺得佢份人冇乜點 幾好人幾斯文幾靚女
但之後就好似變左另一個人咁):
因為佢幾靚女 所以都幾多仔追佢 其中一個仲要係我有好感既男仔
佢叫Y文 不過佢唔係作詞個個咁解
不過都係多得蘊蘊 唔係我諗我呢一世都冇辦法同呢個男仔傾到計
係我地班好多女仔都鍾意Y文 可能因為覺得佢好型掛?
但老師就好憎佢 因為佢脾氣都幾差下 一個唔開心就屌9老師走堂啲人黎
搞到要call哂訓導個啲):
記得有日同蘊蘊食lunch Y文就走左過黎
Y文: 喂 肥蘊 一齊食lunch?
蘊蘊: 屌你 死肥文 我邊度肥呀?
Y文: 你度度都肥 除左個胸
蘊蘊: 屌 你講咩呀 我有C架
Y文: 你話你個屎忽有C我就信.. 哈
一路上佢地都係度打打鬧鬧 而我就好似第3者咁 企係度唔知仲乜9
或者你會話 點解你唔走 搵第二個fd食?
我可以答你 個時除左蘊蘊我冇fd 亦都可以話個班舊fd根本唔當我係fd
同Y文同埋蘊蘊食耐左 我慢慢就同Y文熟左
不過當然冇蘊蘊咁熟啦 亦都唔敢同Y文熟啦 因為我覺得蘊蘊好似都受受地佢溝
果然 開左學冇幾個月 佢地就一齊左 真係勁唔開心囉):
2013-2-3 14:26
★.yee
[size=3]做你第一個支持者.[/size]
[size=3]暗戀真係好辛苦架,尤其係同自己個FD一齊:([/size]
[size=3]btw加油!:D[/size]
2013-2-9 03:23
marrine
不過Y文係啲咩人 基本上大家都心裡有數
所以好快佢同蘊蘊好冇一排又嘈交
記得有次蘊蘊嬲左Y文 個時我同Y文都坐得幾近
佢上堂個時踢我張櫈.
Y文: 喂 個肥婆仲乜9?
我: 都係個啲架啦
Y文: 又嬲呀?
我: 係掛
Y文: 點搞好呀今次又?
我: 你睇你喇
Y文: 屌 係咪fd黎架?
我: 屌 係咪人地條仔黎架.
好多時我都會獻計俾Y文tum蘊蘊既
畢竟 唔係我既話 Y文都應該唔會知佢鍾意hello kitty
唔係我既話 Y文都應該唔會知道蘊蘊唔鍾意佢成日屌9佢肥
唔係我既話.. Y文都唔會知蘊蘊唔likey佢同maybo行咁埋(:
maybo係我地級一條女 都幾靚女 幾多仔溝
4月 蘊蘊生日
成班人入左去屯門蝴蝶灣BBQ
多數都係Y文啲fd 男多女少 有啲低form個時同過我一班
其中一個 叫wewa個ex係我小學fd 所以知道吓我咁
因為wewa係咁聊我講野 搞到佢地以為我同wewa有野
最離譜既係話我lum人囉 真係頂佢地個肺O:
蘊蘊: 啲人好似唔記得今日係邊個生日咁喎xd
我: 咩呀 講咩呀
Y文: 係囉 同wewa傾就笑到咁lum 同我講兩句都想死咁
蘊蘊: 有啲野wo xd
wewa: 哈哈 咪玩
Y文: wow
wewa: 屌你
Y文: 心照啦
唔知係佢地飲左醉定乜9野 wewa真係塊面紅紅地囉
個陣我心諗:仆街啦 真係跌落黃河都洗唔甩我鍾意佢呢句野..
不過之後都冇理到照玩
點知番到去個個都以為我同wewa有野
不過好彩唔同班 同班真係死得X:
不過個日之後好似同Y文又行近左好多咁
可能因為識到佢班fd掛?
[u]ohhh sorr 因為上次掛住出街所以冇打落去![/u]
2013-2-9 03:36
marrine
不過wewa呢個人真係搞到我亂鬼哂龍X:
我知我唔鍾意佢 但我亦都唔想啲人亂up搞到佢誤會
又或者我既否認而搞到破壞左我同佢之間既友誼
所以都唔敢9up啲乜..
搞到又俾佢地話有野個啲囉
之後過一排又唔拿知邊鬼個生日
總之係Y文啲fd
我又唔打唔撞又去埋 雖然全晚都唔係好清楚係呀A定呀B生日
但總之我就係黎食野架囉O:
本身我唔飲酒 但撞到wewa 佢話佢唔開心
同佢吹2句個時俾人佢迫我飲左少少 當然 我諗佢只係搵人陪佢飲姐
我都唔信佢個晚有乜企圖掛? 可能我單純
飲飲下 Y文拎左野食過黎俾我地..
Y文: 咪淨係掛住飲啦 乜撚野都唔食
我: 頂 你好體貼囉
Y文: 梗係..
Y文: 喂 睇實我個fd呀-.-
我: 屌 佢會有咩事姐?
講完呢句我真係後悔
睇黎佢真係好鍾意我個小學fd 即係佢個ex..
佢竟然係度喊 之後蘊蘊又借題發揮話我整喊人X:
2013-2-9 03:53
marrine
有次蘊蘊同Y文真係吵大
其實本身係好小事 但因為觸及左雙方既原則
搞到兩邊都冷戰 蘊蘊仲係度介手):
我真係睇唔過眼..
之後走左去搵Y文 我好記得個畫面就係
見到Y文企係圖書館門口同maybo係度吹水
我咩都冇諗 走左去佢地中間
我望住maybo講: 你可唔可以借借?X:
maybo望左望Y文冇出聲..
Y文又望左望佢: 下個re搵你啦
之後maybo走左
Y文: 屌 今次唔撚係我錯囉.. 仲咩咁望我O:
我: 我有點望你呀?X:
Y文: 拿拿拿 咁撚惡仲話冇?
我: 點呀你地? 佢介手呀 唔惡啲點得?
Y文: 屌 你企次係我立場得唔得姐? 唔係佢介手佢就大撚哂架?
一係我都介囉咁 你會唔會可憐下我?
我: 但佢依家真係介手囉
Y文: 屌 你冇見到咋.. 佢今朝係走廊度屌9我囉
神早流流 唔知發生乜事 冇啦啦俾佢屌 條氣真係唔多順
再咁落去真係遲早散
我: 咁你愛佢極都有限啦
Y文: 所以我從來都冇話過我愛佢 更加唔會話我極愛佢勁愛佢囉O:
最後我都真係俾佢吹脹左 走鬼左
講真 我又可以幫到啲乜 唔通叫呀Y文幫佢止血?
個個動機係邊個人身上就只有邊個可以幫到自己 Y文真係幫唔到佢幾多
果然 就係個個禮拜 佢地散左
之後個幾個月 我都冇同Y文講過啲乜 就算佢聊我都冇X:
咁佢見聊又唔應之後都冇理過我
而蘊蘊
可能佢真係好鍾意Y文啦..
散左之後我真係見佢喊多過笑
成日夜晚晚打黎喊住同我講好掛住佢):
做朋友既都心up啦
雖然我真係鍾意Y文 但蘊蘊係我個時我真係好珍惜而且覺得係唯一既朋友
所以 我毫無條件咁簡左去陪住呢個好朋友
我都唔想佢再做啲咩比介手更傻既事..
2013-2-9 04:15
marrine
同Y文就冇野講 但wewa都有既
因為佢時不時得閒無事會走落黎搵下人O:
有日 我同佢仲有蘊蘊3條友一齊食lunch
佢成日係度搞爛gag
我就真係笑唔出喇.. 不過蘊蘊都會俾面佢笑下
所以話 點解蘊蘊會有咁多仔溝佢
除左靚之外 佢份人都算大體(:
蘊蘊去toilet個陣 wewa就捉住我問我野
wewa: 咩事呀佢地?
我: 散左成個月喇咩事X:
wewa: 我就 就係問你咩事散囉
我: 問Y文囉 我點知姐?
wewa: 你仲嬲佢呀?
我: 咩呀 佢咁對我fd喎..
wewa: 好心你就對事咪對人啦 過份
俾wewa一句唔知算唔算係無心講既過份搞到我勁唔開心
一直係度諗 係咪我怪錯左Y文
講真 我又唔清楚件事既真相 我有冇錯怪佢我唔知
但我又廢事去問..
到6月個時 Y文生日
佢地就話約唱K 之後wewa就問我去唔去(:
我好死狗咁答左我去..
我唔知wewa買左咩生日禮物 我只係知好貴
我又唔想諗買乜U: 就搵佢同我夾..
Y文見到我黎左好似呆左呆 不過照舊冇水
之後我都係同wewa飲酒吹水
到切cake個時 諗住送埋禮物俾Y文
之後個個聽到我係同wewa夾都話我地有野又wow我地..
之後又坐番埋去 雖然Y文親自拎蛋糕黎O:
但連眼尾都冇望過我就轉身 只係同wewa笑笑口講左幾句野
到走個時我地可以話都冇講過野
講真 我個刻真係好down.. 呢啲真係唔係我想要
但我又可以點呢?
2013-2-9 04:33
marrine
其實我同wewa夾錢買俾Y文個個係袋黎
係Y文自己好鍾意既一個牌子黎
我冇估錯既係佢會咩番學O:
Y文同蘊蘊散左幾個月到 蘊蘊就同左第條仔一齊
我唔知佢係咪真係鍾意佢
但我覺得條仔都唔係好人黎個啲
總之就係咸濕佬托世 成日借啲耳抽水個啲黎X:
而且 自從蘊蘊同呢條仔拍拖之後
都少左同我一齊):
除左平時re個時會搵下我之外 lunch個啲都掉低我同仔食
呢單野對我黎講我係幾接受唔到..
點講呢? 俾我一種 呼之則來揮之則去既feel囉
有日上上下堂 Y文踢我 我本身以為佢唔小心 點知佢踢左我2野..
我: 屌 你唔係訓教咩?
Y文: 屌 你唔係嬲咩?
我: 嬲就唔會去唱k啦個日(:
Y文: 屌 唔早講? 個日見到你個西哂面都唔敢聊你
我: 你就西面X:
Y文: 仲咩呀你同XX蘊?
我: 冇咩呀X:
Y文: 唔係形影不離架咩?
我: 想知人地近況呢?
Y文: 想知你同wewa既近況多d
我: 屌你
Y文: 咪淨係同wewa食lunch咁dry啦 同我地班人食啦
我: 屌 咁多仔 唔啦 廢事O:
Y文: 屌 怕乜撚野 我地都當你男人黎既
我: 屌 我當哂你地冇J tim啦X:
Y文: 要唔要個個除褲俾你檢下?
我: 屌 我先唔要
Y文: 你要我地都冇人制囉我諗 哈哈(:
屌 佢戇鳩架O:
個日開始我真係同Y文佢地班人食 我唔知蘊蘊知道會點
我亦都知佢遲早會知..
果然有日撞正食同一間 蘊蘊眼定定望左我地幾眼
番到去之後就冇理到我):
Y文: 屌 佢不嬲小氣啦 咪撚理佢啦..
我: 唉 你明乜野?
Y文: 你又明乜野?
2013-2-9 04:52
marrine
同Y文愈黎愈FD就愈黎愈有FEEL..
但我真係好驚會變到好似佢依家同蘊蘊咁O:
放暑假個時我岩岩開始同佢d fd fd左啲
之後一齊去OP玩X: 個陣乜撚野新機動遊戲都未有
淨係識玩過山車 滑浪飛船個尾野
好似玩滑咁 就濕左n次身 佢地係咁轉換髮型真係笑死我(:
有張相影到wewa反白眼 Y文即刻買左
同佢地一齊玩真係好開心
而唔係單單有個種朋友既感覺 而係好實在..
之後分開左玩 我同Y文去左玩海X船
我地超玩命地簡左最尾個行 離心力好大 嚇到我痴媽筋..
玩到最後一round個時 Y文叫我一齊嗌
因為我一直都唔想衰俾佢睇 就扮哂唔驚咁 哈哈..
點知佢係度嗌 : XX詠(我全名) 同我一齊?
到落左去個時我都以為自己發緊夢 聽錯定乜 唔敢亂表態X:
但我個時係真係聽到依句野..
我望左佢幾眼
Y文: 點呀? 唔係要我再嗌過呀? 好撚戇鳩
我: 你又做?
Y文: 你知要你感動再應承我難道幾高架啦(:
我: 唔係惡到死咩..
Y文: 我鍾意 你咪撚理..
我: (:
Y文: 屌 點姐..
我: 考慮下
Y文: 屌 唔好考慮啦
我: 屌 咁唔同囉
Y文: 屌 咁你慢慢考慮
但佢並無比時間我考慮.. 就拖住左隻手
再去搵佢啲fd個時 我勁緊張 個時又熱 我狂甩開佢隻手O:
Y文: 仲乜?
我: 熱呀 出哂汗 咪拖啦X:
Y文: 下 唔好啦..
我: 喂 咪掂我咯
Y文: 屌 我唔撚理!
之後佢死都要拖住 佢啲fd見到都O哂 X:
可能佢地係真係當我男人婆啦
而我都覺得個刻好似發夢..
我見到wewa個樣唔係好開心咁):
屌 之後我問佢係咪真係鍾意我 因為我覺得佢玩我
佢就話係 我問佢點解 佢就話鍾意就鍾意冇解
屌 真係好廢
不過我好開心 但我又會諗
開學個時我應該點面對蘊蘊呢?
[[i] 本帖最後由 marrine 於 2013-2-11 00:40 編輯 [/i]]
2013-2-9 04:53
marrine
回復 #2 ★.yee 的帖子
多謝你呀(:
講真 暗戀朋友鍾意既人先係最煩既事..
2013-2-9 14:43
ohyeahBOxd
估唔到文鐘意你xdbtw其實你唔洗理薀點諗 佢咁重色輕友 都唔知佢有冇當你係fd
2013-2-11 00:52
marrine
其實我份人都幾自私
為左唔想破壞同蘊蘊之間既關係
同埋唔知點開口同佢講我同左佢ex一齊
所以我選擇左唔講.
可能你會諗 點唔講呀? Y文肯咩?
最後我係開學前個一個禮拜同佢係度約法三章..
有晚同佢傾電話傾到好夜(:
我: 有啲野想你應承我..
Y文: 咩野黎 唔係啲唔好離開我之類個啲呀?
我: 屌 咪kai X:
Y文: 你講黎聽下先 岩聽就做 唔岩聽唔撚理X:
我: 不如我地係學校唔好咁張揚?
佢靜左陣冇出聲..
我: 好冇?
Y文: 你既意思係地下情?
我: 類似啦
Y文: 屌..
我: 咁即係點
Y文: 最憎呢啲 我唔多想囉O:
我: 咁點
Y文: 唉 再講啦 眼訓 訓教先
之後又好似冇左件事咁X:
到真係事到臨頭 即係開學前個晚..
Y文 SD SMS(個時冇咩WTSAPP個啲-_-)黎同我講分手
完全係零內容 同同佢一齊個陣一樣 冇理由地分手
乾乾脆脆既兩隻字
我同Y文之間 就咁完玩完左 兩個月既時間都冇.
其實我有諗過會唔會係因為佢唔想地下情?
定係佢有左第條女?
不過同佢呢種人一齊 都預左唔會長久..
不過我真係有唔開心 真係有喊
2013-2-11 01:03
marrine
開學個日 隻眼因為喊腫到戇鳩X:
之後入禮堂開學禮個啲廢野 蘊蘊雖然同我一班又坐我隔離
但佢完全冇關心過我 淨係同我hi完之後就掛住低頭同佢條仔sms
真係心都淡哂
我又望下部電話
點知wewa係我番到去學校個時打過俾我(:
仲有幾個sms咁.. 佢知我同Y文散左
wewa: 點呀 死得未?
我: 冇點呀 多謝關心X:
wewa: 見到你喊到眼都腫哂 心痛死人
我: 屌你X:
wewa: ?
我: 好感動囉我 得你一個留意到我..
wewa: no thx(:
我: 都係你最有良心(:
wewa: sure(:
之後同佢sd sd下 俾我個新班主任見到O:
佢係咁叫我交手機俾佢 之後我唔肯 俾訓導捉左出去
點知見到Y文 佢望左我一眼又冇再望
見到佢咁既反應 好唔想理我咁 唔知點解勁想喊..
最後都係忍唔住去左toilet )': 真係好冇用
2013-2-11 01:17
marrine
其實Y文有冇鍾意過我 定玩我
個刻已經唔重要..
重要既係我已經不能自拔(:
有日蘊蘊得閒同我食lunch.. 不過呢個lunch真係勁唔開心
蘊蘊: 其實 我知道你同Y文一齊既野(:
我: ..
蘊蘊: 講真 一開始我知道左之後真係好憎你
我: ..
蘊蘊: 可能我仲鍾意佢啦 仲未放得低佢啦
我: ..
蘊蘊: 不過你地依家都散左啦? 我亦都搞清楚左我自己既心意
好多謝你(:
我: 咁你之前條仔?
蘊蘊: 或者佢只係一個替代品
呢日同蘊蘊食完lunch之後 有種唔知點既感覺
可以話係心虛啦 就好似搶左人地男友被發現咁
呢次之後 蘊蘊好似有意無意咁疏離我咁X:
當時我識左個女仔 佢叫juice
其實佢一直都唔鍾意蘊蘊
我一直冇同佢特別fd 正正係因為我同蘊蘊fd
但自從蘊蘊開始疏離我之後 我就真真正正開始同呢個女仔fd(:
我講左好多野俾佢知.. 包括我同Y文既野
雖然Y文呢年唔同我一班 但係我都會成日撞到佢
每次見到佢同其他女仔一齊 個心都乸住乸住咁
但我對佢既感覺就停唔到
或者佢好唔鍾意我
但我就係鍾意佢
或者佢只係玩我
但我唔憎佢..
2013-2-11 01:30
marrine
同Y文散左之後
wewa不但冇因為Y文而唔理我
反而會成日同我同juice一齊食飯(:
其實juice成日係度抽我水 話wewa對我好呀個啲
明示我要捉緊呢個眼前人
但我明白我鍾意既係Y文 我亦都唔想累人
所以一直 我都冇去跨出個一步X:
有晚同juice仲有佢以前個班d fd唱K
唱到夜晚10點幾走.. 點知走個時見到Y文仲有wewa佢地(:
之後番到一直都訓唔著係度諗左好多野
第二朝天光就開msn (個時仲興)
點知wewa add我
wewa: 咁早起身?
我: 訓唔著
wewa: 哦 我唱通宵k黎O:
我: 見到..
wewa: 唉 咪咁啦
我: 其實你覺唔覺佢個陣係度玩我?
wewa: 唔會
我: 但我真係覺得係咁囉(:
wewa: 總之唔係啦 你快啲去訓啦 乖啦(:
其實聽完wewa咁講我會覺得佢似安慰我多啲
我都冇得再諗 諗極都於是無補..
之後去左訓教
幾日之後 Y文竟然搵我..
Y文: 最近點?
我: 如果我話唔多好 你信X:?
Y文: 嗯
我: 又搵番我仲咩?
Y文: 同番我一齊?
我: 唔啦 蘊蘊佢真係好鍾意你
Y文: 你呢?
我: ....
Y文: 點解要因為佢而咁對我?
我: 佢係我唯一既朋友 你唔會明
Y文: 你既意思係咪為左佢而唔撚要我?
我: 唔係..
Y文: 地下情? (:(:(:
我: 嗯
Y文: 好(: 陪你玩
同佢講完個時我先發覺 我眼淚一直咁流..
或者對朋友最好 放朋友係第一位個個 唔係佢 而係我
2013-2-11 01:41
marrine
話明地下情
除左我個時最fd既juice同wewa之外 我冇話俾任何人知(:
有日lunch個時Y文sms我..
Y文: 喂 一陣食lunch?
我: 屌 一陣蘊蘊見到點呀?
Y文: 屌 我冇番呀 得撚未呀? 食間唔撚會見到佢架囉
我: 你又知佢食邊間?
Y文: 屌 你唔撚記得我同過佢一齊?
我: 咁燥仲乜9
Y文: 好似係你屌9我先X:
我: 好似係
Y文: 咁一陣係紅綠燈度等你 行快啲-.-
就係咁 我帶埋juice去同Y文一齊食O:
Y文望左望juice: 乜水?
juice: 搭台架我 ok?
我: 我fd
Y文: 屌 又話同我食 又話XX蘊係你唯一既朋友
我: 你冇話唔帶得fd..
Y文: 下次唔撚會咁
之後走個時juice行得勁鬼快話番去先O:
Y文拉住我: 行咁快仲乜?
我: 你今日仲咩唔番?
Y文: 唉 連我病左都唔知.. 你有冇follow我fb架?
我: 睇你個衰樣真係唔撚似病左
Y文: 唉 心淡 你唔洗再講
我: 咩呀..
Y文: 人做女朋友 你做女朋友 你真係得撚哂架喇你..
我: 咪嬲啦
Y文: OK C:
2013-2-13 17:33
★waiyee(k)
其實真系值得?雖然我吾系好明你對佢感覺系點
不過我真系睇吾出佢有幾愛你
頁:
[1]
Powered by Discuz! Archiver 5.5.0
© 2001-2006 Comsenz Inc.
2013-2-16 15:32
★.yee
又係我haaa.
我唔鍾意自己個個係咁講粗口:x
我明愛一個人係會好盲,
想醒但就係未到"叮"個一下,sosad.
好難受,


c: text/html

text:
以權力欺凌嘲笑無權者,係最卑劣的賤種,而我震驚嘅係,入面竟然包含人民力量支持者,同埋前學民思潮成員
一個垃圾「實驗」登響垃圾網媒,真係絕配
簡單黎講,呢位蕭教授個「Friend」(好有你的朋友就是你Feel)響一個Jupas面試中,故意擺本城邦論響班後生面前,然後又故意問啲港獨問題,然後就用「20個人無人敢提城邦論,得一個人敢提港獨」呢個所謂數據黎嘲笑本土派年輕人無種,去到大學面試就跪低唔敢「政治表態」云云.
首先,響教育角度黎講,我係極度質疑你有無權用一個學生面試黎做一個「社會實驗」,有無權連面試入面有幾多人表過咩態呢啲咁仔細嘅數據作為政治表態;我唔知作為大專機構係咪應該對呢種疑似失德手法作出跟進,但至少,我認為呢位蕭裕均口中嘅「朋友」應該出黎澄清下究竟響面試過程係咪真係發生咁嘅事.
其次,就算撇除教育操守問題,呢位面試官想用「Jupas學生敢唔敢表態」作為諷刺本土派青年唔敢企硬呢做做法亦係有問題到痴線.
(文章刊登後,總編收到讀者報料,茲更正證據資訊如下)
我成日都講,我地唔可能要求所有人都犧牲自己所有去做英雄,做烈士,我地自己都有家庭,都要搵食,都要為前途著想,響某啲關鍵時刻係難免要妥協:響香港,決定年青人前途其中一個好重要嘅環節就係升學.試問當一個背負住家庭同自己期望嘅年青人,為咗提升自己Jupas成功機會,響面試入面隱藏自己嘅政治立場,有幾值得嘲笑?佢地甘於屈服響你淫威之下,證明佢地其實真係好重視呢個課程,可惜響你眼中,佢地就只係生死任你操控嘅白老鼠.
如果你咁都覺得好笑,即係話當年李卓人寫六四悔過書係好笑,林榮基響大陸被迫拍片認罪,返到香港反口好笑,所有北上嘅香港人一過咗羅湖就三緘其口好笑,被中共無理監禁,然後懷疑被性侵之後仲要出個聲明話自己犯錯嘅考拉,全撚部都係佢口中嘅「忽然成熟」──呢位面試官,既然你咁撚威,點解縮撚個龜頭響冷氣房,要借你「朋友」把口黎笑啲年青人,點解唔撚露出你嘅真身,堂堂正正話比人聽,係呀,我就係用面試班學生黎做社會實驗,就係講到明自己反本土,邊個夠膽提港獨我唔高興就隨時連書都無得讀?
唔好撚同我講其實你無預設立場,如果係無,你篇文就唔會寫到咁撚樣,我亦覺得學生好聰明,因為當你係咁無品失德,咁撚鍾意玩弄權力嘅時候,佢答嘅嘢一唔啱心意,都幾可肯定唔駛旨意有書讀.
作為一個權力掌握者,濫權去測試果啲畏懼你權力,淫威之下嘅弱者,然後仲要沾沾自喜咁覺得人地無種,自己最有種,呢啲係最卑劣人性嘅展現,所有認同並傳閱呢篇文嘅,全部都係人渣,教畜.

robotstxt: allowed

filter: keep


text:
上次見篇唱K文咁多人SHARE 今次就轉去一個人的海洋公園
嗱 我無講錯架 我真係自己一個去架
曾經係迪迪尼員工同埋鍾意迪迪尼既我 以經轉投去隔離公園啦,今日係星期日,D大陸閪一車車殺入海洋公園,個個十日無沖涼,臭氣熏天.
同你地講係咪覺得好少人呢 我地不如轉個角度睇睇
3
2
1
好啦我入到去自稱香港本土獨特的主題公園既海洋公園,好似入左個香港大屎坑咁,D大陸人橫衝直撞,成日大聲鳩叫,當正自己係中國咁.
咱們走~走~走~的聲音不絕
我係公園玩既機動遊戲唔多,因為我怕高,所以我無玩跳樓機,同埋只會搭海洋列車上山.
大陸人有個現像就係中國式到此一遊攝影法,美麗的肢態,真係令我大開眼界
唔講唔知以為係青山開放日
好啦我去玩第一個機動遊戲 《雷霆節拍》,D大陸人好睇狒狒咁樣企曬係度
好啦好啦,要排隊啦 有排隊既地方必然就有中國人,有中國人既地方就必然會有人打尖,呢個呀叔就會其中一個.
你問我點解唔去阻止佢?成條隊都係大陸人打唔打尖都係等咁耐. 左:打尖前 右:打尖後
大家想像下中國有民主會變成點,屌你老味
唔知印度係咪比菲律賓傳染左 呢個印度家庭突然想我同佢個仔合照 當然我都同佢合照(人
帥真好)
印度人(綠衫):Many China People SHIT
印度人(綠衫):ARE YOU HONGKONG? ME: YES
印度人(綠衫):GOOD
佢地無咖哩味,乾淨過大陸人 GOOD
好啦好啦 轉左分鐘咁就走左啦
之後諗住落山下面玩越礦飛車,點知得返一條電梯.原本搭LIFT要排隊.
好啦好啦,一心諗住玩過山車,點知落狗屎 屌 落左成半個鐘
我心愛既過山車最終全日停止開放
等停雨既時候見到D囡囡濕透了
橫掂都係濕,點解唔試下滑浪飛船呢,由於落左場大狗屎,洗走曬班大陸人,玩咩都唔洗排隊.YAYAYAYA
你睇下洗得幾乾淨
完了,玩完無咩FEELING
之後又上返山 又有個員工鬧香港人係電梯影相,依~好似玩緊電話喎 ,沒錯 我又會投訴佢
上返去山頂位個時見到一檔檔專呃大陸人既檔口拍蒼蠅,心都涼曬,咁既服務態度,員工等炒吧.
其實真係無咩好玩,又落雨,員工又惡死,排隊有客又閪我面,又屌鳩我唔放袋,玩埋碰碰車就走了.
當然佢地無人玩個時會hea架,佢地咁撚惡,唯有玩到佢收工啦,屌佢老母,我足足玩左八次,仲撞親個屎忽.痛到仆街.
玩完 走人
當然要去埋服務中心表佢老母揚下佢啦
編文係咪好悶 無錯,因為我唔識寫文,淨係識影相.比以前D片你地睇


text:
上次整西汁雞球時,同毛豆傾開關於追尋味道,尋找回憶嘅嘢,我提到我自己另一個想追尋兒時味道嘅餸菜就係螞蟻上樹,呢個餸都真係無食
N 年咁耐啦!
點解咁記得呢個餸?因為媽咪第一次煮時講個餸名俾我聽,我覺得好恐怖,形住好似將啲蟻一揸一揸咁放入口,好核突!點知到食嘅時候就覺得好好食,可能係因為我好鍾意食粉絲啦!
不過媽咪無講過呢個餸點煮,因為當時我仲係好細個呀!今晚就憑自己嘅味覺記憶,加上基本烹飪技巧,再加上少少想象力及創造力去煮番出嚟啦!
材料:
免治豬肉
四季豆
粉絲
蒜蓉
薑蓉
蔥花
醃料:
鹽
糖
生抽
紹酒
粟粉
油
調味料:
鹽
糖
紹酒
清雞湯
辣醬
生抽
老抽
麻油
- 豬肉用醃料醃好;四季豆兩側粗纖維撕去,洗乾淨後切粗粒;粉絲用清水浸軟,備用.
- 燒熱油,先放肉碎落鑊兜炒,之後轉細火慢慢炒至有少少焦香,灒酒,兜炒均勻後盛起.
- 將四季豆放鑊內兜炒,之後加入蒜蓉同薑蓉繼續兜炒至香味出.
- 倒入適量清雞湯,然後冚上鑊蓋將豆煮至微腍,毋需煮至乾水.
- 肉碎回鑊,加入鹽,糖同辣醬拌勻,之後放入粉絲.
- 加入適量生抽及老抽,將所有材料兜炒均勻,煮至粉絲熟透及汁乾即可.
- 最後灑上麻油及蔥花,拌勻後就可以上碟.
印象中記得媽咪好似係有落到青豆去襯色,但係我由細到大都唔鍾意食青豆,
覺得佢嘅味道好似臭臭哋,所以我自己就改咗用四豆季.當然呢個
唔係最正宗嘅做法啦,但可以為菜式點綴之餘,
有肉又有菜蔬,令營養更均衡嘛!
Notes:
- 粉絲落鑊後記得不斷兜炒,以免黐底.
- 若果唔想太濃味的話,可用清水代替部份清雞湯.


text:
qq可爱卡通头像女生
- 卡通头像女生qq卡通头像女生qq卡通头像女生唯美yy卡通头像女生剪刀手qq可爱卡通头像女生个性qq卡通头像女生手绘卡通头像女生酷帅卡通头像女生qq卡通头像女生闺蜜微博卡通头像女生可爱卡通头像女生萌 清纯qq卡通头像女生 搞笑动漫卡通头像女生人物搞笑卡通头像女生qq卡通头像女生搞笑qq素描卡通头像女生卡通头像女生超萌女卡通头像女生 成熟非主流卡通头像女生卡通头像女生可爱qq卡通头像女生可爱qq卡通头像女生带字qq黑白卡通头像女生qq动漫卡通头像女生qq卡通头像女生帅气qq卡通头像女生伤感qq卡通头像女生长发qq卡通头像女生傻傻滴qq卡通头像女生超萌卡通头像女生 大图卡通头像女生戴眼镜的素描卡通头像女生
炫酷男生闪图qq头像带字帅气的男qq头像炫酷qq头像带字男生qq炫酷帅气头像qq头像帅气男生伤感qq头像帅气男生带好看qq炫酷闪动男生头像qq头像动漫炫酷男生qq炫酷男生头像qq头像女生帅气带字欧美帅气小男孩头像帅气欧美女生头像qq头像男生阳光帅气超阳光帅气男生头像阳光下帅气男生头像帅气欧美男生头像欧美男生帅气拽头像qq头像帅气伤感带字欧美帅气小男生头像欧美绅士男生头像欧美帅气男生头像2014qq头像帅哥男生带字qq头像男生帅气带字95帅气头像带字男生帅气带字头像2012男生带字帅气头像带字头像男生帅气的帅气男生头像不带字qq可爱帅气男生头像qq帅气动漫男生头像
相关文章:
洗澡女生qq头像不带字,qq卡通头像女生
qq头像女生带字微笑,qq卡通头像女生
qq卡通头像女生恐怖,女生头像网
女生割脉头像,qq卡通头像女生
动态卡通头像女生,qq头像男生女生
女生抱着自己头像,qq卡通头像女生
qq飞车卡通头像女生,女生用qq头像
女生霸气点的头像,qq卡通头像女生
超拽女生闪图头像,qq卡通头像女生
女生海边蓝色头像,qq卡通头像女生
女生吐烟圈头像大全,qq卡通头像女生
卡通头像女生黑白色,qq卡通头像女生
我怕黑女生头像,qq卡通头像女生
微信卡通头像女生,欧美女生头像吧
qq社会纹身女生头像,qq卡通头像女生
带琦字的头像女生,qq卡通头像女生
卡通头像女生姐妹,欧美范女生头像
头像女生背影辫子 qq卡通头像女生 图
女生拼图头像4格,qq卡通头像女生
黑白卡通头像女生,欧美女生头像吧
个性网qq皮肤1P*2029368...
qq群自动统计机器人2P*1913326...
市少年宫欧美头像 简单3P*192137...
女人痛苦的表情4P*195744...
痛苦表情卡通图片5P*195751...
qq兄弟头像5人大全6P*2934...
宝宝个性相册名称大全7P*277196...
qq群霸气头衔名称8P*103003...
英文唯美爱情短句9P*851895...
霸气韩范女生头像10P*606969...
好看的一对情侣个性大图皮肤11P*8816...
微信生日表情12P*221007...


text:
平時天氣好去到山頂廣場或凌霄閣,都一定人頭湧湧,咩都要排隊,食嘢只可以去麥記!
所以我今日專登係落雨濕濕既日子,貪佢人少去到山頂上面玩!
雖然唔可以係最佳位置睇到香港靚景,但係原來上到嚟睇霧景都超正!
我哋喺中環8號碼頭睇完海事博物館之後,就行到去6號碼頭對出的15號巴士站!
記住唔好搭錯15C,因為15C係去纜車站!
因為我估到上山搭纜車一定超多人,所以我選擇回程既時侯先搭纜車!
我哋行到去巴士剛剛走咗一班車,不過等咗唔夠8分鐘就有另一班,
上車好少好少人,大把位坐!可能因為天氣唔好關係!
搭咗差唔多半個鐘頭就上到山頂廣場總站,成朝到依家雨都冇滴!但係霧就超勁!
真係真係超大霧!2米外已經睇唔到, 哥哥都未見過咁大霧,所以好興奮!
不過啱啱喺巴士上瞓醒,所以個人都好似D霧咁迷迷糊糊!
行過條短樓梯上去就見到有個纜車景點,可以俾人影相,其實佢係一個客服中心!
不過我講個小貼士你哋知,其實去車尾度影都一樣,
因為個個都喺車頭影,又迫又多人肉佈景板!
哥哥在學校上課,老師有教過香港的景點,所以佢依家親眼見到凌霄閣同山頂廣場都覺得好開心,話終於見到真既,
仲話凌霄閣好似柑(即係一楷橙咁),其實佢今次係第3次嚟.....
之後發現原來已經4點,我哋都未食lunch,所以在Deli france度食個下午茶先!
中途哥哥話要去厠所,我同佢去咗凌霄閣個邊洗手間,仲經過爉像館門口同李小龍影番張相
起初佢以為係真人,所以唔敢過去!勁攪笑
我哋上到去一樓已經見到佢幾塊展板,趣怪哥哥又喺度扮哂嘢!係都要唔正經咁影,不過我幾鍾意
上到1樓我哋行出去望吓個天, 開始有毛毛雨, 聽到側邊呀叔講話沙田勁大雨, 好似黃色暴雨警告
沿路行都見到好多Banner!
跟住行行吓, Hysan話有個人吊咗落嚟, 我望上去嚇死我, 原來係假人!
其實佢係Promote緊三樓個3D美術館
之後上多層到二樓,見到電車文化館,即係好似80M專賣巴士產品既舖頭!
因為呀芊好鍾意叮叮, 所以我哋就停低睇吓!
不過芊芊唔知做咩發脾氣, 所以唔肯去影相!
無辦法啦咁哥哥頂住先!
最後終於搵到個展覽地方,原來係好細好細,雖然佢唔係正正式式的展廳(亞洲協會香港中心先係正式的展廳)
但係都唔好乜都冇呀!佢有個TV wall,將你現場畫的作品scan入去,
然後可以同自己作品影番張相,真係多謝哂!離開呢度之後我哋就向Trick Eye 3D美術館出發啦!
Photo by CANON 5D Mark III, Len | EF 35mm f/1.4L USM
呀劍評分: 4分(暫時)
呀劍評語: 佢展覽本身冇問題,我諗只係佢哋Arrangement好攪笑!在山頂展出的這一Part真係少到唔少!不如唔好攪,我諗要去番金鐘亞協中心個正式展覽館先有嘢睇!
無常人生:奈良美智簡介
著名日本藝術家奈良美智在香港舉行的首個大型個人展覽.展題來自他其中一件畫作《無常人生!》
地址
香港山頂山頂道118號
營業時間
10:00 - 22:00 (每日)
交通
山頂纜車: 於中環花園道纜車站乘山頂纜車
巴士: 於中環交易廣場巴士總站乘15線巴士
小巴: 於中環港鐵香港站公共運輸交匯處乘1線綠色小巴
電話
2103 9511
(以上資料更新至文章當日)


text:
笑到最後:TSA與香港股神
■香港人自細被訓練只可以做睇得到結果嘅嘢,係香港出唔到股神嘅原因. 資料圖片
過年之前,高明同基金經理溫鋼城兄食飯,溫兄問咗個問題:點解咁多人靠買樓發達,但係咁少人靠買股票發達?直接啲問就係點解香港冇股神?
全世界先進嘅金融中心,總有幾個有代表性嘅投資者,美
國由畢菲特,索羅斯,數落去多十隻手指都未必數得曬;其他地方亦有「歐洲股神」Anthony Bolton,德國股神André Kostolany,日本以前有邱永漢,現時有B·N·F.但係香港又真係講唔出邊個代表人物.
香港的確有好多人靠股票發達,但就唔係透過買賣,而係提供服務,包括印股票,放貸,買賣殼,以上生意同炒股係完全兩回事.答番條問題,高明大概記得,喺餐飯入面答香港樓市已被證實同美國息口關係較敏感,利率下降樓價會升,有類似美股嗰種彈力,反而港股冇咁嘅升值能力,所以即使有人喺港股度賺到錢,都會買兩嚿磚頭保值,個個有錢都搬錢走,股市好難大升,塘水滾塘魚亦都難搵食.
不過,以上解釋都仲係好表面.直至高明睇新聞見到教育局局長吳克儉,因為TSA不得民心,所以將評估改名做BCA,繼續要小朋友操練有標準答案嘅練習,本報報道仲話好多家長係fans,就知香港人自細被訓練只可以做睇得到結果嘅嘢,亦都係香港出唔到股神嘅原因.
從事投資,就好似以前出海搵新大陸咁,即使你有齊裝備,都未必搵到大陸,但有時又會符碌發現新大陸,冇標準答案話一定有結果.港式考試則相反,先有結果,之後小朋友再操練,呢種方法訓練出嚟嘅思維,就係只做計算到嘅事,股票市場上印股票「車出街」,有抵押放貸等等,全部都計得到回報,所以香港不乏呢方面嘅精英.
至於買樓,樓價升跌同樣都不屬計算得到,但起樓賣出去有數得計,散戶買二手樓收租亦有得計,好多香港樓民買樓只計租金回報,樓價升當送,個市逼你發達.炒賣股票並冇一條好明顯嘅回報數字,即使有市盈率之類,隻股唔升都吹佢唔脹.有呢種思維打底,贏錢都會提走,個市永遠唔會旺.接受過港式教育嘅人,都好難做到股神.
高明
http://www.fb.com/bigricetea
本欄逢周一刊出
高明
笑到最後 - 高明 舊文


text:
親子好去處 電車主題酒店 家庭親子客房@黃金海岸酒店
去過黃金海岸咁多次!諗番起對上一次在黃金海岸酒店玩已經是6年前了,嗰陣Hysan只係得一歲唔夠,今次再嚟已經帶咗一件芊芊,得知上年12月新增設主題客房,我哋就訂咗呢間以電車為主題的客房玩番個週末!
呢個鯊魚造型的登記處真係打卡好位!
鯊魚冒險島收費為50分鐘一節,酒店住客$100/ 非酒店住客$150(以上收費為一位成人及一位小童),至於訂了主題客房的我哋就獲免費玩一節50分鐘
就連換鞋區都設計得特別靚!
芊芊「哥哥,等埋我呀!」
我最深印象係呢段入口的一小段路,用了投射裝置將海底影像射在地上,佢係一條Animation,真係見到D小金魚喺度游來游去!
兒童洗手間就在入口旁邊! 十分乾淨舒適
以鯊魚為題的Playhouse唔多,相信除咗恐龍之外,鯊魚就係小朋友另一至愛 .
場內設計到好似海底一樣,小朋友一入去就經已好開心周圍跑,裡面有個好大嘅海盗船同鯊魚造型的裝置.
呢條透明瀡滑梯好刺激,而且仲發現有個好處,就係當有D BB仲細個,佢哋唔敢瀡落去,呢個透明位可以俾媽咪好放心咁睇佢小朋友喺裡面情況
呢個鯊魚口簡直係打卡位!小朋友爬到最頂瀡過旋轉瀡滑梯,由呢個大大鯊魚口瀡出嚟! 佢哋兩個扮俾鯊魚咬,妹妹直情演得入型入格!
適合較細的小朋友遊戲區
唷噓~~
彈床係妹妹第二最愛啦(打韆鞦係第一!),屋企張床都就嚟俾佢跳爛!唔該你喺度跳飽佢
如果驚太細小朋友唔啱玩,呢度都有個BB小天地,裡面有齊所有訓練大小肌肉嘅玩具,如果拖住個細又唔知大個件出邊玩成點,呢個潛水艇造型嘅BB空間有大大個窗口可以俾你見到出面小朋友一舉一動,十分放心!
玩到咁上下我哋就去參加手工藝工作坊,這個工作坊係主題房間包埋,配合房間主題做出兩件小作品(當然Walkin或者普通房間住客也可參加,不過就會係做其他手作)
酒店客人需要$100/其他客人則$120,這個主題客房並不包括在內,需要額外付費
看看小朋友的製成品幾靚! 大家可以選擇自己鍾意既手作去完成
隔離仲有張迷你乒乓波枱可以俾小朋友玩
至於電車主題房間的我哋會做兩件小手作,一件係木製電車模型,另一個係設計環保袋 .
多謝酒店預先為我兩個小朋友預備的小禮物!
臨走先發現呢個影相位,有兩支雨竿公仔喺度可以坐喺石堆上面扮釣魚
多謝黃金海岸酒店送我哋飯後甜品!
我哋拎住換領卡到餐廳換取雪糕,有Haagen-Dazs同Movenpick呀,換完芊芊就第一時間衝上房慢慢嘆杯雪糕
番入房發現原來酒店預備埋個生果盤,等大家晚飯番到房間都可以食番少少水果,超細心超體貼!
剛才工作坊兩個小朋友的製成品,真係節目豐富又食又拎!
夜晚我哋行過去商場那邊食個晚餐,再去超巿Shopping吓就番房休息,剛好開電視見到「狼人」於是成晚佢哋就攤喺床上面好開心咁睇,我哋都睇埋一份(其實係為咗驚有恐佈色情場面要Standby轉台)
全部人瞓哂之後我就一個走出露台欣賞下夜景,真係好靚好舒服!!
到咗第二朝起身落去食個早餐Buffet(酒店房間已包),對住泳池景嘆住早餐真係爽!蝦餃點心夾餅奄列乜都有,仲有Meiji Yogart,好開心呀!
食完早餐我哋就去玩小火車(本來昨天打算玩,但係因為有毛毛雨就取消咗),呢架小火車得兩卡,每卡坐到兩個小朋友,起初以為有得坐車頭(諗唔起架火車要有司機,哈~)佢哋兩個坐車尾,我哋就一路跟住火車轟𠾐轟𠾐!
呢架小火車會圍繞海旁行一圈,我同媽咪就梗係冇得上去只可以喺側邊跟住兩位少爺小姐行
話咁快就環繞海旁一個圈,我哋沿住海旁行一直行到篤
行到去「戶外至Kids遊樂園」,起初以為係一般普普通通公園設施,原來大部份都係新式公園設施,剩係睇吓呢個繩網陣,同埋呢個無邊瀡滑梯,真係見到都驚心,但係玩落又原來好安全,連芊芊都玩到唔駛扶!
第一次見呢種無邊滑梯! 睇上去又好似幾危險,但係原來小朋友係Handle到!
就連呀芊起初有少少驚,但係瀡下瀡下就越玩越起勁
男同女瀡滑梯的分別
呢個哥哥震震震攪到呀芊好驚跌! 但係睇住佢哋咁又好攪笑
玩咗成大半個鐘差唔多到Check-out時間,我哋就番去執嘢離開lu….
但係大家仲記唔記得我開頭介紹話主題客房裡面有兩張遊戲咭,原來答啱哂然後去鯊魚冒險島可以換到兩份咁堅的玩具! 「媽呀,這不是夢吧」
真係估唔到喺香港酒店都玩得咁開心,樣樣設施都咁齊備,其實如果近近哋喺度過番兩日一夜真係唔錯,夏天嚟仲可以去埋沙灘游水!同埋成個行程見到外國人仲多過香港人(甚至唔見大媽),感覺真係幾似去咗外地㗎,哈~(連自己都呃埋)
Photo by CANON 5D Mark III, Len | EF 24-70mm f/2.8L USM
呀劍評分: 10分
呀劍評語: 夠本土夠懷舊,而且係我小朋友至愛的電車”叮叮”主題房間,所有佈置設計都十分有誠意及製作認真,如果有埋個”叮叮”腳踏仲神似.房間包括的下午茶同埋工作坊都超有心思,食得開心又玩得開心!酒店其他配套都超正,鯊魚冒險島設施齊全,最緊要夠新夠乾淨,家長絕對可以俾小朋友玩得放心,我已經諗唔到有咩可以挑剔.
香港電車主題客房連海景露台 簡介
叮叮! 以電車,繁華街景,特色書報攤等交織而成的場景,洋溢著濃厚的香港情懷.房間內更有設計栩栩如生的香港電車造型小睡床,為小朋友營造私人空間,既可於床上玩耍,亦可抱著卡通人型攬枕入睡.
地址
屯門青山公路青山灣段 1 號
鯊魚冒險島遊樂場(每節50分鐘)
開放時間:星期一至五 10am至8pm / 星期六,日及公眾假期 10am至10pm
收費:酒店住客$100/ 非酒店住客$150(主題客房住客免費玩一節時段)
內設特色主題手工藝工作坊(每節50分鐘)
收費:酒店住客$100/ 非酒店住客$120
兒童小火車
開放時間:9am至12nn 及 2pm至6pm(來回大約10分鐘)
收費:酒店住客每次$40/ 非酒店住客每次$60
至Kids遊樂園
開放時間:9am至6pm
免費
*詳情請參閱主題客房計劃內容或遊覽以下網址:
使用設施前,需向職員預先登記
電話
2452 8888
網址
https://www.sino-hotels.com/hk/gold-coast/
(以上資料更新至文章當日)
Facebook專頁: 呀劍萬帥 kimfamilytravel
Blog網誌 : kimfamilytravel.blogspot.hk


text:
輕輕鬆鬆遊中央圖書館!
一邊睇書仲可以入去玩具圖書館玩個夠
其實如果要嚟玩具圖書館玩就最好事先一星期前電話預約
職員會口頭上俾一個預約編號你, 不過唔記得都唔緊要, 可以當日到職員面前講番小朋友名字就可以, 職員會俾番張登記紙你
點解我知? 因為我就係唔記得咗個編號! 哈哈哈
無錯, 只需要預約時講低小朋友名字就可以(英文名同姓氏就可以)
因為我哋預早咗45分鐘到, 諗住入去玩之前, 都喺圖書館睇吓書休息吓!
你睇哥哥個樣就知佢扮緊書裡面隻大眼狸猴
話咁快就到4點, 我哋3點55分就拎住張登記紙去到門口等
基本上冇職員安排人排隊, 所以大家都係亂企, 不過都冇人會爭先有推撞
不過你唔好以為入先冇著數! 因為玩具圖書館裡面其實有個Counter可以向職員借取玩具玩
如果你遲入去, 你想要既玩具就會俾人借咗架啦! 所以我勸大家早少少去到近門口位置等侯
哥哥一入到去好心急即刻除鞋跑入去玩, 芊芊見哥哥咁心急佢都急起嚟,
哥哥就跑咗上去閣樓, 爬嚟爬去.....佢又問我「Daddy, 我可唔可以用四隻腳行呀?」
真係冇哂佢乎, 真係男同女既分別!
我出到去Counter見到有好多玩具借, 但係一同入嚟玩既家長好似好熟地頭咁,
所以好多好似火車路軌, 木製玩具等正嘢已經俾人借哂
媽咪叫我借一個BB俾芊芊玩, 唔知係咪真係女仔天生有母性
佢真係照顧得好好, 好錫個BB, 好鍾意玩! 我睇住佢湊個BB都好Warm
但係BB塊面已經俾人畫花哂, 成個魔鬼怪嬰咁, 都唔知點解芊芊會鍾意...哈哈!!!
佢餵奶餵得超好! 唔捨得佢第日嫁出去做咗媽咪個畫面浮哂出嚟
你睇芊芊照顧得個BB幾精神幾開心, 仲識得笑!
好在我都借到一個木製玩具俾哥哥, 佢都好鍾意, 砌出唔同軌道碌粒波子
跟住芊芊拎咗架百佳車(我哋係咁稱呼架手推車)
然後扮去超巿買嘢! 佢買咗好多夾餅同格仔餅放哂落百佳車度...仲將BB都放埋落去
起初芊芊好細心, 佢將BB放落百佳車度驚佢撞親個頭, 就拎埋個枕頭墊住
雖然好細心, 但係最後BB都變成咁!
場內環境都算大, 入嚟玩既名額剛剛好唔會太多人, 唔駛爭嘢玩!
佢每15分鐘都會有音樂提示你玩咗幾耐, 每一節45分鐘, 有15分鐘係清潔等下一場既朋友玩得乾淨又舒適!
玩之後我哋就離開圖書館去尖沙咀繼續玩啦!
Photo by iPhone 5s
呀劍評分: 7分
呀劍評語: 得閒放假又唔想去咁遠, 嚟呢度睇吓書, 同埋中間可以預約一節玩具圖書館真係幾唔錯架!
玩具圖書館 簡介
玩具圖書館位於香港中央圖書館二樓,是全港首間公共玩具圖書館,服務對象為八歲或以下的兒童及家長.館內共設四個主題遊戲區,分別為嬰孩遊戲區,模仿及想像遊戲區,創意遊戲區及智慧遊戲區,特別按不同年齡兒童的發展需要和遊戲模式而設計.
玩具圖書館分段開放,每節45分鐘,最多可容納40人.讀者可在使用服務前七日內親臨玩具圖書館或致電2921 0386 預約遊戲時段,每人每日可預約一節.讀者可瀏覽玩具圖書館的開放時間及使用時段了解詳情.
地址
香港銅鑼灣高士威道66 號
開放時間
星期一,二,四,五,六及日:上午十時至下午九時星期三:下午一時至下午九時公眾假期:上午十時至下午七時
電話
3150 1234
(以上資料更新至文章當日)


text:
終於等到位小姐回覆,遲左幾日 ( 12/01/2010 ),佢打嚟好似冇事咁,問佢點解咁遲先覆,只得一句 '' 吾好意思 '' 當時己經有啲激氣,咁問佢查成點,佢話我係有上過其他網睇過同有睇過 MTV ,吓睇過 MTV?我話冇喎,佢話記錄我有睇,咁我叫佢寄個記錄比我睇,等我睇左之後再決定會吾會報警處理,咁佢話好呀一星期左右我就可以收到,咁我哋就結束對話,其實我都冇心機再講落去,只會越講越激氣,而且我覺得佢哋一啲承意都冇.
( 14/01/2010 ) 有另一位先生打嚟,佢一開口就話我原本張單要交三千幾蚊,而家同我做左個優惠,只要交返五百幾蚊就得,咁我冇理佢講乜,只係話佢個位小姐遲左覆我啦,個位張先生前言不對後語,一直話只要我開多個新號碼就得,到最後先話要交多五百幾蚊.個位先生話知道張先生係表達上有問題,會同公司反影警告佢 ( 呢啲係佢內部問題 ),佢又繼續講張單,咁我問佢打嚟做乜,係吾係只係叫我交錢?佢話只係同我講冇可能全數吾交,已經做左個優惠只要交五百幾蚊而1月份單己經出左,問我收吾收到?我話12月同1月都收吾到,如果我收到12月張單,見到條三千幾蚊數我自己都打左比佢哋啦!洗乜等佢位張先生呀!我話佢哋吾知係吾係有心吾比單我,咁多年都未試過收吾到單,一收吾到單就發生呢件事,咁佢話我可以用個新號碼,我話我知可以用但係我無需要 ( 開始冇心機再講好嬲 ) 我話等佢哋寄左份記錄比我先,我再決定報吾報警.佢話報警?我話係呀我冇上過其他網即係有人偷用我條線啦!佢話佢哋有記錄,我而家即係口同鼻拗 ( 嬲上加嬲 ),我話我有做過三千幾蚊我一定會比,可況你而家只係要我比五百幾蚊仲吾即時比,而家問題係我冇做過,如果我有做過我做乜攪咁多嘢呀?無聊冇事做呀?( 吾想再同佢講啦 ) 我話等我收到份記錄先啦.
( 18/01/2010 ) 收到份只有日期,時間,用量,的所為詳細記錄而且日期係同一日.個日係星期一的上午我更加冇可能用電話上網.


text:
[WKD之曼迷周記]-當夢劇場變成了迷宮 (讀者投稿)
[當夢劇場變成了迷宮]
又一個失望既週末,我諗大家都無異議.
今年係奧脫福重演左好多次
一次兩次係偶爾, 係巧合.咁七次呢?
之前曾經提過,輪換係摩連奴最唔敢面對嘅其中一個課題.
賽程極頻密嘅二月本來就係呢科嘅考牌戰,不過佢照樣用十四五個主力踢哂咁多場波,亦換到成績翻黎.
考試延期到三月,但難度就大大增加喇.岩岩呢場波曼聯雖然由主守變返做主攻,其實球隊嘅演出大致一樣.可能你會話邊度似呀.咁你地覺得上半場定下半場打得好啲?點解呢?
係體力!
上半場嘅進攻有目共睹,如非屢屢門前失機,45分鐘內就已經可以完結比賽.
而下半場攻勢唔夠入肉,某程度係因為十人應戰嘅般尼茅夫已經決定死守,但更明顯嘅係曼聯嘅傳球速度開始慢落黎.球員走動亦相對少左,好多時見到一邊塞車,隔離線先開始搵位入楔,但人地一做已經做好轉邊嘅防守.陣地戰就好似捉棋咁,領先半步可以令對手跟唔上節奏只能捱打,大有失誤嘅可能.相反,人地比你更早準備好防守設置嘅時候,你就只能靠個人技術去打破彊局.係米希達恩缺陣嘅情況下,就得翻馬素爾有咁嘅能力,而佢只屬中規中矩嘅表現都改寫唔到今場嘅結局.
早段伊巴未把握到黃金機會,反而被對方球員嘅舉動擾亂左自己嘅專注力,差少少仲做埋紅牌阿姑 (執筆之時佢已被罰停賽三場,筆者覺得非常合理),所謂嘅Trash Talk其實就係想見到咁嘅成效.下半場佢的確少說話多做事,集中返幫球隊拎三分嘅目標上面,但對方已經泊曬大巴,迫佢做高點二傳而盡量挾制佢用腳控波嘅機會.至於宴客嘅果球十二碼,其實伊巴嘅處理尚算合格,只係Man of the Match嘅保路斯落地太快,救得太好.
輪換嘅球員又點呢?
鐘斯上半場輸果球十二其實由幾個問題組成: 轉身慢而失位,令對方有個半餐士機會,自己陷入兩難局面.而佢落左腳而非右腳閘波都係比較魯莽嘅決定,雖然佢盡快收腳,但個動作已經變得難睇,所以佢都無點投訴球證嘅判決.下半場亦都見到有一兩球彈地波判斷失誤,除左證明佢未夠弗之外,亦都係一個警號: 廿五歲嘅佢要急起直追喇,否則以咁防守意識同技術,最後嘅級數可能比已經離隊嘅伊雲斯更差.
梳爾終於等到正選機會,表現都算合理,但控球在腳時嘅決定就仲有改善空間,尤其係有幾次係中場交失波,好客易就送左個反擊機會俾對方.下半場見到佢體力下降得幾勁,換走都係正確嘅決定.希望佢修身之後可以踢返出上季表現出黎嘅潛力.
朗尼今場交足功課,攻守都見到佢蹤影,傳波走位亦都到位. 而且由佢做策動或者駁腳嘅時候亦都無左以往既納懦. 感覺上佢係追緊摩連奴要求嘅速度,配合返球隊嘅節奏. 我就覺得唔應該同時換走佢同卡域克,唔單只令中場既分工出現混亂,亦變相無人克制普巴做出心急嘅決定,譬如拎住個波橫衝直撞. 點都好,既然決定左要留係曼聯,就同班後生一齊努力爭正選啦!
"踢太多會殘,唔踢又會無態",輪換成功與否其實好馬後炮,但足球本身都係.
摩連奴仲未將手上既球員用盡,呢一關佢遲早都要面對,但只要有繼續有小豬呢種球員嘅話,我相信曼聯可以令佢對後備球隊更加有信心,係輪換呢方面更上一層樓!


text:
返一份新工,HR第一日畀你嘅「文具套裝」裏面,好多時都會有本記事簿.每逢開會 (就算只係上司ad hoc叫你入去傾兩句),好多人嘅習慣就係攞起自己本記事簿,再加一支筆,然後行入會議室.攞本簿嘅最大原因當然係入去jot notes,或者坦白啲講,唔駛兩手空空入去開會咁肉酸.但其實當中有啲用處係你享受咗,又未必察覺.
例如,開會前5分鐘,各同事忙碌地準備開會:有人趕住衝去廁所,有人排隊斟水.不論準備緊咩,好多人都不忘手執一本記事簿.呢個時候,記事簿仿佛係你將要開會嘅象徵,醒目嘅同事留意到,可能會畀個「優先權」你.
「咦,你開會呀?畀你斟水先.」
呢本簿,仿佛係你喺office嘅「fast pass」,畀其他同事知道,你將有「正經事」要做.
入到會議室,meeting未開始,但又想霸定個靚位 (即離主席位最遠,或位處開會核心外圍嘅座位),好多人都會放一本寫咗自己名嘅記事簿喺枱面.如果能夠加一支全公司獨一無二嘅筆 (例如一枝Hello Kitty筆),咁就更加萬無一失.
當然,記事簿嘅其他用途仲包括喺會議期間同隔離位「傳紙仔」講是非,提水,或者無聊時畫公仔.
雖然每個人用記事簿嘅方式都唔一樣,但好多人都會喺一個會議開始時,喺記事簿上開一版新頁,寫低開會日子同topic,例如「31 Aug 2017 ABC meeting」.而當中又有一部分人由會議開始到結束,都只係寫咗呢句,即係成個會都冇寫過其他嘢.久而久之,佢哋嘅記事簿就會儲埋好多個只得會議名稱嘅「meeting notes」,變相「簡潔」而「有條理地」為自己記錄開會次數,方便日後查閱.
仲記得剛出道工作時,記事簿的確係平時工作,開會不可或缺嘅工具,經常寫完一本又一本.但隨住好多公司為員工提供手提電腦 (方便員工24小時都可以工作) 同智能電話嘅普及,hardcopy記事簿嘅實際用途已經慢慢降低.試想像如果而家要求你喺一個會議裏面,淨係用紙同筆做會議記錄,你會花幾多時間「閱讀理解」自己嘅handwriting,然後再打返入word document?
如果有時間,不妨翻閱一下自己本記事簿,睇下自己寫過嘅「文章」,因為佢好可能係你喺呢間公司裏面,最齊全嘅個人歷史書.


text:
2014年2月28日星期五
全麥罌粟籽餐包
早排咁鬼凍,真係完全唔想郁,更加唔想濕手洗嘢,所以不事生產咗一排,見噚日天氣暖番好多,即刻開爐,除咗整蛋糕之外,仲整埋麵包㖭!
今次終於成功做到呢款造型,之前其實都試整過幾次,但次次都失敗,麵糰之間硬係有虛位,後來 blog 友 Allie 話我知原來一定要放入個模度發酵先得,可能係要迫住個麵糰向內發展,唔可以向外肆無忌憚咁膨脹啦!
2014年2月16日星期日
高野豆腐 & 爽脆紫菜
2014年2月9日星期日
10 分鐘煲粥
講開煲粥,好耐之前喺網上已經睇到有網友分享用 10 分鐘就煲好粥,當時我都半信半疑,但因為我一向都唔太好食粥,一年最多都係煲兩,三次,所以一直都無試過呢個方法,就趁呢日試試先!
其實方法都好簡單,只需將米洗乾淨,之後放入容器內蓋好或放入膠袋內,放上冰格,將米粒雪到結冰.煲滾水後,將結冰米粒直接倒入滾水內,煮 10 分鐘就攪掂.
原理係當米粒雪至結冰時,水份體積會膨脹,將米粒撐開,產生裂紋,之後當加入滾水時,因熱脹冷縮嘅關係,米粒好快就煮到爆開成米花,從而大大縮短時間煲成粥.
鯪魚肉蝦乾蘿蔔糕
卒之都到我整蘿蔔糕喇!今次跟咗仙姐個食譜整鯪魚肉蝦乾蘿蔔糕.
舊 blog 友如果有印象的話,會記得我屋企習慣初七人日煲粥煎糕,雖然媽咪已經唔喺度幾年,但我都照樣咁做.
仙姐呢個食譜唔錯,用煎鯪魚肉整嘅蘿蔔糕比起一貫用臘味整嘅,口味比較清爽,無咁油膩,無咁滯,而且質地啱啱好,唔會太實,又唔會太削.不過可能因為我食慣淡味,覺得味道比較濃,我整咗 3/4 個食譜份量,照道理應該用 1 1/2 個「濃湯寶」,但我已經只係用 1 個份量都覺得有點鹹呢!
2014年2月3日星期一
薑味杏仁曲奇 Ginger Almond Cookies
係呀,又整曲奇喇!呢次都係用嚟送禮.早前同葉太喺餐廳食 tea 時,佢叫咗杯類似叫做薑汁奶茶物體,我問佢好唔好飲,佢話好正,好夠薑味,咁我就知道佢原來好鍾意薑,所以特別整咗呢個薑味曲奇,趁佢返加拿大之前送俾佢兼同佢拜年.
今次參考咗 Tony Wong 個朱古力杏仁曲奇食譜嚟整,效果都唔錯,質地鬆脆,但我自己就略嫌薑味唔多夠,薑粉用量都仲可以再增加.
2014年2月2日星期日
馬年第一爐
2014年2月1日星期六
紅莓榛子燕麥曲奇
帶去老表家嘅曲奇又係久未露面之作,之前都已經整過好多次,個個都讚好食,所以對呢個食譜都好有信心,就算整其他味道款式時,我都係用佢做個 base 再加以變化.
2014年1月31日星期五
馬年新春
2014年1月24日星期五
Muffin & Scone
之前無時間整 scone,趁前兩日比較得閒,快啲郁手整番幾件嚟伴南瓜橙醬一齊食.反正都開爐,唔好嘥資源,一次過焗埋 muffin,今次又再整番好耐之前嘅番茄火腿粟米 muffin,不過呢次用咗大半辣椒油代替橄欖油去整,超正呀!!
2014年1月21日星期二
久未露面的 mushroom risotto
好耐無煮呢個 risotto 喇,因為之前用哂啲牛肝菌,但又一直約唔到 Louisa 做交收,所以無得煮囉!直到上個月,卒之到手喇,噚晚就煮嚟做晚餐.
今次呢隻牛肝菌勁香,即使浸透後再煮一段時間,
食落都仲好有菌香味哦,而且價錢又唔太貴,抵!
做法請參考《雜菌意大利飯》.
訂閱: 文章 (Atom)


text:
民國復興 66日
發表失敗
發表失敗
原因: 確定
民國復興 61日
一粒春影曬4pi 幾實用
btw巴打自拍又幾上鏡
你一提我都以為係我,原來係坐我對面條友
好奇怪,開左防口震功能之後,個鏡頭唔一定會預設有一面會對準自己咁有方向性
可以一開左個功能後,第一秒係手機個preview畫面係隔離條女之類,btw,因為影片係360度所以又唔算係錯
民國復興 61日
一粒春影曬4pi 幾實用
btw巴打自拍又幾上鏡
其實佢無其他360 cam的防水功能,但人地d 360 cam要用wifi或藍芽connect部手機,好似傳統action cam咁,即係其他360 cam一但你要用手機進行遙距操作,你就要cut晒你所有對外上網功能,用手機個wifi連接個cam去用,我覺得咁好唔方便,同埋呢d大路的傳統360 cam係直播功能上面一係無,一係做得好差…
而呢部野直接插手機充電口就可以用,本身手機的網絡功能可以進行直播,又或者平時直接控制個cam運作而不需手機斷網,係絕對用家喜訊
佢體積好細,裝埋落個收納倉都剛剛細過golf ball少少,袋出街隨插隨用好方便,同牌子另一版本比iphone用,就無呢個收納倉聰明設計,好易刮花鏡頭,帶出街要就住就住
民國復興 61日
佢個防口震唔止拍片時可用,做直播個陣都一樣可以實時運作,甚至拍完片係手機睇返時都可以開啟
要知道360度影片做到實時防震係好高技術唔同影定格平面相或普通影片,好考算法功力,一般部份高階機種先會有.但而家1k唔駛已經可以用到,效果仲令人滿意
要知道360度影片做到實時防震係好高技術唔同影定格平面相或普通影片,好考算法功力,一般部份高階機種先會有.但而家1k唔駛已經可以用到,效果仲令人滿意
民國復興 61日
民國復興 61日
民國復興 61日
民國復興 61日
https://youtu.be/_z1_9M5V8iQ
facebook live官方教學
facebook live官方教學
民國復興 61日
跳到頁尾


text:
上年結婚,搬屋,換車等,屋企唔夠錢用,一直用突但自己有儲蓄可以頂住.
有唔開心,亦可能有JM記得我上黎呻過.
一心諗安定落黎就無咁多洗費,但過左半年了根本無改變,個個月都有野買,個個月都無錢可以淨
本身搬屋同換車時借左銀行錢要供,結婚時有一部份分期又要供,扣埋日常各樣開支已經好緊!難得早兩個月自己屋企野安定D,一心打算終於可以有少少錢淨(HKD一兩千),可以儲起留來下年車保險用,唔洗又分期供
點知奶奶屋企飯要買飯焂同電腦屏幕.老公都係孝順底,我亦覺得做細既幫手分擔係應該.屋企有鬆動,我地出唔緊要,而我亦好努力格價格到盡,兩樣加埋唔超支
點知到出完果D錢,老公先再黎話有東南西北好Q多野要買
最初係話一件衫(500幾),買完好著,所以方便洗換要多件又500幾.去買第2件時又睇中其他更貴的,雖然最後無買,但我心入面真係爆哂粗「你到底知唔知屋企咩環境架大佬!!」
之後又提對鞋唔得,最初話唔買住,轉個頭佢去出差時就自己買左.
係~~對鞋5百幾唔係貴.但家電已用左鬆動既錢,買衫係超支,仲要買對鞋就係超上超啦!!
樣樣都幾百,加加埋埋又2,3千,唔係好多,但無就係無
FINE~~凍係無計,對鞋唔好行又係可憐,而且都買左啦算,下個月再慳D啦!
到新一個月,應該無野好買喇卦.年又過左,衫鞋都買左
點知又到架車.因為架車未安裝遙控開鎖,朝早返工要早15-30分鐘去鏟雪同暖車,老公本來話今年唔裝(因為今年暖落雪較少),但結果都係想安裝.
又要2千幾……即係今個月已一鋪清,唔會有餘錢做其他野.
日日凍到死去鏟雪係辛苦既,必須用的錢就用啦.
去安裝時,我明明已講得好清楚,出左呢筆錢係無錢可以再用,
佢竟然同笑笑口同我講,原本想裝果個係3千左右,而家平左既錢可以買其他野
我真係心中9萬個FUXK爆出黎有錢係咪唔用哂會死!?係唔係留返一兩百都咁難?
佢明唔明銀行借左錢,還緊果時仲係負資產緊?我地而家用既每一蚊都係負資產上再負數,所謂「有錢淨」其實只係還錢快少少??
唔想嘈交,GOOD一聲吞哂D粗口(差D哽死我,咁多粗口一次吞哂)
笑笑口同返佢講,無得再買野喇~我地係唔夠錢用架
佢答完知道後
兩日,只係兩日,又SEND條LINK俾我話想買400左右的電話套
今次我企硬唔買……住…!至快都要下個月
而家果個係上年10月尾11月頭先買,300左右,佢自己話要皮既個款係鐘意既先買.但好衰唔衰買左個做工唔好,D角好快開哂口既.咁佢當然又唔高興想換啦
不過電話唔會凍死,無套都可以用.我點都唔可能再超支.因為我儲蓄已經見底
事實上,兩公婆無錢用係慘既.
加上我同佢架車都可能有零件會隨時需要換,無多個錢傍身真係唔掂.
我份工好穩定朝8晚5,所以為早日脫貧想星期六去返多份兼職
想搵錢同時,我覺得夜晚兩個人相處時間好重要
加上老公身體唔好,所以基本我想餐餐煮俾佢,我會安心好多
要搵容許我只返星期六甚至隔個星期先返,又可以黃昏前收到工既兼職真係好難搵
俾我搵到,人地約我去見工.
明知老公煩死人,所以講得好婉轉.希望佢容易D接受
點知一講俾佢知
就話唔鐘意我兼職搬屋公司, 其實唔係咩粗重野,係幫手包行李同入箱,問佢原因又話無
我話時間自由嘛,可以就哂你更表.點知佢又話我份工遠所以唔鐘意(開車一個鐘左右)
想點嗜!!無錢就要做架啦!有咩工時間就哂你又係開正你屋企樓下架??
又唔係叫你返,我自己去返工拎錢返屋企都要被不滿,事事要你批准,係咪有病呀!?
呢下我真係嬲到著火,不過都要忍,唔想嘈同攪到屋企氣氛差
開聲嘈無唔會有好處,但我真係忍唔話佢忍得好辛苦
對唔住…好長
但打哂出黎舒服好多


text: 今年33歲,生於小康之家嘅王浩信,中五時屋企破產,母親不幸患癌.當年喺美國讀書嘅佢毅然結束學業,返香港撐起頭家.20歲簽唱片公司做歌手,可惜時也命也,惟有轉戰做藝員,08年加入TVB,拍過不少劇都係演紈褲子弟,好似有啲生不逢時.但咁靚仔,冇理由冇人賞識.直至2013年,Signal Wong拍《法外風雲》俾心姐謝雪心星足23巴掌,令不少觀眾留下深刻印象,嗰陣王浩信仲因為太投入角色,產生憂鬱……可惜「車巴信」個樣生得花弗,難免令人以為佢博宣傳,加上命犯桃花,婚前婚後一樣緋聞多多,婚前被爆食過(傳)Cammi BB,婚後又傳背妻偷食黃心穎,仲傳過與妻陳自瑤情海翻波搞到要分房瞓添!好事不出門,王浩信前年加簽5年新約,食住小生逃亡潮獲力捧,仲喺《樓奴》同《EU超時任務》擔正,諗住憑爆肌賣肉嘅《東坡家事》攞男配角獎,點知輸俾韋家雄.有傳王浩信搵人訴苦嗰陣,傳到極高層耳中,呻兩句竟變發老脾,結果喺新劇《致命復活》角色貶為大配角.好似突然間成個天塌落嚟……你以為.真係有俾心機演戲嘅王浩信,喺《EU超時任務》裡面飾演村長「渠頭」,表現真係令人「叮」一聲.操得一口流利圍頭話,西裝皮鞋襯花恤衫,一舉一動維肖維妙,明顯下過苦功,特別係當佢最後一次穿越,重遇朱千雪嗰下,表面上係重演第一集嘅情景,但王浩信係唯一帶住回憶的人,而朱千雪已經乜嘢都唔記得……王浩信嗰滴淚,攞唔攞到視帝,就靠呢舖.《EU》套劇雖然真係有唔少Bug,而且亦集各劇「抄考」之大成,但套劇用心拍攝大家都睇得見.而王浩信除咗演技日趨成熟之外,成個人都成熟好多,由以前吊兒郎當look到依家成為愛妻號湊女公,事事以妻女為上,早前帶埋一家人去越南旅行,又親為索爆老婆影咗唔少噴血丁圖.夫妻同心,仲有唔少商品搵上門贊助添!車巴信,生生性性,睇好你0架!


text:
知道有韓國部隊鍋呢樣嘢好耐,但就唔太清楚其實係乜,睇相咪又係一貫韓國泡菜鍋咁一鍋紅湯,加多個即食麵落去.咁啱 Maangchi 姨上個禮拜教整呢個韓國部隊鍋,佢話自己都未試過呢個菜式,只不過不斷有讀者叫佢教整,佢先至飛返韓國去唔同食肆試菜,之後再教網友整.
睇番佢個網頁,原來呢個菜嘅來歷係源自於韓戰之後,美軍將午餐肉,香腸,火腿,茄汁焗豆等罐頭醃製食物帶入韓國,呢類罐頭食品對於當時嘅韓國人嚟講相當新鮮,於是韓國人就開始將佢哋加入傳統泡菜鍋內.
清楚知道咗之後,我更加唔會試囉,就算係 Maangchi 姨都坦言佢唔覺得咁樣嘅煮法會好味,吸引唔到佢!喺我眼中韓國飲食都比較著重天然食材,又有自己一套嘅養生食療,甚至會用到中藥材入饌,就連一般煮餸或醃泡菜都會用梨去代替砂糖提供甜味.呢個部隊鍋無啦啦走去加啲罐頭食物及即食麵落去,最頂癮嘅仲係茄汁焗豆,真係想像唔到個味道有幾好食囉!
雖然我自己就唔會整呢款部隊鍋喇,但睇完Maangchi 姨點整個湯底,又覺得幾吸引喎,就用自己鍾意嘅食材,再參考個湯底部份用料整個泡菜鍋啦!
材料:
娃娃菜
白蘿蔔
青口
京蔥
洋蔥
豆腐
粉絲
泡菜
調味料:
韓國辣椒醬
韓國辣椒粉
泡菜醃汁
蒜蓉
魚露
糖
- 娃娃菜洗乾淨後切細;蘿蔔去皮後切粗粒;青口解凍後洗淨備用.
- 京蔥切去綠色部份及最外層,略沖洗後切粗片;洋蔥去衣後切粗絲.
- 豆腐切件;粉絲用清水浸至軟身;泡菜切細.
- 先將蘿蔔,部份洋蔥及豆腐落煲,加適量清水煲滾,之後轉中慢火煲至蘿蔔腍身.
- 調味料混合後,加適量熱湯拌勻,倒入湯內煮滾.
- 加入娃娃菜,京蔥及剩餘嘅洋蔥,翻滾後落埋青口,粉絲同泡菜,煮兩分鐘即可.
切走,加埋入呢個泡菜鍋內,一啲都唔浪費哦!
味道超正,酸辣得嚟又食到蘿蔔同洋蔥
嘅清甜,仲有魚露嘅鹹鮮味.


text:
2013年日本關西,北陸賞櫻自駕遊 – Day 7:吉野山
奈良縣吉野山係日本出名嘅賞櫻勝景,而且開花時間一向較遲,花期亦較長,所以今次計劃行程嘅時候,將吉野山放係倒數第二日先去.不過今年因為天氣早左轉暖,關西各地嘅櫻花普遍早左開花,就連吉野山嘅櫻花都早左好多日開,我地係4月11日去已經過左滿開期,而且更已經凋落左大半.
2013.4.11 | 晴
呢兩日Hotel Vista Grande嘅住宿並唔包早餐,所以起身後先行過去一蘭拉麵食碗麵先.
跟住去酒店車房攞返架車出發.
今日嘅行程只係去吉野山.吉野山位於奈良縣南部,距離大阪市中心大約70公里,開車個半鐘左右就可以到達.從大阪去吉野山嘅高速公路只係去到奈良縣嘅葛城市為止,之後仲有一段封閉式嘅國道去到橿原市.由橿原市開始需要行駛大約20公里嘅一般道路先會去到吉野山山腳,不過路面狀況都OK,並唔難行.
呢度係JR吉野山駅,如果坐JR係呢度落車之後可以轉坐纜車或者接駁巴士上山,但呢日因為超多人,所以唔少人選擇步行上山,好辛苦啊.
呢隻就係由大阪開往吉野山嘅火車.
每年4月11日同12日,係吉野山金峰山寺會舉行一個叫花供懺法会嘅法會.我地去呢日正正遇著法會舉行嘅第一日.本黎以為好好彩可以參與下呢D節慶祭典,點知因為咁嘅原故呢日上山嘅人超超超多,吉野山上嘅遊人簡值係迫爆.唔單止想搵個車位泊車都搵唔到,就連架車想行快兩步都好難.最後只能夠無奈地開住架車以龜速圍住吉野山兜左個圈就落山走人.
係吉野山山腳有兩條路可以上去吉野山,一條係西面距離較短嘅15號縣道,另一條就係東面需要兜一個園所以比較遠嘅37號縣道.呢日15號縣道封閉左,車輛只能夠用37號縣道上山,而且因為車太多,超塞車,大排長龍.
吉野山上嘅道路係山路,路面好窄,而且山上迫滿遊人,人車爭路,開住架車真係一步一驚心,如果一個唔小心撞到人就大件事,好在日本人都比較禮讓,見到車黎都會行埋一邊讓你架車過,但係因為路面實際太窄,人又多,有時D人想讓都搵唔到位可以走避.
係迫滿人嘅窄路上行車固然危險,而更危險嘅係我竟然行錯路駛左入去一條山中小路,下圖GPS中粉紅色嘅就係呢條小路.因為太危險冇時間影相,下面就用Google Map嘅街景圖片俾大家睇下.
係呢個路口應該右轉去返15號縣道,但我地見左邊寫住有停車場,咪轉入去睇下囉,點知入面所有位都已經full parking,就咁越行越入,攪到返唔到轉頭.
呢段山路應該係一段登山步道,因為今日多人上山,所以都有唔少人行,但路面實際太窄,而且一邊係沿崖,又唔知條路通去邊,又要睇住D行山人士,所以行完條路都出左一身汗.條路原來係兜一個圈最後又返返去我地駛入去果個路口.如果大家開車上黎,記得小心D,唔好向上千本或者金峰神社方向駛(留意:金峰山寺同金峰神社係兩個唔同地方).
日本由於山多,少不免多山路,今次行呢條已經唔算危險,係日本自駕咁多次,比呢條仲窄,仲危險嘅山路都行過.
俗語話無限風光在險峰,雖然行呢段山路係危險,但總算可以直接駛到高位睇到吉野山嘅滿山櫻花景色,雖然已經凋落,但都仲算唔錯.呢個位置如果唔開車而改由巴士站或者纜車站行過黎,路程唔短而且仲係斜路,好辛苦架.
總嘅呢講,吉野山嘅景點都係依山勢分佈係唔同高度嘅上腰,如果真係要漫步遊覽參觀,一定要有行山嘅心理準備同足夠體力.如果想舒舒服服,咁就要自己開車,同埋唔好選擇係祭典或者周末假日呢D時間,而且駕駛技術一定要有返咁上下啊.
離開吉野山之後係附近一個道之駅食午飯.
呢度有售賣附近農民生產嘅農作物.
返回大阪途中,係大阪環狀線上前面架大貨車嘅帆布突然鬆脫,成張帆布打埋我地車頭.因為當時高速行駛中,四線車道我地行中間,後面同左右兩邊都有車高速駛緊,想避都冇得避,只有硬食一野.好在只係塊帆布,事後出左高速公路檢查架車,發覺只係車頭整污遭左,架車冇整化,真係執返身彩.
今日係旅程尾二日,點都要留返半日係大阪shopping下,所以返到難波先去還返架車,還車果陣職員只係check油標係唔係已經入滿油,其他都冇睇,早知就唔係還車之前自己抹走之前塊帆布整到D污積啦.
今晚嘅晚餐-王將餃子,最後一晚竟然食中國餃子.
最後介紹呢雙布丁,好好味架,每次去日本都一定食,只係105円一個,只係Lawson先有得賣架.
– Day 7 完 –
>> 返回《2013年日本關西,北陸賞櫻自駕遊》總目錄


text:
最近政府唔知係咪索咗K,成鬼日玩hip hop玩rap,以為好潮好in,之不過啲詞永遠都係隱藏住家長式暗示,只會愈聽愈乞人憎.睇返段片同詞,真係可以睇到好多嘢出嚟:
(閱讀全文)
MC Jin:香港所有市民 起錨
聖誕節又蒞臨 起錨
大家準備好未 起錨
香港特別行政區 陪你起錨
Hip hop 希望你啱聽
平時睇新聞實聽到你個名
上網 chit chat 可以搵到曾蔭權
我同特首估唔到咁有緣
玩 Hip hop 最緊要啱 feel
Rap 得唔好聽 希望你唔會掟蕉
今年聖誕包冇攪錯
香港人一齊開開心心咁過
聖誕老人你知我幾乖
好想要一條特首嘅 bow tie
但係就算得唔到我個 wish list
Either way I wish you a Merry Christmas
香港所有市民 起錨
聖誕節又黎臨 起錨
大家準備好未 起錨
香港特別行政區 陪你起錨
香港所有市民 起錨
聖誕節又蒞臨 起錨
大家準備好未 起錨
香港特別行政區 陪你起錨
特首辦同事:向全港送上聖誕祝福
MC Jin:想多啲溝通可以上 facebook
咦 乜特首都會玩 facebook
特首辦同事:冇錯年青人 take a look
MC Jin:呀特首我唔係想扮代表
但係呢兩年我都學得唔少
我知而家開始左334
所有學生一定要俾心機
我哋實會為你打氣
好高興可以認識到你
Happy New Year from MC Jin
Hong Kong 我哋一定 Sure Win
香港所有市民 起錨
聖誕節又黎臨 起錨
大家準備好未 起錨
香港特別行政區 陪你起錨
Bow Tie:大家咁話啦 MC Jin
香港一定會 Sure Win


text:
目前嘅香港網絡上政治旗幟鮮明,「抽政治水」亦算是容易刷存在感的一個做法,唔少page都係擺明立場,而且好似愈偏激愈容易得到fans,愈具有煽動性嘅post 就愈易呃like咁.
除咗專講政治嘅page, 仲有好多小品牌嘅都會適時抽一抽,好似心燒食堂咁,基本上出現每一次事件,佢哋都有特別花臣,特首被判刑佢哋就送橙,曾俊華參選就送薯片……基本上同佢哋本身賣嘅嘢九唔搭八,不過勝在有Gimmick,仲比人感覺好貼身.
但係大品牌就唔同講法,先撇除中資公司佢哋本身真係比較敏感,但係好多誇國公司都好怕自己嘅品牌涉及政治,覺得會得失人,流失客人.繼上次Lancôme事件之後,舒適Schick上星期又出事,喺情人節抽七警水,第二日就del post道歉.高層諗法可能係覺得靠一邊會得罪另一邊,但係又有冇考慮你唔靠一邊,其實兩邊都唔會理你?呢種忽然跪底帶嚟嘅品牌破壞係好徹底,明明都唔係第一次抽政治水,del post由自可道歉一出真係無得救,簡直可以話係一舖清袋.
同一事件入面,新Monday就然都出左張圖講七警,我一個反應真係「嘩」咗一聲,明明新傳媒完全唔會講政治嘢架喎(Captv唔算屬於新傳媒掛?),一睇留言已經開始咗罵戰.佢哋大老闆就一定唔會認同呢個做法架喇,負責出post嘅人有冇後果亦無人知,不過同舒適唔同嘅係,佢哋無任何公開後續處理,靜靜雞過咗骨,反而唔多覺有人再啄住.
講完牌子講藝人,法律系畢業港姐麥明詩呢期多次高調討論七警,見報率非常高,藍黃兩邊都好關注佢.另一邊相反立場嘅導演高志森,狗官論都成功引起好大迴響,但事件都搞到要轉介律政司跟進,高導亦都被發現淆底del post.雪雪bb孫慧雪無啦啦又玩埋一份,喺自己個page問人點睇七警,好心嘅網民勸佢都係唔好講好過喇……三個藝人分別展示出抽政治水嘅三個情況,抽得好嘅係一條捷徑上位,抽得唔好隨時惹官非,抽得唔夠力不如都係蒜狗掃把啦.
對於本身品牌形像就強嘅,其實真係有條件唔掂政治;大公司有資源但搞唔掂social media嘅,話明有資源…咪慢慢推囉何苦冒險;反而啲細page無背景無負擔,搏得過好多!(以上當然唔包括啲social media神人,佢哋鐘意點玩都得)


text:
朋友s 佢呀婆係住係我樓上兩層, 十七層樓係頂樓黎既, 我地住既係某九龍東既公屋.
朋友s 十幾歲時已經好反叛,加上住係呀婆家無皇管,所以成日會同豬朋狗友一齊出去浦下飲下酒咁,每次都半夜三更先返(而家已經結左緍有埋小朋友架la)
有一次, 大約飲完酒三點幾, 佢一個人返到屋企既樓下,果時仲未有管理員同大閘,咩人都可以隋時出入,諗番起都幾危險架~
咁當佢見到部lift係地下, 準備關門上去時, 原來入邊有人既, s 就大叫"等埋等埋"但門都仍然無開, 但佢好快手,就一手襟到個制, 電梯門就彈開, 佢心諗,有無攪錯架條友, 咁都唔等埋,睇下你咩人先, 電梯門一開,佢發現入面無人 !!!!!!
s 都呆左一呆,唔知搭唔搭好,果時佢唯有襟隔離果部lift, 但佢一襟部lift, 門就係開左, 但d 電燈就剛剛著,(以前咁既裝置可能係慳電,停係地下就熄埋燈咁)有一半燈係閃下閃下, 有一半係壞左, s 硬著頭皮, 唯有照搭呢間lift,但呢架lift係到唔到佢婆屋企既,唯有行上一層, 當時s 已經驚到唔識形容, 原本有少少既醉意, 已經攪到成個人完全清醒,佢上到十七樓,大約行三至四間屋就到屋企(我要說明我地果坐樓既走廊係好長既一字型,大約加埋有四十戶,唔似一般公屋咁既)佢一路行番屋既時候, 望到遠處有一件紅色既物體飄緊佢方向,佢當時已經加快腳步去到家門口,手忙腳亂係咁搵鎖匙出黎, 但另一邊佢眼角見到果件紅色物體越黎越飄近佢,佢已經係開左鐵閘,係咁搵門匙想插入門, 但越驚個人就越亂, 一條唔啱又試第二條, 無啦啦又感覺到好大風,佢個心跳到不停係咁狂跳,好彩最後佢搵啱鎖匙入到屋,鐵閘佢都唔諗住關, "彭"一聲關左大門, 佢入到屋個心先定哂, 屋企人仲;被佢嘈醒左, 呢次經歷, 令到佢畢身難忘
呢件事佢都係前幾年先同我講番, 我而家仲住係果度架, 但我就無遇到呢d野呢


text:
全知言
本週熱話 港星爭淋冰水 第 1個玩又係邊個?
Ice Bucket Challenge(冰桶挑戰)愈來愈多港星玩,由初時幾個,到𠵱家連古天樂,余文樂,徐子淇,黎姿等等嘅紅星都爭住淋冰水,睇嚟都仲會 hit多排.
不過全知言 check番,原來香港第一位星接受 Ice Bucket Challenge嘅其實係 8月 7日出片嘅林子善.「初時係由台灣傳過嚟俾我師父,我師父再傳俾我嘅.其實我哋未捐錢㗎,因為拳館喺月尾集合晒再一次過捐去無國界醫生(吓?唔係 ALS?).多人玩變質都預咗,例如一開始只係 tag 3個人,但𠵱家可以 tag6個人都有!我又好怕嗰啲又要接受但又要講粗口,好唔願意,淋水之前又要扯兩啖煙,好影響形象囉!其實當係幫個世界又得,氹吓大家開心都得㗎嘛!以我所知好多星都好支持,𠵱家香港咁多負能量,等我哋啲藝人幫手發放啲正能量咪幾好囉!最重要係知道呢個遊戲開始咗之後, ALS(漸凍人協會)真係多咗好多資金,真心感受到開心.」
大家玩嘅時候,記得捐錢喇.
冰桶尋仇
Ice Bucket Challenge咁 hit,不過唔係個個星都肯玩,全知言就好想見到呢 3個單位玩囉,如果佢哋真係玩,相信會好爆!


text:
2016年4月26日星期二
素烤鴨沙律
近排其實無乜動力做嘢,乜都唔想做,連瞓都唔想瞓.但唔煮又無得食,尤其係夜返嘅時候,隔夜餸就變得好珍貴,唔使煮,翻熱就即刻可以食,所以習慣咗一餐煮埋兩餐食,幾唔想整都係要整!
好彩天氣開始熱,買啲生果蔬菜整沙律都可以,只需要洗洗切切,唔使開火煮食已經慳番唔少功夫,連鑊同煲都唔使洗!整緊蔬果嘅同時,放件素烤鴨入焗爐焗到個面脆卜卜,之後再灑上焗香咗嘅花生同椰絲,攪掂,好好醜醜又一餐!
2016年4月24日星期日
橙汁蜂蜜雪芳蛋糕 Orange Honey Chiffon Cake
幾個禮拜前上網睇 HKTV 一個清談節目,節目臨完結之前,主持人劉玉翠介紹咗嘉賓周家怡睇一本書,書名係《愛他也要愛自己》,周家怡當堂即刻喊哂,眼淚完全不受控制.係咪我其實都要搵下呢個世界會唔會有本書叫做《對人好也要對自己好》呢!?睇完之後可能就唔會再俾你哋話我要學識對自己好啲,要錫自己多啲,唔好淨係顧住人感受,我諗我依家會更加清楚知道,當年媽咪話我「只會窮自己而唔會窮人哋」呢句說話嘅真正含意!
無工開,無嘢好做,就自自然然會諗好多嘢,的確,教緊學生,做緊家務,上緊網時係完全無機會俾自己去諗嘢.好啦,就學你哋咁講,得閒就整吓嘢食,唔好俾自己個腦咁 "得閒"!
有日無聊拎起本《我愛和風洋菓子》嚟睇,見到個橘子蜂蜜戚風蛋糕食譜,咁啱早兩日十五又將供過佛嘅橙換咗落嚟,咁就索性整呢個蛋糕啦!橘子蜂蜜我就無喇,只係用老竇拎番嚟嘅蜂蜜,係佢個農場 friend 自家出品,同埋部份低筋麵粉我都用咗全麥麵粉代替.
2016年4月22日星期五
警署
仲以為呢世人都唔會有可能踏足警署㖭!又唔係俾差佬盤,又唔係領好市民獎,仲要唔見錢,真係越窮就越見鬼,帶埋錢打工!!
訂閱: 文章 (Atom)


text:
Tuesday, December 23, 2014
聖誕快樂!
呢排真係好懶呀,話就話有亞媽係屋企好似得閒D,但事實係,我都要照顧埋佢架! 好似上個星期六,就因為Hannah姐肚痾,搞到我都痾埋一份,休息左成日先算係好D,星期日有朋友來開xmas party, 我都怕自己頂吾順,好彩都算OK,今次total有6個family來join我地既聖誕party, 真係幾開心呀,大家食下傾下玩下,咁就一日了,雖然我身體不適,但見到咁多朋友來我又興奮了一輪,哈哈! anyway, 希望大家有個愉快既聖誕,我來緊放假到下年,所以係blog度提早同大家講happy new year啦! 新一年希望大家健康快樂,我會好掛住你地呀!
Monday, December 8, 2014
走失記
上星期六我亞媽終於都到了, yeah! 本來一心諗住終於有個人可以幫手湊下d 女,我可以hea 下,可以訓一覺靚既,可以咩都唔洗做,可以唔駛幫手沖涼洗頭,可以唔駛........ 事實係,我除左做以上所講,仲要安撫兩隻魔怪,因為佢地唔跟我亞媽,妹妹更加係見到佢就喊,唉!我之前完全無諗過呢一點,真係快樂沖昏頭腦,完全唔知妹妹有幾怕生保,真係該煨了. 所以 weekend 完全無休息過,仲要湊埋我亞媽,真係忙到嘔! 加上妹妹近排訓得超樣衰,晚晚喊醒幾個鐘,其實我睡眠時間就係得個幾個鐘,我都就快崩潰了!! 琴晚我就sleep train 佢,佢就喊左 2 個鐘而我就訓左 2 個鐘,真是他媽的!
講番個題目,星期日我地一家同埋我姑媽個d 飲茶,我姑媽都見過 hannah 佢地,所以 hannah 都跟跟地佢既. 之後,我地走時,老公出去攞車,我抱住妹妹,亞媽幫手執袋,我見姑媽幫hannah 著衫,諗住佢會睇實佢先啦,亞媽叫我d 野,我就一秒鐘無睇實個女,轉過頭,hannah 已經唔知去左邊,我個刻真係心都離一離,佢兩歲幾,無電話,無記認,我唔見左佢我唔知可以邊度揾番佢,同埋我老公一定炳到我9 彩,我真係堅驚!! 我發覺唔見左佢之後,就極速飛奔去門口方向揾佢,你知啦,飲茶時間多人,佢又細粒,真係幾難揾,我真係慌張呀,好彩衝出去門口就見到佢,佢仲打算出埋去街tim, 真係嚇到我鼻哥㝫無肉呀! 如果真係出左街,真係極危險,走失左唔知點算,衝出馬路就更恐怖呀,唉!!!!!!! 事後都有勁同佢講,但佢聽唔聽到明就唔知啦. 呢個教訓就教訓我以後都唔好假手於人, 諗住個個係我姑媽會幫手睇下,點知佢仲好似無事無幹咁,真係吹脹! 唔知呢個世界有無個植入身體內既 gps 呢? 有的話,麻煩話我知!!
Tuesday, December 2, 2014
掛泵了
無錯,過左一年之後,我既任務已經完成,換言之,我已經掛泵了. 其實今年要湊兩個,我都無諗過仲可以堅持到一年,我不得不比個like 自己. 一年,話短唔短,話長唔長,我知有人會 keep 住食人奶,都有人一早餵奶粉,講真,我想餵人奶係因為對個女好,而我又唔想嘥錢,同埋我唔想見到m 小姐揾我. 不過經過一年,我相信我都係時候要停,我都想有自己既life. 雖然有無泵其實都係唔夠時間用,但起碼唔駛泵時,出街方便d, 我又唔駛定時定候泵,早上夜晚可以抽多半個鐘休息,呢d 時間已經好寶貴了. 其實 99 都話我點解要餵咁耐,搞到佢瘦哂,我想講既係,佢瘦唔瘦唔係因為我d 奶,係佢自己唔吸收,你無得吹脹佢,係,我個細女唔肥,但我相信健康就ok 吧. 唔一定個bb 肥先至等於ok 吧. 係呢度好多謝有份 support 我既人, 雖然成日比人打沉話餵人奶,其實我自己要成日泵都辛苦架,所以有份 support 我既人,我真係感覺到呀!
唔知仲有無機會用個泵,但都好多謝奶泵對住我咁耐,一日3 次,一年內對住佢真係多個屋企人,哈哈哈. 佢真係陪左我呢兩年艱難日子呀!!
減奶時個陣真係勁辛苦,谷到個胸就爆,但係咁飲麥精 and 減少泵既次數就慢慢無lu...... 其實都算好彩,因為知有d 人勁難減呢!
希望大家好好珍惜有得泵既日子呀
Tuesday, November 25, 2014
Happy thanksgiving
吾講吾覺,原來星期四就係thanksgiving啦! 香港就無呢個假期,但係呢邊係一個好大既節日,差不多所有野都會關門,為左可以同家人慶祝呢個感恩節. 雖然我無咩親人係呢邊,而都無打算同佢屋企人過(因為年年都無),所以我地都係自己同自己慶祝算吧. 上年既thanksgiving係屋企坐月,所以都吾知點樣過,今年本來打算落MD去探老公親戚,好不幸地佢比公司layoff, 所以係無收入情況下我地更加吾想去任何地方. 雖然話就話搵份工吾算難,但我相信老公既情緒都吾係咁開心,所以去玩都無mood lu.....算啦,吾去都無所謂,留係NY都可以開開心心咁過既,嘻嘻. 再加上亞媽就殺到,我都要清潔一下屋企呀,哈哈!
weekend去買奶奶比D女,佢地就係shopping cart到大玩一餐,好搞笑呀! 吾講吾知,一歲大既妹妹真係進步神速,上星期開生日會都未識行,今個星期已經大踏步,雖然吾算得上係行得穩,但都行到10幾步後就會爬番,真係進一大步呀!不過我以後就有排看牛牛啦,嘻嘻嘻! 其實好感恩佢地兩姐妹相處都OK,雖然就肯定未識一齊玩,但起碼吾會火星撞地球,咁我都心足了,哈哈!
weekend去買奶奶比D女,佢地就係shopping cart到大玩一餐,好搞笑呀! 吾講吾知,一歲大既妹妹真係進步神速,上星期開生日會都未識行,今個星期已經大踏步,雖然吾算得上係行得穩,但都行到10幾步後就會爬番,真係進一大步呀!不過我以後就有排看牛牛啦,嘻嘻嘻! 其實好感恩佢地兩姐妹相處都OK,雖然就肯定未識一齊玩,但起碼吾會火星撞地球,咁我都心足了,哈哈!
Friday, November 21, 2014
Good show
上星期六搞完Emma個party, 真係累到不似人形,不過原來我地星期日有個show去睇,我都係個日先記得,哈哈,好彩係99幫我地睇住D小朋友,我地就可以enjoy一晚咁大把(平時佢都係只會幫樓下殘障架咋!),不過吾好彩既係,我地要同樓下殘障一齊睇,真係好無奈! 老公囉,又會問佢地去吾去睇,點知佢地又會話去,真係.....蠢!!anyway, 都無影響我既雅致去睇男神黃子華,哈哈哈,其實我吾明點解佢係男神囉,不過佢既才華係特別D既,嘻嘻. 我地個show話就話7點鐘開始,但我地就4點鐘已經出門口,因為想去食D野先呀,不過我地全程都無對話,就算有都係關於個show, 無咩好講啦,其實見到佢地都吾多開胃,特別係個女既,真係以為自己係公主,駛吾駛開埋車門比你呀,8婆! OK,好似離左小小題,嘻嘻,其實今次係想講個show架,今次係自佢地出世後第一次去睇show, 仲要咁夜返(完show都已經10點啦,返到屋企10點幾)真係十分難得,當然啦,我地都好掛住佢地,但我地都係人,人都要有時輕鬆一下吧,所以就留比99照顧,我地就去鬆下,開始時99都有說話我地聽,但到左個日,知道走吾lut, 咁唯有死死地氣啦,哈哈哈! 其實係對我地先係咁je, 如果人地,仆到去幫! 第一次睇live show, 真係好興奮呀,雖然場地吾算大,但都有氣氛,當然比起香港就梗係無咁crazy啦! 去到場到,好多香港人,我諗一定啦,真係以為自己返左HK,哈哈! 總括來講,都好睇呀,但覺得都係無之前個D咁好,同埋有D野都get 吾到,不過都好enjoy呀! 其實難得既一晚可以kids free咁,真係好開心呀,我地返到去D小朋友已經訓哂,吾駛我地湊,真係爽到無朋友呢! 雖然經過party同成晚都無點休息,但原來吾駛湊小朋友一晚已經好爽,不過亮點係,99一個湊住我地4個既小朋友,我真係不得不佩服佢呢,其實要我自己一個湊兩個訓都真係好難,我都有D會淆低,佢居然可以搞掂哂佢地訓哂,真係好勁! 雖然都係吾多中意架啦,但有D野....係佢搞得掂而我吾想搞掂,哈哈! 我.....好懶呀!
好消息係,我亞媽決定下兩個星期來幫我兩個月呀,yeah!!!! 雖然其實我都吾知有咩幫,但有個人幫手睇頭睇尾我都好感恩,希望到時可以休息多D啦!
好消息係,我亞媽決定下兩個星期來幫我兩個月呀,yeah!!!! 雖然其實我都吾知有咩幫,但有個人幫手睇頭睇尾我都好感恩,希望到時可以休息多D啦!
Tuesday, November 18, 2014
生日快樂Emma 妹妹
不知不覺就已經一年了, 雖然媽媽未必將最好既野比哂你,但我都好努力地去愛護你. 上年今日你岩岩出世,還記得你仲係蟲仔時,常常愛訓,個段時間真係好舒服,哈哈,而家是個愛哭的小女孩,不過沒所謂吧,我.....已經習慣了,哈哈哈哈哈! 生日願望係希望你身體健康,同家姐相親相愛,乖巧伶俐,錫錫爸媽,快D訓好D等我地有覺好訓呀,哈哈哈!
party 花絮.....真係無咩心思搞架啦,哈哈,應該下年都吾會搞,因為真係花盡腦汁同時間,我都吾想煩. 今年有9個toddler, 4個BB,所以要考慮下有咩比佢地玩,亮點係,我地買左個bounce house比呢班monster入去,一來kill下佢地energy, 二來我地D大人又吾駛擔心佢地走來走去,good buy! 雖然吾平,但呢邊天氣咁凍,有時係屋企比兩隻馬騮玩下都OK呀,嘻嘻,小朋友大愛呀,佢地真係係入面差不多成日,我地大人就吾駛點理佢地,嘻嘻嘻!
多謝各方好友來見證呢隻豬如何由隻豬變做monster, 嘻嘻! love you all
呢班BB,5月Hannah生日仲訓哂係度,而家坐哂係度啦,哈哈哈
sesame street theme ice cream cake
好難影既4人合照
Thank you all for coming
佢真係勁吾似我,哈哈
don今次終於吾怕我整跌CD啦 :P
亮點close up, 嘻嘻嘻
呢隻豬都玩到癲左
Wednesday, November 12, 2014
好掛住你地呀!
嘩,成個幾星期都無 update 過啦,好唔尋常呀,不過呢排真係極忙,office 又係,而屋企更什,唉,點解?咪又係因為兩隻魔怪係咁病,搞到我地都無停手,真係陰功! 再加上我之前 gmail 爆左,mr wu 幫我delete 哂d 相連帶我之前post 係 blog d 相都無哂,我個心痛到呢...... 我唔係無哂d 相,但要我一張張咁揾出來再post 就真係 mission impossible, 唉, 唯有而家開始努力d 啦!
Anyway, 仲有幾日就係妹妹既生日party 啦,嘩,咁快就一年,真係唔講唔覺, 本來決定以後都唔係屋企搞 party, 點知出面租地方又唔平,仲要得唔夠兩個鐘就 usd$700 袋袋平安然.所以我地決定就算花 $500 係屋企都起碼舒服d, 呢排所以超忙,又要搞party favor,.又要搞 decor, 又要為妹妹買新衫,好多野做呀!而家晚晚都搞到成 11 點先有得休息,但訓訓下妹妹就會喊醒,真係勁辛苦呀!雖然明知呢個係phase, 但希望會快 d 過啦, 無覺好訓第二日又返工會癲架! 今次未有相片住,希望今個weekend d 小朋友玩得開心啦,嘻嘻!
Anyway, 仲有幾日就係妹妹既生日party 啦,嘩,咁快就一年,真係唔講唔覺, 本來決定以後都唔係屋企搞 party, 點知出面租地方又唔平,仲要得唔夠兩個鐘就 usd$700 袋袋平安然.所以我地決定就算花 $500 係屋企都起碼舒服d, 呢排所以超忙,又要搞party favor,.又要搞 decor, 又要為妹妹買新衫,好多野做呀!而家晚晚都搞到成 11 點先有得休息,但訓訓下妹妹就會喊醒,真係勁辛苦呀!雖然明知呢個係phase, 但希望會快 d 過啦, 無覺好訓第二日又返工會癲架! 今次未有相片住,希望今個weekend d 小朋友玩得開心啦,嘻嘻!
Monday, November 3, 2014
2014 哈佬喂
2014 halloween 咁又過左啦, 不過今年特別d 因為hannah 開始返學,而佢學校就有個 halloween party, 嘻嘻, 好得意呀!我個日drop off 佢返學, 已經見到個個 dress up 哂, 我都拿拿臨幫佢著番套 costume. 本來我買左套 despicable me 既 minion 佢著, 點知佢唔肯著呀, 見屋企有個back up strawberry costume 就用左佢算啦. 學校未有相比我, 我自己影左少少咋. 不過可能因為天氣關係, trick or treat 完hannah 就開始發燒,仲唔點肯食野,無計啦,我又比人話啦,唉! anyway, 妹妹今年都係著番 hannah 上年個套, 個個都買,真係會破產呀! 你地既 halloween 又點過呀?
Monday, October 27, 2014
1st pumpkin patch
Thursday, October 23, 2014
雜炒
多謝大家仲有留意我個blog 呀, 以前我係 office 打 blog 都不知幾爽,自同事離職後,我workload 真係 double, 日日都要開 ot, 99 雖然講過話咁樣唔得,小朋友仲細既偉論,但我都係打份工,可以點? 再加上兩個寶貝早排一齊病,而我都比感染,個刻都不知幾辛苦呢,但無亞媽幫手就係咁,而99 weekend 都唔要出手幫我地(幫都幫樓下殘障), 所以真係忙到無停手,好彩地揾到個人幫手打理屋企,下星期開工,就算來清潔一下,我都已經少左d 野做, 湊住兩個化骨龍真係唔係路, 我累c 了!!!!!!我係呢邊有無姑媽,不過都唔係成日聯絡,有時同佢講好忙,佢都唔會話想過來幫下我之類,算吧,亞爸個邊d 人都係怪怪的. 妹妹就一歲,我又係時候要搞 party 呀,咁忙既時候都唔知點算,唉! 而早排99 又問幾時介人奶,其實我個 goal 係一歲,但佢就話妹妹好瘦,應該飲下奶粉,我唔明囉,其實佢瘦唔瘦唔關人奶事,佢本身吸收得唔多咪咁囉,唉,好煩,點解咩都係關我事?我自己要堅持已經好努力,唔support 我就算,唔需要係度咁講,好 discourage.... 希望可以 keep 到一歲啦,仲有一個月,應該ok 吧!!!加油!!!
Wednesday, October 22, 2014
hannah 學校
返學後既 hannah 我覺得識多左野,但就比以前難纏d, 不過都唔係纏我,哈哈! anyway, 近排有轉校感覺,因為覺得呢間學校成日都唔同家長溝通,有時見 hannah 唔開心,問佢佢就話比老師罰,雖然唔知真or 假,但我都想知學校發生咩事,但佢地次次都話好乖呀,無野wor..等等,所以唔太中意.感覺太表面了,我唔怕 hannah 唔慣,佢適應能力ok, 所以如果轉校都應該ok 既, 而家等緊第二間學校消息,希望有位啦!
Tuesday, October 14, 2014
Hannah 1st習作
Monday, October 13, 2014
又病
近日真係十分忙碌,除左工作上因為同事離職但老細又吾會請多個人之外,另一個同事又話下星期vacation, 真係吾知好嬲定好笑,明知咁忙都要話去vacation, 真係會做C我呀! 上星期都開左幾日OT,我99話咁樣吾得wor, D小朋友仲咁細,點可以OT, 我心諗原來到我選擇咩? 我老細知道我吾可以留太耐,佢都吾好意思,但工作起上來真係無得選擇,況且而家所有workload都係我身上,真係十分困身呢!唉,為左錢,唯有頂硬上,雖然佢地加左我人工,但真係吾夠架,特別係我而家一腳踢,真係十分十分地辛苦! 本來想係weekend休息下,當然啦,weekend仲邊有得休息,加上兩位小姐又病病,一個咳到嘔奶,一個就咳到嘔肺,打比醫生都話無藥可以食,唯有吾好比生冷野佢地食啦,唉! 佢地一病,你地都估到我係點啦,首先係照顧佢地已經頭痛,到第二日連我都病埋,真係好討厭呀!!!!!! 可惜而家weekend已經無得再休息,想清潔下屋企都要趁佢地訓哂先OK,今個weekend真係身心疲累呀,無其他人幫手係咁架啦,真係好想請個人來幫手,at least clean up下都好呀!希望病魔真係快D遠離我地啦!
訓成咁,點會吾凍親?? 不過一put blanket就會醒同踢開,真係吹佢吾脹!
呢隻豬因為咳訓得好差,搞到我都無得訓,慘!如果我無寫blog好耐,吾好覺得奇怪,係因為我係office真係忙左好多好多,唯一既時間寫都無左,好想喊呀!!!
Wednesday, October 8, 2014
一星期返學後.....
經過一星期返半日學後,Hannah B都大致上習慣左,仲算係識到新朋友tim. 其實呢間學校好詭異,我除左去參觀同同Hannah第一日去返學入過課室後,其他時間都未入過去,就算我99去接返學放學,都係係門口同老師講,之後老師就由課室帶Hannah出來門口接,真係好神秘呀,你知啦,作為亞媽,緊係想知道佢地係入面既情況,就算吾入去都想係門口裝下呀,但可惜我連入課室門口都難,唯有叫個度D老師影相比我睇下啦.雖然得一張相,但都夠我望梅止渴了,嘻嘻! 今朝出門口落99度,佢更加話要返學,真係難得了,哈哈! 到時有功課做睇下會吾會咁中意學校,哈哈哈哈哈!
飲水時間,好得意呢見到咁多小朋友一齊飲,嘻嘻
Tuesday, October 7, 2014
萬聖節服裝??
工作上實在太忙,無時間寫blog呀,嗚嗚! 我既妹妹10個月仲未有機會寫,慘慘,不過其實無咩特別,skip左佢就算啦,哈哈哈! 上星期比佢兩隻馬騮玩,點知就發生左......
妹妹,好慘呀!
呢個look可以用來做halloween costume? 做海盜都吾錯,哈哈哈
妹妹,好慘呀!
呢個look可以用來做halloween costume? 做海盜都吾錯,哈哈哈
Wednesday, October 1, 2014
第一次返學
今日10月1號,係我屋企隻 hannah 豬第一次返學. 未去之前都好calm, 好淡定,湊佢返學之前已經洗哂腦,話返學好好玩,好多小朋友一齊學野,搭車個陣仲好好奇tim, 一去到,見到老師都無咩野,仲叫老師morning, 入到課室,可能見到另一個小朋友喊,所以佢開始驚,係咁抱實我,好好奇係咩地方,不過點解釋都好,佢開始狂喊,但我又唔可以留係度,唯有忍心d, 有個老師抱起佢我就快快地走,唉!我個心真係酸哂,但無辦法呀!之後11 點左右打比老師問佢hannah 點,佢就話我走左之後就喊左成半個鐘,食少少野,不過緊張一濟癩尿,醜怪,好彩今日係半日咋,如果唔係都唔知會點,不過我相信佢地會handle 度既,始終辦學校嘛,同埋hannah 喊都好正常, 希望明天會好d啦.
Hannah b, 加油!!!
Tuesday, September 30, 2014
生日後記
嘻嘻,今年有兩個蛋糕吃呀,分別係公司既雪糕蛋糕同我request老公買既綠茶蛋糕. 雖然生日正日係屋企都做到無停手,但係下午既時候take左成兩個鐘nap...真係爽到震! 而星期四&星期五都分別係屋企休息(當然係無小朋友先休到啦),分別都nap左兩個鐘,真係好耐未試過咁精神啦,哈哈哈哈哈! 原來有nap既時候真係好大分別,如果office下午比小睡半小時都已經夠好了,呵呵! 呢兩個nap真係算係一份好好既生日禮物,本身已經累到不得了,休息了兩日真係好大分別呀! 雖然無生日禮物,但同我至愛既寶貝一起慶祝已經好開心了!
雪糕蛋糕好好味呀!!!(from office)
媽媽,今日你先16? 咁我呢???
老公送既green tea cake, 好light, 好味
Monday, September 29, 2014
忙到癲的weekend
呢排真係忙到人都癲,weekend連續去左兩日party, 我同爸爸都散了! 不過見到佢地玩得開心我諗都值既,嘻嘻! 星期六有個朋友既女兩歲大生日,我地就去左玩玩,嘩,人地個backyard大到.....放得落個大slide and swing, 仲有租左個bounce house之餘,仲有地方比D小朋友走,羨慕到爆,不過要我打理又另一回事,所以都係考慮下搬吾搬啦....雖然Hannah都好似無點同其他小朋友interact, 但見佢自己玩都玩得好開心呢,嘻嘻!
之後星期日去左同事既party, 雖然無咩小朋友,但Hannah都好開心呀,不過妹妹就........勁cranky, 係都要我抱,抱到我手軟呀! 以後都係吾好一次過連續兩日去party啦....真係癲左!!!!!!!!!!!!!!!!
Wednesday, September 24, 2014
生日快樂
祝我生日快樂
祝我生日快樂
祝我生日快樂
祝我生日快樂
今日又大一歲啦,嘻嘻嘻,問我幾多歲?咪年年16囉,嘩哈哈哈哈! 呢排都幾忙,因為工作上有個同事離職,要pick up番佢做落既野,雖然吾係大不了,但對我來講都有影響,你知啦,平時我係office寫blog, 好得閒架ma, 真係影響什深呢,加上今日開始請3日假休息/hea...所以迫哂所有野係放假前呀! 本來諗住今日生日休息,但工作又未做哂,所以要work from home搞埋先,算啦,受人錢財提人消災,都吾係咁差既. anyway, 做野先,希望我有個愉快既生日,嘻嘻!
Thursday, September 18, 2014
怪獸
有怪獸家長自然有個怪獸家庭啦! 講真,我講佢地都講到煩,但有D野真係有時不吐不快呀! 好似呢期,cousin姐姐晚晚都話我吾拎埋佢碗飯同叉,我真係比佢吹X脹,佢自己已經6歲幾,自己拎野已經吾係一個問題,仲要我去服侍佢,真係開玩笑嗎? 我日日放工去湊兩個女已經好累了,佢吾幫手不特止仲要take it for granted, 係,我99可能spoil慣佢,但係我字典入面我無必要要spoil佢囉,真係好黑我憎!如果個個係我個女,我一定炳到佢一鑊金,邊有可能有個咁既人架? 就算係公主病都吾好叫我去服侍囉,低能! 最大問題係佢老母日日都係度,都吾會話佢,只係顧住自己餵個仔,跟住食完就坐係梳化等運到,呢D咁既人,真係good luck呀!吾知幾時先可以離開呢個鬼地方,但真係見到佢地就憎呀! 我決定以後都吾會幫佢地拎飯,有咩就自己拎啦,PK!
Subscribe to: Posts (Atom)


text:
珠海橫琴長隆海洋王國試業試玩體驗 – 上篇
今年(2014年)澳門附近多左一個新嘅旅遊點,就係位於珠海橫琴嘅長隆國際海洋度假區.度假區由長隆海洋王國,珠海長隆馬戲城以及長隆橫琴灣酒店三個部分組成,其中長隆橫琴灣酒店和珠海長隆馬戲城已經係1月18日開業,而長隆海洋王國就係1月28日開始試業.今年春節冇到外地旅遊,所以趁住假期同埋試業期有優惠,年初四去左橫琴長隆海洋王國試玩.
珠海橫琴長隆海洋王國嘅試業期由2014年1月28日至2月28日,為期一個月,試業期間只有七,八成設施開放,其餘兩成仲做緊內部裝修或者測試,包括冰川歷險和超級激流呢兩個機動遊戲都仲未玩得,另外號稱世界最先進五維影院嘅深海歷險亦未開放.
由於係試業同埋開放嘅設施打左七至八折,所以理所當然門票價錢都應該打返個折,由1月28日至2月28日期間,珠海橫琴長隆海洋王國嘅入場門票以七五折出售,成人票價係人民幣280元,以現時匯率計算相當於大約港幣360元.呢個價格比香港海洋公園嘅入場門票HK$320仲貴,同香港迪士尼嘅入場門票HK$450相比雖然平D,不過當試業期過後冇折扣嘅票價就比迪士尼貴港幣40幾蚊,但係比質素,長隆海洋王國點都唔及迪士尼,所以呢個價超對物非所值.
更新:珠海橫琴長隆海洋王國現時的成人入場門票的價格是人民幣350元,網上購票可以有15元折扣,即人民幣335元,除了可以在官網購買外,淘寶網和Klook客路都可以購買,價格都是大約人民幣335元,與官網相同.
從珠海橫琴長隆海洋王國嘅宣傳資料黎睇,長隆海洋王國擁有多個亞洲第一甚至世界第一,例如亞洲第一個飛行過山車和第一個水山過山車,世界最大嘅鯨鯊展館等等.不過刺激嘅機動遊戲並唔係我杯茶,所以飛越雨林,冰川歷險和超級激流呢D機動遊戲有幾巴閉我冇乜興趣,但係對於佢所講嘅世界最大嘅鯨鯊展館我就好感興趣,今次入場最主要都係俾佢嘅海洋奇觀,企鵝世界和北極熊村莊呢幾個展館吸引.
唔知係廣告與事實不符,定係剛開業好多動物仍然仲係on the way,又或者純粹係廣告圖文做得太好,令人睇完產生過高期望.長隆海洋王國嘅所謂世界最大,世界第一,以觀眾眼睛黎睇只係不外如事,言過其實,難怪令人覺得貨不對辦.
所以,試玩後我的感覺可以用「門票太貴,物非所值,言過其實,貨不對辦」呢十六個字黎概括.
不過,講句老實說話,珠海橫琴長隆海洋王國並唔係差,可以算係一個唔錯嘅樂園,如果佢唔係吹得太大,令人以為真係咁正,可能評價會好好多.但係,佢嘅入場費實在太貴,以380元人民幣嘅價錢,就算係所有設施100%運作,都仲係唔係咁值.
珠海橫琴長隆海洋王國既係海洋水族館,又係機動遊樂場,但係對於好似我呢類唔玩機動遊戲嘅旅客,夾硬要俾埋機動遊戲嘅錢買貴票入場非常唔值.如果可以將飛越雨林,冰川歷險和超級激流分開買票,將唔包括呢D機動遊戲嘅門票降至人民幣200元左右較合理嘅水平的話,仍然值得一去.
上面係我遊完珠海橫琴長隆海洋王國嘅感受嘅總結,而下面就係呢次試玩嘅遊記同埋有關買票,交通以及場內情況嘅分享,有興趣請繼續睇埋落去.
更新:珠海橫琴長隆海洋王國正式開業之後所有設施都已經相繼啟用,而在7月10日開始,海洋奇觀嘅主角 – 兩條巨型鯨鯊 – 亦已經正式進駐.
購買珠海橫琴長隆海洋王國門票
珠海橫琴長隆海洋王國嘅官方網站有提供網上購票服務,不過只能以大陸信用卡或借記卡付款,亦需要填寫大陸手機號碼以及大陸身份證編號作為取票依據,所以非大陸居民用唔到網上購票,只能通過旅行社購買門票.
由於剛剛開業,大部分旅行社都仲未可以買到長隆海洋王國嘅門票,唯一有得賣嘅係中國旅行社.係中旅社買長隆海洋王國門票嘅價錢係HK$360,同官網票價相同,而且仲附送來回澳門至珠海橫琴長隆國際海洋度假區嘅免費接駁巴士服務.
更新:現在Klook客路也可以購買到珠海橫琴長隆海洋王國的入場門票,價格官網相同.
中旅社嘅珠海長隆海洋王國及馬戲城套票傳單,除左有長隆海洋王國門票,仲有珠海長隆馬戲城門票.
係中旅社買票之後只會有呢張證明,仲未有正式門票,裡面有一個憑證號,以及購票人嘅手機號碼,憑證號+手機號碼就係取票嘅證明,要記低.
購買門票嘅時候要決定坐邊班車,開車時間會mark係收據上.朝早由澳門去橫琴果班車基本坐滿,所以一定要mark準,但係回程就冇咩所謂,因為坐嘅人唔多,可能有好多人選擇睇埋煙花表演先走,所以就算早左走都可以坐早D班次嘅接駁巴士.
基本上坐朝早9點嘅第一班車去,下午6點半最後一班車返時間就啱啱好,不過就睇唔到煙花表演,因為煙花表演時間係晚上7點3,如果想睇埋煙花就要自己坐公車返啦.
從澳門到珠海橫琴長隆海洋王國
新春珠海橫琴長隆海洋王國試玩之旅出發啦,中旅社免費接駁巴士嘅上車地點係澳門富豪酒店正門,我地未到8點9已經去到等車,呢班車所有座位全滿.
接駁巴士9點正準時到達,上車前富豪酒店旁邊嘅中旅跨境巴士客務中心會有職員攞住張乘客名單過黎點名.
由澳門去橫琴長隆國際海洋度假區真係好近,過左橫琴口岸再行10分鐘車就到.從澳門開車起計,連埋過關時間大約45分鐘就到達橫琴長隆國際海洋度假區.
今次都係第一次經橫琴口岸去珠海,朝早過關人好少,唔洗2分鐘就過左澳門海關.之後要坐車過橋去對岸嘅珠海橫琴口岸,如果唔係坐旅遊巴或者自己揸車,就要坐接駁巴士,短短路程要收三蚊車費,真係好搵.如果要坐接駁巴士,記得準備定散紙,因為不設找贖,車費俾澳門幣,港幣或者人民幣都可以.
澳門海關同橫琴口岸之間只係相隔呢條蓮花大橋
坐車過到對岸又要再落車過大陸海關,好煩.
朝早從橫琴口岸過珠海嘅人好少,好快就過左關.不過從大陸過澳門嘅旅客就好多,而且唔少係自己揸車過黎,口岸大樓對出嘅停車場同周圍嘅空地泊滿晒私家車,如果澳門真係可以俾大陸人自駕入境,咁到時澳門真係死得.
過完大陸關,上返車向珠海橫琴長隆海洋王國再進發,從橫琴口岸到長隆國際海洋度假區嘅距離只係5公里,行車10鐘就到.
橫琴口岸旁邊嘅澳門大學校區
再行前少少係橫琴碼頭,對岸就係路環市區.
到達目的地啦,中旅嘅巴士停係呢度,上車同落車係同一地點,認住澳門中旅長隆專車個牌就實搵到.
旁邊就係公車總站,如果夜走冇中旅接駁巴士坐,可以係呢度坐公車出去橫琴口岸或者拱北返澳門,以長隆為總站嘅公車路線有K10,K11,14和86,全部路線都會停橫琴口岸,但只有K10可以去到拱北口岸.由於大多數人都係自已開車入去橫琴長隆或者跟旅行團,所以坐公車嘅人唔多.
由落車嘅地方步行到長隆海洋王國入口需時約10分鐘,如果有小孩,長者同行,可能需要長D時間.
從呢個方向離遠望過去見到嘅建築物就係長隆橫琴灣酒店以及珠海長隆馬戲城,沿行人路向住呢個方向行就啱.
長隆國際海洋度假區內有多個停車場,車位好多,不過都唔足以應付大批自駕過黎嘅大陸民眾.
前面呢座建築物就係珠海長隆馬戲城,行到呢度轉右行係長隆海洋王國,轉左行就係長隆橫琴灣酒店.
馬戲城至海洋王國入口之間有一段人工運河,可以坐艇仔往來.
行左10幾分鐘終於到達長隆海洋王國入口
如果唔想行路,可以坐長隆嘅免費穿梭巴士,穿梭巴士從公車站附近開出,途經長隆橫琴灣酒店和珠海長隆馬戲城,最後到達長隆海洋王國入口旁邊嘅停車場,車程只係5分鐘左右,不過相隔15-20分鐘先有一班車.
免費穿梭巴士上落車地點就係中旅專車上落車地點對面
途經長隆橫琴灣酒店
橫琴灣酒店對面就係珠海長隆馬戲城
穿梭巴士最後停靠海洋王國入口旁邊呢個停車場,回程都係呢度上車.
其實長隆海洋王國,馬戲城以及橫琴灣酒店之間相距唔遠,從酒店步行到海洋王國入口都只係需要10分鐘左右.以下為大家提供標示有主要地點嘅長隆國際海洋度假區嘅Google地圖,俾大家參考一下.
在較大的地圖上查看珠海橫琴長隆國際海洋度假區位置
由於係橫琴長隆海洋王國影嘅相太多,篇幅太長,所以需要分開兩篇黎寫,呢篇就暫時寫到呢度為止,下一篇再分享樂園內嘅情況.
如果您覺得本Blog的文章對您有幫助,請到本Blog的Facebook專頁點個「讚」,支持一下吧!
繼續閱讀 >>
相關連結:
- 珠海橫琴長隆國際海洋度假區官方網站
- 票價及網上購票
- Klook客路珠海橫琴長隆海洋王國入場門票購票網頁
- 下載園區地圖
- 查看TripAdvisor上住客對長隆橫琴灣酒店的評價
- 查看長隆橫琴灣酒店的訂房價格
________
本文網址:http://www.travelclassroom.net/2014/02/chimelong-ocean-kingdom-part1.html


text:
2013年11月28日 星期四
花生朱古力
有同事喺餅店買咗呢個花生朱古力返來食,個個都話好食但原
來都幾貴吓,四十幾蚊磅而且一磅都唔係好多咋,想食都係自己
動手,又平又好食仲好易整添!
材料
朱古力(不需調溫) 400g
花生 300g
做法
花生慢火炒熟
待涼去衣
朱古力切碎座熱水攪至完全溶解
倒入花生拌勻
舀入已鋪錫紙的盤中
室溫凝固後放入雪櫃雪硬食用
48 則留言:
您講得啱,自己整抵好多呀,就嚟聖旦節,用嚟開大食會都好好咖.回覆刪除回覆
係呀~又平又正呀!刪除
做法簡單 , 又好味 , 一路睇電視一路食.......超正呀!回覆刪除回覆
真係好簡單,即使新手都做到架刪除
自己整可以放多D花生,更加好食.回覆刪除回覆
我鍾意多花生阿仔就鍾意多朱古力刪除
好味道! ^^回覆刪除
細時最憎要將花生去衣呢個工序!回覆刪除
但係就可想食呢個花生朱古力喎! XD回覆
我細個嗰陣好鍾意呢個工序,有得偷食吖嘛!刪除
多謝分享..我要學.回覆刪除
等我今年整d做聖經小食先!回覆刪除回覆
呢個啱啦~易整又好食刪除
自己動手平好多!回覆刪除
剛好今天買了花生,等我都試整先,多謝你的分亨.回覆刪除
而加花生朱古力真係好貴~自己整平D又有心思~好正呀~回覆刪除回覆
係啦~想食都係自己整好刪除
跟你食譜整咗,不過我花生用焗,好香,好脆,多謝你分享食譜!回覆刪除回覆
不客氣~焗同炒都得刪除
呢個好魔鬼呀~不過我鍾意一於又跟^O^回覆刪除回覆
間中魔鬼下啦~不過有時停唔到口呀!刪除
哎呀...引C人啦回覆刪除回覆
嘻嘻~過嚟一齊食啦!刪除
呢個都好易整, 揾日試下先回覆刪除
我都好鐘意食這個花生朱古力架,成日係出面買來食,嘩!原來都唔難整,得閒會試下整先,想請問花生係咪即係煲湯果啲花生呀?咁朱古力磚要去邊度先有得買架?謝謝妳分享呀! ^.^回覆刪除回覆
我以前都會去餅店買來吃㗎~~~回覆刪除
好正呀 ! 睇電視一路咬朱古力花生 , 好享受 !回覆刪除
睇落好易整,唔知有無黑朱古力呢?!只要花生炒香D 一定好好味!回覆刪除
請問可以存放幾耐?回覆刪除回覆
放喺雪櫃個幾兩個月都冇問題刪除
呢個係我兒時最愛,每次入親麵包鋪都一定會叫阿嫲買比我食!回覆刪除
謝謝高Ling的分享,你個blog好精彩!!回覆刪除
- Christina2014年12月23日 下午8:56
我整左兩次,讚口不絕,真係好好食,多謝你.回覆刪除


text:
呢排天氣轉涼,由上星期開始已經喉嚨痕痕有少少乾咳,再加上聖誕假出咗兩日街,搞到冷親,半夜咳都甩肺.
自己咳自己辛苦唔緊要,最擔心係將病菌傳染比小兒.但由於媽媽我仲餵緊人奶,所以又唔想睇醫生食藥(我知,只要同醫生講餵奶,佢會開啲溫和嘅藥,可以唔影響餵奶嘛!)唉,我都餵咗成年人奶又點會唔知呢?之但係,我試過幾次咳去睇醫生,食咗幾次「溫和藥」都唔好.醫生都話無辦法呀,唔可以開啲勁藥畀我,係要等自己慢慢好,咁所以我寧願唔睇啦!
圖片:互聯網
直至我知道咗燉洋蔥呢個方法之後,簡直覺得洋蔥太偉大喇!止咳真係一流,簡單易整,成本又低,而且好好味!個人覺得好味過燉橙10倍!但如果你本身唔鍾意洋蔥味就無辦法啦!
點整?好易,先將洋葱去皮,切開,隔水燉20至30分鐘,視乎你個洋蔥有幾大個啦,大個就燉耐少少!
燉好之後碗入面嘅洋蔥會流出洋葱汁,洋蔥汁會吸晒入碟仔入面,我就將洋蔥水畀我一歲嘅小兒飲,可以止咳,無咳就當保健殺下菌咁.因為味道係甜甜哋嘅,所以佢都好鍾意飲唔抗拒.我呢幾日咳到甩肺就自己飲晒啲洋葱汁之餘仲成個洋蔥食埋,食咗兩次之後就無咳喇!堅有用架!
燉好之後係咁嘅,洋蔥上面一粒粒果啲係粉紅岩鹽,燉後加入去嘅,好味喎!
上網睇過資料話洋葱功效同葱,蒜類相似,都係有殺菌作用,對於寒咳有一定幫助.
我之前都介紹咗呢個方法畀我個咳到死死下嘅孕婦朋友試,佢都話真係得.當然,如果擔心自己唔適合食洋葱就問下醫生先試囉!始終每個人嘅體質都唔同架嘛!


text:
-
[KJFOODLIFE 西營盤] 傳統既味道 粒粒紅豆砵仔糕
1 週前 | 累積瀏覽 31周街好多都係工場一次過整完入哂盒咁放係度賣,會即日整既傳統糕點買少見少,仲要係裝修仲要保留住舊式小店風味更加少. 有好多唔同種類既糕點賣,不過去到有好多都已經無哂真係好搶手,,而且價錢都唔算好貴,下次可以試多幾款. 迷你版砵仔糕一啖食哂夠方便,黃砵仔糕($2)同白色既椰汁砵仔糕($2.5),紅豆粒粒分明又唔會太淋身又唔過甜,椰汁味仲好濃添,一啖食哂岩岩好. 荳沙軟餅($3)好煙靭,荳沙超滑兩啖食得完.... 看全文
-
[KJFOODLIFE 北角] 印度咖哩 必配烤餅
1 週前 | 累積瀏覽 171米芝蓮推介印度餐,一定要黎試下喇,仲要必點咖哩同炸餅,坐下坐下都FULL哂,平日都幾多人食.原來大埔都開左,環境應該都幾靚下次要再去試埋. 成間餐廳既佈置都好有印度既感覺,掛左好多好靚既裝飾同埋勁正既吊燈.座位都幾寬敞唔會坐得好迫,侍應生都係印度人,一入去就極有印度風味. 小食叫左雜菜薯仔餅($38)入面夾雜左好多雜菜,成塊幾厚身食落有少少辣辣地同埋真係好多薯仔,仲有醬可以點,甜甜地點埋薯餅更加香口.... 看全文
-
[KJFOODLIFE 灣仔] 車胎人推介 越南生牛肉河
2 週前 | 累積瀏覽 344囍帖街重新裝修之後多左好多食肆,西式中式咩都有,呢間係米芝蓮推介既越南生牛肉河,作為牛牛迷既一定要試喇! 門口已經有招牌去介紹招牌既生牛肉河,睇樣真係好吸引. 入面同出面都有位,出面既位都幾方便俾人一路傾計一路飲野. 先黎最期待既迷你生牛河($68),原來個size都唔算迷你,湯底好濃生牛肉睇得出用料好靚,特別地order加左牛脷札肉都好淋又入味. 呢個好特別既菜式,豆腐薯條($68),將豆腐整成... 看全文
-
[KJFOODLIFE 香港] 1+1=3 買二送一好抵呀
2017年06月04日 | 累積瀏覽 45好抵呀!買二送一呀!熱到喊既夏天緊係要嘆番雪糕雪條先 仲要揀新出既芒果紅桑子,用左凍乾紅桑子脆皮架,買夠一打番屋企慢慢嘆. 店名: 各7-11 / OK便利店 即刻入去Like & Share埋我地既其他頻道喇 Facebook: KJFOODLIFE飲食玩樂地圖 Instagram: KJFOODLIFE Website: KJFOODLIFE飲食玩樂地圖 Openric... 看全文
-
[KJFOODLIFE 銅鑼灣] 放題加火鍋 蟹腳鵝肝無限食
2017年06月02日 | 累積瀏覽 208任食時間又到,放題時間又可以瘋狂食,今次去左銅鑼灣樓上一間放題店食,食下食下都幾多人入黎食. 一入門口就見到好大隻布甸狗歡迎你,坐係度等緊你黎一齊食野 座位都幾舒服,唔會好迫,放題一叫就叫好多野,張枱都仲放得落. 首先叫第一輪刺身,因為加左$38可以食多幾款高級食材,會有大隻既帆立貝,蟹腳同赤蝦. 隻雪場蟹腳真係好大隻,入面仲有好多肉食. 加多$1... 看全文
-
[KJFOODLIFE 香港] 14蚊嘆Long Black
2017年06月01日 | 累積瀏覽 47正所謂有McDonald’s既Morning就係Good Morning,一早真係要飲番杯咖啡,而家仲有做優惠真係要醒醒神. Long Black 同 Cappuccino 都有優惠,仲有Long Black既介紹. 14蚊就可以嘆杯Long Black,飲落真係幾濃,叫左細杯飲完就可以去番工. 加17蚊有埋龍蝦仔牛角包,龍蝦仔多牛角包脆,黎緊決賽連場睇完就去嘆番個正早餐. 店名: M... 看全文
-
[KJFOODLIFE香港] 超多口味 30款Coucake任你揀
2017年05月26日 | 累積瀏覽 239嘩!有成30款口味既cupcake可以揀呀,真係眼花繚亂,特別啲既有花生醬有港式奶茶有朱古力流心紅桑子汁. 今次試左六款口味,造型都好靚,好多顏色見到都開心. 最地道既港式奶茶味,Cream係奶茶口味都幾滑身,不過蛋糕稍為實左少少. 朱古力流心紅桑子汁,食之前要吱哂落蛋糕度,咬開就有好多紅桑子既味道喇. 伯爵茶味,呢個勁推介,茶味勁濃,連蛋糕底都有茶味架. 香芋味道都幾濃,加左幾燈珠... 看全文
-
[KJFOODLIFE西營盤] 人來人往 咖啡的階梯
2017年05月23日 | 累積瀏覽 259出左地鐵站旁邊有一條長長既樓梯,行上去有一間真係得幾個位既咖啡小店,入去坐底嘆番杯咖啡. 店既旁邊都係樓梯,仲印左店名係上面,Coffee有時真係Hope黎架. 都可以係外面花槽專用小枱嘆咖啡傾下計,呢個裝置好有特色,善用位置之餘又幾似外國街頭. 門口掛住左個牌,寫住You Only Live Once,大家買完咖啡可以放係度影張相打個卡. 店仔細細真係得幾個位,可以買杯咖啡坐低享受日光或... 看全文
-
[KJFOODLIFE香港] 十字牌新產品 奶茶都撈埋
2017年05月16日 | 累積瀏覽 69奶茶同咖啡不嬲都係至愛,十字牌連奶茶都撈埋點都要試下,買果時俾店員話識飲WOR你! 奶味的確幾濃,同幾滑身,不過茶味唔夠喇,點都同唔到茶餐廳比,不過平時過下口癮係可以既. 店名: 各大便利店及超市 要睇更多資料記得Follow埋我地既其他頻道喇 Facebook: KJFOODLIFE飲食玩樂地圖 Instagram: KJFOODLIFE Website: KJFOODLIFE飲食玩樂地圖... 看全文
-
[KJFOODLIFE西營盤] 十字牌牛奶主題冰室
2017年05月05日 | 累積瀏覽 448十字牌牛奶開左主題冰室,可以瘋狂飲奶喇! 下晝過哂食飯時間去到都幾多人,都等左半個鐘先入到去食,試業緊安排入座都幾混亂.而且原來係百無既,無冰鎮奶茶又無牛尾蕃茄粉仲瘋狂漏單要追單. 用左Open Kitchen好多野都可以望到佢整,一隻隻杯放哂上架懷舊得黎又有格局. 牆上既餐牌用左舊式茶餐龐既設計,仲用左以前人手寫字既方式去寫餐單,好似以前去茶餐廳食野要望牆上餐牌食咩既日子. 行入去會見到好多十字牌箱,可以餐... 看全文
-
[KJFOODLIFE銅鑼灣] 又到甜品時間 日本焦糖餡餅
2017年05月04日 | 累積瀏覽 758又到日本過江龍時間,東京到著既蛋糕店,有勁多人都會買番黎做手信,而家係銅鑼灣Sogo地庫都開左喇. 望到個櫃已經好吸引,超多蛋糕都好靚又好想食.有盒裝既都有整個蛋糕可以買. 焦糖白雪餡餅($288)真係激好食,曲奇面包住意大利芝士流心焦糖同奶油,要解凍先食得架,好似食雪糕口感焦糖又唔會好甜.另一隻夏威夷牛油蛋糕($198),食落唔似普通蛋糕,有椰香食落仲煙煙靭靱好特別.... 看全文
-
[KJFOODLIFE銅鑼灣] 北海道金獎芝士蛋糕正式抵港
2017年04月27日 | 累積瀏覽 140話說sogo地庫supermarket終於開番 仲引入左好多唔同日本品牌 黎自日本北海道 有大賞金獎既芝士蛋糕 第一間海外旗艦店到港 一睇個櫥窗已經勁吸引 擺位裝飾都超靚 仲有勁多正爆蛋糕 卷蛋有三隻味 分別係抹茶紅豆喇櫻花喇同朱古力 櫻花卷蛋($199) 用左米粉做 食落煙煙靭靱 夾埋紅豆奶油同少少鹹味特別得黎又好食 連個盒都超靚 有張紙仔教... 看全文
-
[KJFOODLIFE銅鑼灣] 勁大海鮮拼盤 燒肉無限食
2017年04月27日 | 累積瀏覽 196好耐無食過燒肉放題 見到呢度送勁大個海鮮拼盤好吸引 四個人食仲有龍蝦送 一入去就會見到整刺身壽司既情況 望住師傅係度即叫即整 另外仲會有卡位燒肉 四個人坐唔算好迫 用左電腦點菜 環保之餘又方便 仲可以睇埋個樣先點 旁邊仲有一張圖 話俾你知牛同豬既每個部位 咁就唔驚點錯喇 雖然係任食 但大家都要珍惜食物呀 有唔同醬料可以點燒肉食 有... 看全文
-
[KJFOODLIFE上環] 隱蔽英倫風Cafe 凝望天邊一世發夢
2017年04月24日 | 累積瀏覽 258見到BigDish app有呢間之前見到已經覺得好正既cafe 於是就用左黎book又平左喇 再上再上再上再上 終於黎到呢間隱蔽既cafe 真係上左好多級樓梯 不過辛苦完見到勁好feel更有價值 一望好英國感覺 店外有木櫈有木梯級岩哂一路飲一路傾 又可以望住窗邊發呆勁舒服 店內仲有張大枱 容納到一班人慢慢坐慢慢hea都得 又可以坐定定慢慢做野睇下書又可以 牆上有sp... 看全文
-
[KJFOODLIFE中環] 西班牙之夜 食盡西班牙菜
2017年04月17日 | 累積瀏覽 284記得睇到尾食好野仲可以慳住銀包 放大假去食餐好 於是Book左中環間西班牙餐廳試下 門口已經放左勁多獎 好多企鵝裝飾勁得意 仲岩岩慶祝7週年 有酒吧位俾客叫酒飲 仲有調酒師整cocktail 因為有賣火腿 門口除左呢隻豬裝飾 仲有一大舊風乾火腿 望住個餐牌樣樣都想食 於是都係要個468 per person既Taste of Spain set... 看全文
-
[KJFOODLIFE上環] 十蚊扭蛋機畫復活蛋 喪影貨櫃復活蛋牆
2017年04月15日 | 累積瀏覽 46香港終於有貨櫃影 仲有復活蛋牆喪影唔嬲 有六個勁colorful迷你貨櫃 掛滿左千幾粒復活蛋 用左漸變色影埋去超過靚 仲可以即場十蚊扭蛋出黎 發揮小宇宙齊齊畫番個復活蛋 除左自己畫之外仲可以係電腦入字句 之後會幫你畫埋出黎 創造自己獨一無二既復活蛋 有得畫野外仲有唔少工作坊 好似手染革小物體驗 火花瓶工作坊都好受歡迎... 看全文
-
[KJFOODLIFE灣仔] 豪嘆正爆日食 特選鮪盛 加拿大海膽
2017年04月10日 | 累積瀏覽 563個朋友都去日本睇櫻花 無得去都要食下日本野 係個細細地既商業大廈門口入去 上到灣仔樓上舖嘆日食 入到去好日式仲有櫻花畫 同好多日式擺設 坐係梳花位好闊落 旁邊掛左呢幅我沒有毒害既畫 正係個落地飲品櫃 勁大個放滿日本酒 除左普通豉油仲有櫻花汁 試落有陣清清甜甜既味道 Wasabi似磨出黎既 先叫個特選鮪盛($220) 分別左... 看全文
-
[KJFOODLIFE大坑] 有心思自家製 閒嘆超靚甜品
2017年03月20日 | 累積瀏覽 399走入大坑小巷總會搵到好野食 一間間小店都好有特色 但平日夜晚去居然勁少人 連呢間曾經長龍店都直行直入 知道呢度咖啡好出名 不過今日既目標係甜品 就黎個夜晚放毒 Homemade Tiramisu($116) 用上意大利蛋連手指餅都即做既 食落有陣陣蛋香味 最怕食Tiramisu好似食咖啡汁咁 呢度既咖啡溶入哂餅度但又唔會過濕岩岩好 仲有靚靚蝴蝶添 Cookies and Cr... 看全文
-
[KJFOODLIFE銅鑼灣] 正爆德國遊 皮脆肉嫩豬手
2017年03月20日 | 累積瀏覽 323放假食好西系列 諗起好耐無食過豬手 於是book枱食番餐德國菜 雖然話係大街 但個門口細細地都唔係咁易搵 見到呢度上去就係喇 環境都幾靚又舒服 仲有波睇 平時約埋三五知己上黎一路飲酒一路睇波 有散叫有二人餐 想叫啲自己想食既揀左散叫 德國牛唇野菜沙律伴溫泉蛋($98) 先同牛仔打個車輪 牛唇整做薄片啫喱狀 食落好滑不過無咩味... 看全文
-
[KJFOODLIFE銅鑼灣] 炒俾你睇 日本大版燒
2017年02月20日 | 累積瀏覽 284日本鐵板燒店要做得出色既呢度都係其中一間 所以經常性都Full booking 俾你望住師傅炒既Bar枱更要唔知早幾多個月先有 溫馨提示如果唔受得大油煙都係坐番Table枱 由於上次已經食左大阪燒 今次就試下新野喇 先黎一杯Calpis同綠茶梅酒 日式炒麵奄列加芝士($98) 炒麵超多啲汁入索哂入麵度 奄列外熟內有蛋汁 芝士可以拉絲... 看全文
最近的POST
- 1 週前
- 1 週前
- 1 週前
- 2 週前
- 2 週前
- 2 週前
- 2 週前
- 2 週前


text:
遊戲名稱:1010!
類型: HEA時必玩
介紹:80後90後嘅你有冇玩過俄羅斯方塊?00後嘅你都知咩係七巧板掛? 無錯,依隻game就係類似依兩樣野嘅混合體啦~
玩法:玩法好簡單,每次都會出三個方塊比你,你可以任揀其中一個,擺喺一個10格X10格範圍入面,只要你可以排到佢地成整整嘅一直線,嗰行就會消除.你嘅任務其實係要令到個範圍入面保持住有空位俾你繼續擺到方塊落去.聽落就易,其實都有技巧架.
MUDAPPS自家評價:
好唔好玩: 7.5
100個空格,你要好好思考每一個方塊要擺係邊一個位,正所謂「一子錯,滿盤皆落索」,每一步都會影響往後嘅形勢.除咗能夠訓練到思維,小編仲係遊戲中悟到人生嘅既道理,三思而後行‥小編覺得自己好有深度呀..
長時間作戰力: 7
長唔長時依作戰依家野,其實係睇玩家本人嘅~ 對於想不斷挑戰嘅你,應該會一直玩落去架~
攝時間能力:9
唔好講笑,依隻game攝時間一流!即開即玩,喺搭車嘅時候玩就最適合不過啦~玩玩下又到站,正!同埋依隻game唔使用你嘅data,當你嘅數據「糧尾」嘅時候,絕對可以令你暫時忘記要上Facebook Instagram啦~
而且依隻game又冇劇情嘅,唔會好似有啲類型嘅game要體力先玩得,所以可以完左一鋪又繼續玩.
解悶能力: 7
攝時間方面就一流啦,不過解悶方面又未去到咁犀利… 始終依隻game係挑戰腦根嘅game,要花費你小小腦力,所以有時你玩到樽頸位都會覺得悶.不過,佢勝在玩法夠簡單,你hea玩都冇乜所謂,所以係你悶嘅時間佢隨時都可以陪住你~
威威程度:6.5
玩依隻game都可以威嘅,不過首先最好有三五知己同你一齊玩先囉.因為依隻game係鬥高分架嘛,冇人同你玩你同邊個鬥呀~


text:
13 JULY 2015(MON)
好多人都會覺得八月生日嘅小朋友總係好似唔多著數,因為八月時放緊暑假,要提早係放假前開生日會.
雖然早左成個月,不過計我話有得做小主角就已經係好開心事,最緊要係有得玩呀嘛~
當小小豬學期初睇見學曆表顯示七月份會同埋八月小朋友一齊開生日會時,佢就會每一個月開完生日會放學時同我講佢會七月開生日會,期待左都差唔多一年,到左今次成為主角之一,佢又點會唔興奮呀!
係尋晚仲好乖乖咁主動幫手包小禮物送俾同學仔呀~
其實開頭我都冇打算送小禮物,不過前幾日小小豬問我有冇準備禮物,又話同學仔收到禮物會好開心,總之就係一輪甜言蜜語,最後我都為佢準備一份小小心意,等佢同佢啲同學仔都開心下啦!
今日除左係生日會之外,仲係小朋友嘅園會,各級嘅小朋友都會表演一番.為左隆重其事,一向愛豬如命嘅老公又點會放過睇個仔呀,所以就請左一日假去睇小小豬表演!
為左霸靚位,我地真係坐左係禮堂都兩個鐘等小小豬嘅出場~
終於都佢地表演啦,開頭一見小小豬行去前面,仲以為有好位置~
點知唔夠半分鐘,老師就捉走左小小豬,原來細細粒嘅小小豬俾安排企係後排,真係少啲眼力都睇佢唔到呀~
唉....超級極度失望,因為整個表演只有一首兒歌時間(一分半鐘都冇),再加上小小豬全程企係最後排,真係完全搵唔到佢,到睇到少少時就已經跳完,真係........無言!
不過完成表演之後,生日月份小朋友家長可以入去同小朋友一齊影相唱生日歌都可以滿足返我心靈上嘅失落~
戴左生日帽嘅小小豬明顯係與平日唔同,好似會心微笑咁哦~
到同學仔向生日小朋友祝福時,佢真係好興奮,唔洗引佢都笑得好燦爛呀~
唱完生日歌,我見小小豬企定定老師前面,我仲以為佢心急想食蛋糕,但原來係生日小朋友要幫手送蛋糕俾同組小朋友呀~
哈哈哈...完成任務就可以食啦~
依個時候我地家長都要離開課室了,雖然今日嘅表演真係令我何其失望,不過見到小小豬開生日會時咁開心又如此合作,所以都算啦....只要小小豬開心,我就滿足啦!


text:
因為普通人其實好難判斷一幅畫靚唔靚.
例如畢加索咁呀,我地就唔知佢靚係邊,但係我地都會話佢靚,尤其喺知道係畢加索畫之後.
何解?
怕被人話無taste嘛……
所以話,藝術其實好得意,我地平時大家睇同一樣嘢,一小部分人話佢見到啲大部分人都睇唔到嘅嘢,我地會話佢癡撚線;但係一旦藝術範疇,一小部分人話佢睇到另外一啲嘢,我地會話自己見識少,水平低.⋯⋯
但係如果我將呢幅畫show畀一個完全無藝術底子嘅人喺唔知邊個畫嘅情況下睇呢?佢可能話呢幅畫係垃圾……
咁究竟咩係靚呀?
有人話靚係一種feeling,好subjective,你見到一個object產生左一種叫beauty嘅feeling, 就覺得佢靚,第二個人見到呢個object無產生到呢個feeling就覺得唔靚,但係又唔係absolutely subjective,皆因覺得一樣嘢靚嘅人係真係喺嗰樣object身上見到靚嘅一面,唔係單憑自己幻想,係真係有aesthetic property,不過作為一般人我地好難察覺呢個property,以至去作出一個回應,所以審美都係subjective judgment.(objective judgment就好似我攞把尺去格階磚,係一尺就係一尺,你無得話呢家嘢好主觀,我見到係一尺,你見到係兩尺)
亦都有人話,靚係一種文化下嘅產物,當一個人生活,成長喺A文化下,可能就會培養出A文化下嘅審美觀,覺得具備B系列嘅特徵就係靚,所以見到object C時就覺得佢靚喇.
而Plato就話其實beauty係objective嘅,真正嘅beauty 其實係form of beauty, 存在於eternal world,我地凡間(或者叫visible world)所有所謂靚嘅嘢,其實都只不過係呢個form of beauty嘅部分投影或者copy.只有哲學家先可以接觸到呢個咁abstract嘅 idea(例如form of beauty),所以哲學家好偉大,可以做國王~
不過依家已經無乜人信Plato講嘢啦,sosad!
而我個人就發現,一個普通人點判斷一樣嘢係唔係藝術品,其實都係憑幾點:
一,價錢,一幅畫有幾貴就代表有幾藝術,就算畫嘅嘢差唔多,貴啲嘅一定藝術啲~
二,睇下自己畫唔畫到,我成日見啲人見到啲畫畫得好簡單,然後就會話:「我都畫到啦,不如我畫畀你,你畀幾萬蚊我.」
三,來頭,名氣有幾大,背景有幾勁,就有幾藝術.
而三者之間,如果要排個次序,其實好難,但係通常情況之下,應該係:來頭第一,睇下自己畫唔畫到第二,價錢第三.
點解?
因為:「成幅小學雞畫嘅圖咁,我都畫到啦,使唔使幾萬蚊呀?(睇下自己畫唔畫到>價錢)咦?原來係乜乜大師年輕嗰陣嘅作品?真係超抵呀.」(因為來頭而推翻之前嘅判斷)
話時話,唔知買呢幅畫嘅人係唔係真係覺得幅畫靚呢?


text:
真面目
影帝教路 秋生數爆膠劇 4宗罪
影帝黃秋生出名寸咀,話知你個台有幾大都係有嗰句講嗰句,最近俾大台重金禮聘為新劇《梟雄》坐陣,請得秋生,預咗要硬食一籮籮要求,而對住大台一貫求其工廠式作風,秋生自然晨早忍唔住要開炮狂轟大台劇本是但兼低智對白,擺明唔收貨之餘仲話啲對白令佢無法投入角色,搞到影帝要親自操刀撈埋編劇嗰份.
唔只劇本,仲有對服裝,出埠住宿甚至少年版人選都有要求,秋生哥話:「我對工作有責任,想將件事做得更好.」你想做得好,但大台未必配合到囉!
唔滿意馬明
身為影帝嘅 52歲黃秋生,原來對於劇中飾演自己少年版嘅馬國明都有不滿.雖然馬明同秋生唔會有同場對手戲,但細秋生 12年嘅馬明要做少年版都幾愁,佢試過專登入廠觀摩影帝做戲同留意佢啲小動作,不過影帝秋生卻贈佢兩句都費事.對於馬明好學,秋生竟然話:「真係唔識講!」大台力捧男一都唔俾面.
出 trip要住好
《梟雄》依足秋生要求,九月會移師上海車敦影視城進行外景拍攝 2個月,不過大台劇組出名慳得就慳,按慣例安排大家住啲 80至 100人仔一晚嘅 2星賓館,但身為影帝嘅秋生講明唔會入住,仲同監製王心慰講:「拍完咁辛苦,瞓都瞓唔好,點拍呀!」於是自己訂咗另一間四星舒適酒店,仲話會將單據畀番劇組找數.
戲服似公公
唔只劇本出事,就連劇中戲服都一樣出現問題,原本秋生飾演上海大亨角色所穿嘅霸氣服裝,大台竟然求其用一件白色長袍了事,事後秋生大彈件衫同獸醫袍根本無異,之後又話造型似「公公」,燒埋服裝阿姐嗰份.
對白唔順眼
秋生出名要求嚴謹,對住啲師奶劇本梗係唔順眼,直指劇本無助投入角色,最後要親自出馬改埋對白,甚至連對手嘅對白都改埋一份,早前出席活動時仲大方承認:「將對白改到合理,可能寫手太年輕,好多人生處境未經歷,文句組織有少許混亂.」寫得出嘅都走晒


text:
閒話新春:行年宵
習慣年廿八九中午到維園年宵市場行一轉,一來貪佢日光日白,人又無咁逼,買嘢買得他條啲;二來既然想「行大運」,所以一定行全港最大嘅運!嘻嘻.
一如既往,由告士打道入,順序行完乾濕貨檔之後就由高士威道出.雙目所見,濕貨花檔都係例牌貨色,乏善可陳,只係近年多咗啲經過特別「配種」嘅花卉,鮮艷得嚟好似人工染色,好唔自然.
乾貨檔方面,自從政治,宗教團體「入侵」之後,再加上近年大量學生玩埋一份,所賣貨品就愈嚟愈現代化同多元化,但整體印象仍然以毛毛公仔,咕臣同吹氣公仔(今年少咗啲)呢類粗而不精嘅山寨貨品佔嘅比例較高.至於早六七年前仍然見到嘅即席手寫春聯,揮春就已經消聲匿跡咯(印有政黨,宗教logo嘅唔使客氣,多謝晒).
行行吓行到一個略為空曠,近高士威道出口嘅「十字路口」,見到一個相信未夠廿歲嘅無牌流動小販,用一架超級市場手推車載住廿幾個傳統風車,有財神,觀音兩款,每個只賣十蚊,真正平通全維園!所以短短幾分鐘就見好幾位師奶爽手成交.
但相信假以時日,連風車呢類傳統應節物品都會成為年宵稀有貨品.
買齊要買嘅年花之後,循高士威道出口打道回府,過咗馬路又見到另一個無牌流動小販喺公共圖書館前嘅燈位擺檔.睇佢外貌同所賣嘅貨品,肯定佢已經夠資格攞生果金.眼見路過圍觀嘅人就多,但都係吹水為主,買嘅就無乜.最終一半基於懷舊心態,一半想俾姪仔姪女玩吓我哋嘅童年玩兒,就買咗一隻人手做嘅龜,一套兩件嘅公司貨,等佢哋嚟拜年嘅時候動吓腦筋.
點知兩個小朋友唔夠兩分鐘就放棄,繼續低頭玩手機!


text:
(人大網圖片)
可能好多人會預期我會就釋法既野再長篇大論,但SORRY,真係無咩可以講啦喎.有興趣既咪自行換下頭像,叫下最黑暗一日先.但叫完好諗定今晚去邊食飯喇.
幾年前,我決定唔寫長篇大論既小說,一方面係真係無人睇,紫波唔鍾意講故台個風氣,我亦意氣闌珊,索性去結婚算.第二件事係真係覺得應該寫多D野去關注時事,吸引更多既年青人可以針對時局去投入,去參與.但係其實寫左幾百篇又好,幾千篇又好,我係咪真係只係一直對住部牆講野呢,我係咪又真係令到更多同我差唔多年紀既人去諗下未來究竟可以做咩呢?我真係唔知.但我一早覺得自己叫完,其實都真係無咩用.純粹發下牙痕咁解.
而就算有好多人,同我一樣意識到問題,係度大聲疾呼左,咁又如何呢?唔係話叫唔叫醒既問題,而係最大問題係,香港有一大堆人會覺得根本無問題.唔係扮訓,而係由衷覺得成件事係無咩需要悲鳴呀嘛.等於兩個議員激嬲左阿爺,受罰就係好應該架啦,抵佢地死,連日好多呢D咁既論調架啦,甚至改圖咩都齊,第一件事,最緊要打死敵人先.唔釋法都內鬥到死果日為止.釋法唔釋法?真係咁重要?
我唔係專家,但睇古今歷史,法律本來都係死既,人先係生既.我寫法律,會唔會自己綁死自己咁蠢?我鍾意點扭點改都得.係喇,又話咩擔心咩破壞法治甚麼一國兩制喇,咁多年黎咁多事,仲存在唔存在先?或者又咁講,有堆已經係人大果堆香港人,咩田北辰呀,譚惠珠呀,成番都係香港出生香港人,係殖民地既時代既福蔭飛黃騰達,佢地依家會唔會夠雷話,香港人有人反對釋法呀,講句咩公道說話之類?梗係唔會有啦.到時梗係一致通過,唔好傻啦.
愛就係選擇,選擇就係放棄.仲咁天真到以為個個都好似你咁,當香港係咩家,我真係好愛香港.好多人都係愛既,愛個地方俾佢既利益渣,愛可以隨時去最貴既地方吃喝玩樂HIGH-TEA渣.我鞏固左自己利益,基本法倒轉解都無所謂,食屎既係你地渣嘛.以後仲有個想從政?邊個想選議員?下?
依家人大釋法,做個民意調查,可能不知幾多人支持,好似當初689擔張凳出黎扮下寫野,D人就以為樓價會跌,成地滑潺潺到依家都未拖乾,民望幫佢上位.之後又揼春.哈哈.我唯一一句可以講既係,我會多謝兩位議員,進一步睇清香港部份人(唔單係政府)既醜陋面目.真係大開眼界既.係咁啦.


text:
最近朋友A突然燥底:「都唔知依家啲女仔究竟諗緊咩?」阿A好少會問啲咁嘅問題,佢個樣唔差,身高17X,又識得搞笑,所以都有好多女仔鍾意佢.跟住佢同我講,原來佢最近追緊個女仔,但個女仔對佢忽冷忽熱,好地地傾偈可以傾好耐,不過當阿A表示對佢有好感,佢就即刻縮沙,搞到阿A唔知點好.我即刻擔心佢係咪入左伍都唔知,但A就話個女仔唔係會收兵嘅人.
「我其實鍾意佢嗰陣佢已經有男朋友,不過佢半年前分左手.聽講係個男仔搵左第二個.」
哦!原來係想乘虛而入.
佢笑笑口咁話:「有位唔通唔入咩.」跟住佢又嘆氣:「但佢好似唔鍾意我.」
我學佢咁嘆左一口氣,然後拍一拍佢膊頭話:「佢唔係唔鍾意你,佢係唔敢鍾意你暏.」
有啲女仔,天生鍾意築牆嚟保護自己.佢地多數對愛情好認真,所以未揾到一個啱嘅人之前,佢地係唔會將自己嘅城牆拆落嚟.如果想追佢,你大約要花多幾倍嘅精神同時間,因為佢會不斷考慮,不斷測試你究竟係咪一個適合佢嘅人.如果你花唔起時間嘅話,我勸你都係另謀高就,不過如果你咁有決心想同佢一齊,請你一定要肯定自己係一個可以保護到佢,令佢可以一世幸福嘅人,如果你做唔到,你就唔好害人啦.你咁樣唔單止害左個女仔,仲害埋人地嘅真命天子.追佢地係好難,不過正因為難度高,你所得到嘅回報就越高,因為呢種女仔一但選定你,佢就會用盡心力去愛你.大約朋友A所講嘅女仔就係呢種人.呢個女仔曾用盡畢生心力去愛一個男仔,但點知個男仔竟然搵左第二個,好似你起樓咁,你第一次起完唔隱陣冧左,第二次再起梗係加多啲鋼根水泥起穩啲啦.個女仔為左第一個男仔拆左座城牆,冧左之後,佢唯有再起一座更高嘅城牆去保護自己.
其實無論男女都係,拍過一次拖,衰左,有啲人會愛一個上一課,變得越嚟越好,有啲人會自暴自棄,變得越嚟越濫,有啲人更會怕左拍拖,寧願單身.不過無論係邊一種人都好,都應該擁有被愛嘅權利.
「咁我應該點做先可以令佢相信我?」阿A好苦惱咁問.
「無㗎啦.精誠所至,金石為開.」然後我用「有陰謀」嘅眼神望住佢話:「不過我覺得你都係check清楚你係咪俾人收左兵都唔知先啦!」
佢「哈哈」咁乾笑左兩聲,然後繼續低頭whatsapp佢女神.


text:
大家都話,踩單車做交通工具,環保又方便.
而中國大陸,踩單車曾經係排名第一嘅交通工具,七十年代,可能99%嘅大陸人係以單車代步,北京,上海,廣州等大城市,滿街單車,蔚為奇觀.
最近卅年,單車係落伍,窮人恩物.
時代嘅變化難以想象,大型城市如北京,上海,廣州,深圳等等,以地鐵為主嘅公共交通已大致完成.今年,繼「打車APP」熱潮後,單車再次成話題,因為,依家大城市出現咗一蚊租單車!
上海人買單車幾百蚊到幾千蚊都有,但係同買車一樣,買架單車要搵地方擺,出去要鎖車,麻煩.單車又極易被偷,好唔抵.
咁尼,我就撞到呢個Mobike,瑩光橙色轆軨,座椅上「用車一元」,用手機掃上面嘅QR Code,個鎖就會打開,計時開始,到咗或者唔想踩,放在街邊,鎖好有「啲啲」兩聲,手機APP就從儲值扣錢,拍拍籮柚就走得.租車好鬼方便!
架車有GPS,佢個App可以睇到附近有無車,手機預約十五分鐘內取車,有時在辦公室想出去食野,掃一掃,有車就BOOK車,過幾分鐘就出發.
試過由人民廣場踩去徐家匯,中途竟落起雨嚟,見到個地鐵站口,就丟低架Mobike,搭地鐵.
呢個單車嘅玩法真係極之方便,兩三公里內的路程,以前會搭的士或者CALL白牌,依家會搵單車踩.此單車正好做地鐵駁腳,一蚊真係平,靚,正.
呢個租單車MODEL,真係大陸先做得到咁大規模,由於歷史原因,大陸大部份馬路一直都仲有一條行車線留俾單車同電單車,街角一般都會劃定幾格泊單車.香港呢,單車係運動,遊戲,唔係交通工具,政府要迫你搭小巴大巴同地鐵,踩單車上馬路好易俾啲貨車跑車撞死無命賠.
當然,呢架MOBIKE又唔係無敵嘅.佢好扎實,用料應該好好,咁咪重囉,我踩半個鐘一個鐘都OK,有啲女仔就話踩十五分鐘會腳軟.另外,架單車無餸籃,攞住野真係唔知點踩.想踩車之前要準備,一係就兩手揈揈,一係就揹定個袋.
大陸好多文章講呢個Business Model,講呢間「單車舖」,仲有佢嘅對手ofo.聽講佢地同啲風險投資基金籌咗億億聲嘅資金大搞.讀者有興趣自己查,我上面講下用家感受架咋,唔係賣廣告.
嗱,喺大陸呢,有競爭就有進步,競爭爆起上嚟,係會億億聲咁補貼消費者嚟搶市場架,小民無得食大茶飯,但遇著呢類行業大戰,攞補貼著數之類就唔好客氣嘞.早兩年,大陸人人搭的士好似唔使錢咁,係,真係幾蚊搭的士,就係靠兩大網約車APP為搶生意狂用現金補貼司機同乘客,消費者同工人算係SO咗幾年架.依家其中一家用收購對手嚟統一天下,無咗補貼不止,仲為在司機同乘客之間賺差價.好現實,競爭就客SO,壟斷呢,就要謀暴利架,諗下一每程車收一個幾毫,個APP已經整好,個Server就係咁行,老細就坐喺度收錢.(實際係網約車APP嘅白牌打殘咗的士公司嘅既得利益,啲的士公司邊個開架?忍咗你地幾年,你地有俾補貼先放過你,依家你要錢,一於講多啲政策呀,安全呀,保護本地人就業呀嚟對付佢.呢個故仔,大家可以上大陸啲網睇.)
唔知幾時單車APP會同政治,網約車一樣,一家玩晒呢?
理得佢咁長遠咩?依家一蚊雞租車,踩得一日咪一日囉.


text:
呢套撲克牌系列,據講全世界得五個人集齊全套.
爆壹爆
亂世揸威士忌,有得諗!
威士忌熱潮愈炒愈熱,求其一個香港人都會買支返屋企扮有品味.但有啲嘢唔係個個俾得起錢,上星期爆哥參加一個威士忌拍賣會,就差點嚇屎.其中已閉廠停產嘅羽生撲克系列全套五十四支,同埋輕井澤( Karuizawa)嘅 1960-52 Year Old-The Cockerel,最終分別以港幣接近三百八十萬及九十二萬元成交,比最高估價仲要貴五成,刷新咗日本威士忌拍賣世界紀錄,認真飲一啖都要幾千蚊.
雖然爆哥買唔起,但點都要到場同兩套世紀貴酒影張 selfie,咁啱撞到一個威士忌收藏家朋友,佢淡淡定咁話已經擁有呢兩套珍品,仲話:「呢支 1960年輕井澤只得四十一支,我睇住朋友開咗兩支,真係買少見少㗎喇,所以今晚呢個價錢成交一啲都唔出奇,我相信會繼續升值添.」哦!收到!亂世除咗揸美金,威士忌都係值得考慮.
究竟九十幾萬一支嘅酒係咩味道先,呢個朋友就話好好飲,形容層次仲好複雜添,「有果香,花香,木香,朱古力味等十幾種味道,飲完半個鐘,口腔仍然回甘.」爆哥聽咗等於冇聽,但起碼第時同班兄弟吹水,都可以扮吓嘢吖嘛,超,冇咩特別呀,雜果賓治咁樣囉仲問.
SM私影女:紮糉,滴蠟
去完金鐘高級拍賣會,當然要去 MK平衡吓個心理,爆哥人面廣,當然搵個𡃁妹來吹吓水啦.其中一個叫 LLuvy,呢期網上都多宅男追捧,依家都算半個娛樂圈人,做𡃁模出寫真,又做網上成人節目嘅主持,所以呢幾個月,都見佢有出席公開場合.而佢未入娛樂圈前,同好多女仔一樣,都係做私影.不過, LLuvy做嘅私影比較另類,唔係一般三點式水著,或性感內衣褲,而係玩 SM主題超激嗰款.
LLuvy曾經同爆哥講,香港唔少男仔,特別係西裝友,唔知係咪睇得日本 AV片多,好鍾意研究 SM文化,不過又唔好意思搵自己老婆或女友玩呢味嘢,驚俾人話變態喎,所以會約私影妹影吓 SM主題嘅相,止吓咳都好. LLuvy話見有客路,而且影兩個鐘就有千幾蚊,所以就買咗幾件 SM道具,膽粗粗入行.而最多客人影嘅主題係捆綁,即係將個女仔綁到成隻糉嗰種,綁完之後再滴蠟,雖然啲繩同蠟燭都係特製低溫蠟,唔會整傷人,但睇見都得人驚,呢啲堅係辛苦錢呀大佬.
迷信會出事㗎嘛
話說司徒法正前徒弟阿儀向佢追討一千萬,上星期有報紙傳出兩人會在法庭和解.阿儀即刻打俾爆哥呻,斬釘截鐵話:「冇可能和解!」
阿儀出身富裕之家,但其後發生家族糾紛,佢懷疑姐夫落降頭,於是搵司徒法正幫手,四年來阿儀自言盲信司徒法正,使過千萬種生基,甚至「養鬼仔」,最終得個吉,運程毫無改善喎.錢多作怪,阿儀一家人搞到十寃九仇,佢人生最徬徨無助嘅時候,就被人利用做法事改運,其間仲不斷要求加錢,話會加強法力,最後大拿拿冇咗成千萬.
爆哥聽講,警方調查緊案件有冇涉及刑事詐騙,另外,有人又質疑司徒法正收咗千萬元酬金,點解稅局唔追收稅款嘅?講開又講,當年陳振聰為龔如心「祈福作法」,前前後後收咗廿一億,最終被稅局追收三億四千萬稅款呀,睇嚟有人有排頭痕喎.
爆哥乜料
金融界撈家,穿梭黑白政商界,朋友遍布旺角至中環,每星期都八到
唔同料,同《壹》仔讀者過吓癮!


text:
9 FEBRUARY 2011 (WED)
由年廿九開始至初六,我嘅八日新年假期已經結束,雖然依八日假期除左去四大長老度拜年之外,好多日都係留係屋企,不過係屋企同小小豬玩又真係好開心,仲覺得時間好似過得好快,轉眼間又過左一日咁添.
雖然依個仔仔間唔中都會扭計激嬲我,不過一見佢笑咪咪嘅樣就即刻嬲唔得落,個人都即刻開心返.
過左依八日假,就要等暑假先可以再放長假期,不過咁都好,到時小小豬都已經一歲,可以帶佢去好多地方玩,又可以去我最鐘意嘅迪迪尼,真係諗起都興奮,哈哈哈!
雖然好想繼續留係屋企同小小豬玩,今日真係十萬個唔願意返工.不過回歸事實,又要為小小豬嘅奶粉錢而努力.不過今日真係出師不利,第一日返工就因為等唔到車攪到遲左成十分鐘,好在老細未返,可以算係不幸之中嘅大幸..呵呵呵!
第一日返工嘅LUNCH當然要食餐好,所以就同糖糖仲有史迪哥哥去左一間新嘅意大利餐廳食左一個豪午餐,雖然個環境佈置就麻麻,不過嘅嘢都幾好食呀~
今日係初七,即係「人日」,人人都生日,所以我買左個生日蛋糕同大家慶祝生日,我地仲開左個小型生日PARTY添~
係一個開心嘅日子開工,希望嚟緊嘅工作都會順順利利,衰嘅事遠離我,開開心心啦!


text:
Linux
Linux係一種電腦作業系統同埋佢嘅核心嘅名.佢亦係自由軟件同開放原始碼發展之中最出名嘅例子.
嚴格嚟講,Linux呢個詞本身只係表示Linux核心,但係喺實際上大家已經習慣咗用Linux嚟形容成個基於Linux核心,同埋使用GNU 工程各種工具以及資料庫嘅作業系統(亦都叫做GNU/Linux).基於呢啲組件嘅Linux軟件叫做Linux發行版.一般嚟講,一個Linux發行套件包含大量嘅軟件,比如軟件開發工具,資料庫,Web伺服器(好似Apache),X Window,桌面環境(比如GNOME和KDE),辦公套件(比如OpenOffice.org),等等.
Linux核心最初係為英特爾386微處理器設計嘅.而家Linux核心支援由個人電腦去到大型主機甚至包括嵌入式系統在内嘅各種硬件設備.
喺開始嘅時候,Linux只係個人狂熱愛好嘅一種產物.但係而家,Linux已經成為咗一種受到廣泛關注同支持嘅一種作業系統.包括IBM同惠普在內嘅一啲電腦業巨頭亦都開始支持Linux.好多人覺得,同其他嘅商用Unix系統以及微軟 Windows相比,作為自由軟件嘅Linux具有低成本,安全性高同埋更可靠嘅優勢.
目錄
概述[編輯]
絕大多數基於Linux核心嘅作業系統都用咗好多嘅GNU軟件,包括咗一個shell程序,工具,程序庫,編譯器以及工具,重有好多其他程序,好似Emacs.就係因為咁,GNU計劃嘅開創者理察·馬修·斯托曼博士提議將Linux作業系統改叫GNU/Linux.但係有啲人只係將作業系統叫做"Linux".
大多數系統重包括好似提供GUI界面嘅XFree86之類嘅曾經運行喺BSD上面嘅程序.
除咗一部分專家之外,大多數人都唔會自己裝每一個組件或者自行設定,而是直接用Linux套件.
歷史[編輯]
Linux內核最初只係由芬蘭人尼紐·拖華特(Linus Torvalds)喺赫爾辛基大學返學嗰時出於個人愛好而編寫.最初嘅設想中,Linux係一種類似Minix嘅一種操作系統.Linux嘅第一個版本1991年9月喺互聯網發布,隨後喺10月發布第二個版本.
Linux嘅歷史同GNU有緊密聯繫.喺1983年開始嘅GNU計劃致力開發一個自由並且完整嘅類Unix操作系統,包括軟件開發工具同各種應用程序.到1991年Linux內核發布嗰時,GNU已經幾乎完成咗除系統內核之外嘅各種必備軟件嘅開發.喺Linus Torvalds同其他開發人員嘅努力下,GNU組件可以喺Linux內核之上運行.整個內核是基於GNU通用公共許可,亦即係GPL(General Public License)嘅,但Linux內核並唔係GNU 計劃嘅一部分.
Linux標誌同吉祥物係一隻名叫Tux嘅企鵝,Linux嘅註冊商標係Linus Torvalds擁有.咁係因為喺1996年,一個名叫William R. Della Croce嘅律師開始向各個Linux發行商發信,聲明佢擁有Linux商標嘅擁有權,並要求各個發布商畀版稅,呢啲發行商集體進行上訴,要求將個註冊商標重新分配畀Linus Torvalds.
Linux嘅某啲版本是唔使安裝就用得嘅版本,佢哋稱為LiveCD.
用户[編輯]
傳統嘅Linux用户一般都安裝並且設置自己嘅作業系統,佢哋往往比其他作業系統,好似微軟Windows同Mac OS嘅用户更加有經驗.呢啲用户有陣時會被人叫做「黑客」或者「極客」(geek).但係隨住Linux越來越流行,越來越多嘅原始設備制造商(OEM)開始喺佢哋銷售嘅電腦上面預裝Linux,Linux嘅用户亦有普通電腦用户,Linux系統亦開始慢慢搶佔桌面電腦作業系統嘅市場.同時Linux亦係最受歡迎嘅伺服器作業系統之一.Linux亦都喺嵌入式電腦市場上面擁有優勢,低成本嘅特性令到Linux深受用户歡迎.用Linux主要嘅成本係移植,培訓同埋學習嘅費用,早期由於識Linux嘅人比較少,呢一方面嘅費用比較高,但呢方面嘅費用已經隨住Linux嘅日益普及同埋Linux上面嘅軟件越嚟越多,越嚟越方便而降低.
KDE同GNOME等桌面系統令Linux更加似係一個Mac或者Windows之類嘅作業系統,提供完善嘅圖形用户界面,同其他用命令行(指令行,Command Line)界面嘅類Unix作業系統唔同.
未來軟件界嘅方向[編輯]
Linux作為比較早嘅原始碼開放操作系統,將引領未來軟件發展嘅方向.原因好簡單,就似而家嘅wiki會好快展示出佢嘅魅力.
基於 Linux 開放源碼嘅特性,越來越多大中型企業同政府投入更多資源來開發 Linux.現今世界上,好多國家逐漸將政府機構內部門嘅電腦轉移到 Linux,呢個情況重會一直持續.Linux 嘅廣泛使用為政府機構慳返唔少經費,亦降低對封閉源碼軟件潛在嘅安全性憂慮.目前由Google負責開發嘅Android,作為最多人用嘅流動操作系統(包括智能電話同平板電腦),都係基於Linux.
Linux嘅英文發音[編輯]
根據Torvalds嘅說法,Linux嘅發音係同「Minix」押韻.
參照[1],「Li」之中「i」嘅發音類似「Minix」之中「i」嘅發音,而「nux」之中「u」嘅發音類似英文單詞「profess」之中「o」嘅發音.依照國際音標應該係['linэks].
此外喺[2]有一份Torvalds本人講嘢嘅音頻,音頻內容為「Hello, this is Linus Torvalds, and I pronounce Linux as Linux.」(音頻文件).
應用[編輯]
以往,Linux主要被用作伺服器嘅操作系統,但因佢廉價,靈活性同Unix背景令佢好啱作更廣泛嘅應用.傳統上,以Linux為基礎嘅過去,以Linux為基礎嘅「LAMP(Linux, Apache, MySQL, Perl/PHP/Python嘅組合)」技術,除咗已經喺開發者群體中廣泛流行,佢亦係現時提供網站服務供應商最常使用嘅平台.
基於佢低廉成本同高度可設定性,Linux經常被應用於嵌入式系統,例如機頂盒,流動電話同流動裝置等.喺流動電話上,Linux已經成為Symbian OS嘅主要競爭者;而喺流動裝置上,就成為Windows CE同Palm OS之外另一個選擇.目前流行嘅TiVo數碼攝影機用咗經過客製化後嘅Linux.此外,重有唔少硬件式嘅網絡防火牆同路由器,例如部份LinkSys嘅產品,都係用Linux來驅動,並採用咗作業系統提供嘅防火牆同路由功能.
採用Linux嘅超級電腦亦愈來愈多,根據2005年11月號嘅TOP500超級電腦列表,現時世上最快嘅兩組超級電腦都係用Linux作業系統.而喺表列嘅500套系統之中,用Linux作業系統嘅佔咗371組(即74.2%),其中喺頭十位,有7組喺用Linux嘅.
2006年開始發售嘅SONY PlayStation 3亦係用Linux作業系統.之前,Sony曾經為佢哋嘅PlayStation 2推出過一套名為PS2 Linux嘅DIY組件.至於遊戲開發商雅達利(Atari)同id Software,都有為旗下遊戲推出過Linux桌面版本.此外,Linux Game Publishing亦有專門為Linux平台撰寫遊戲,並致力將其他喺Windows平台編撰嘅遊戲程式碼轉攜至Linux平台,並為轉攜遊戲提供使用授權.
而一個打算對所有生活喺發展中國家嘅細路提供手提電腦嘅名為「每孩子皆有一部手提電腦」(OLPC)嘅項目,正係用Linux作為預設嘅作業系統.
Linux發行版[編輯]
- 內文: Linux發行版
Linux發行版(Linux distribution)指嘅就係啲人通常講嘅「Linux操作系統」,佢可能係由一個組織,公司或者個人發行嘅.通常來講,一個Linux發行版包括Linux內核,將整個軟件安裝到電腦嘅一套安裝工具,各種GNU軟件,其他嘅一啲自由軟件,喺一啲特定嘅Linux發行版亦有一啲專有軟件.
主流嘅Linux發行版[編輯]
- Asianux
- B2D Linux
- Conectiva Linux
- Debian GNU/Linux
- Fedora Core
- Gentoo Linux
- Knoppix Linux
- Linux From Scratch
- Magic Linux
- Mandriva Linux
- Red Hat Linux
- Slackware Linux
- Stanix Live CD
- SUSE Linux
- Turbo Linux
- Ubuntu Linux
睇埋[編輯]
Linux資源[編輯]
- 開源軟件大廳
- Linux文檔計劃
- Linux內核官方網站
- Linux新聞
- Linux程序下載中心
- Linux.com
- Linux Wiki
- Linux-wiki.com
- Gentoo Linux中文維基
香港Linux社群網站資源[編輯]
- 開放系統研用協會
- 開源標準科技協進會
- HKLIA 香港 Linux 商會
- HKLPG 香港 Linux 玩家網
- HKLUG 香港 Linux 用家協會
- 香港增補字符集 2001 for Linux
台灣Linux社群網站資源[編輯]
- 鳥哥的Linux 私房菜
- Taiwan Linux User Group
- Taiwan Linux Blog Center
- Linux中文延伸套件
- Gentoo@台灣
- B2D中文Linux計劃
- Debian Wiki
- Knoppix中文交流網
- Planet DebianTW
- 摩托學園討論區
- Taipei Open Source Software User Group
- Study-Area
- 自由軟體鑄造場
- Study Area 酷學園
- Mandriva(Mandrake)中文使用開發者社群
- LinuxFab 已關閉
中國大陸嘅Linux發行版[編輯]
- 紅旗Linux(Redflag Linux)
- 衝浪Linux(Xteam Linux)
- 藍點Linux
- Hiweed Debian GNU/Linux
- Magic Linux
- Engineering Computing GNU/Linux
- Open Desktop
- 新華Linux
- 共創Linux
- 百資Linux
- 中標普華Linux
- 中軟Linux
- 新華華鐳Linux(RaysLX)
- CD Linux
- MC Linux
- 即時Linux(Thizlinux)
- b2d linux
- IBOX
- MCLOS
- FANX
中國大陸Linux社區網站資源[編輯]
- 中國最大的Linux/Unix技術社區
- Linuxsir.org
- 中國Linux公社
- 中國Linux論壇
- 中國Linux教育網
- 中國UNIX社區-Linux時代
- LUPA社區
- Linux大本營(簡體版)
- Linux大本營(繁體版)
- Linux伊甸園
- 中國Linux技術中堅站
- Gmter
- FreeWay 自由之路原創文檔小組
- FreeWill 自由意志翻譯小組
- Gentoo 中文文檔集散地
- LFS 中文用戶小組
- Fcitx 小企鵝輸入法
- 北京大學Linux俱樂部
- 中科院自動化研究所自由軟件協會
- 中文GNOME 用戶門戶網站
- 海微Hiweed-Debian Linux
- Linux Blog
- 文泉驛中文字體計劃
- LinuxRen專注與內核
- Linews Linux新聞資訊
- PCHOME #Unix IRC: irc.pchome.net 6667 #unix #geekbone.
- 中國Linux公社IRC: irc.linuxfans.org 6667~6669 7000 #linuxfans #linuxer etc.
- LinuxFire IRC: linuxfire.dhis.org 6667 #linuxfire #pda #gondson2 #80s
- LinuxSir IRC: www.linuxsir.org 6667~6669 7000 #debianer #gentooer #chatroom etc.
- 北大Linux俱樂部IRC: linux.pku.edu.cn 6667 #club


text:
有一次返鄉下,我阿婆同我講起果陣文革,點解會突然俾人批鬥.
『其實是無得解!』阿婆生前,雖有鄉音,但答得乾脆,擲地有聲.佢話,可能大家心裡面都覺得此時此刻,自以為有一個神靈裨佑,而且可以做任何野,都唔需要負上任何責任.係惡向膽邊生亦都絕對合法甚至備受褒獎既時代,只要睇唔順眼邊個,就可以批鬥邊個.
阿婆話自己有次做有關無產革命點推展既匯報做得唔好,所以就乘機俾人鬥.俾人鬥,只能夠唔反抗地忍辱負重,或者你自行了斷.批鬥既野,簡單又分文鬥同武鬥,武鬥自然打到你飛起,酷刑用盡,你頂唔順的話,自然會俾人活生生打死,然後棄屍荒野(或者肉體俾人分而食之).但阿婆話,文鬥雖然聽落好D,但一樣死得人多.
當你日日俾人精神煎熬,將你既命推到去地底泥咁賤,鋪天蓋地都係鬧你同埋你祖宗十八代既所有野,而你既朋友同親戚都唔敢幫你出聲,甚至鬥埋你一份果陣,或者唔俾你訓,或者不斷吊住你腳唔落地,或者唔俾野你食唔俾水你飲,果個人食人既恐怖世界,根本就慘過死後既地獄,所以好多人都會頂唔順,自殺而亡.阿婆果陣好彩,委員會覺得佢罪犯不致於死,饒左佢一命,由佢寫悔過書算數.如果唔係,就無我阿媽亦自然無我係世上既一日.
我有一段時間不斷去研究文革既歷史,睇文革既片,有時睇到太殘忍,食唔落飯.因為實在太恐怖係在於,個情況甚至唔係兩國敵對既戰爭,而係莫名其妙一堆人忽然失控互相廝咬,如同喪屍.我唔明白呢段人類歷史,係咩一回事.但我了解到,只要條件許可,果種瘋狂,絕對可以係今時今日,再度釋放.下晝,我立過下堆宣判後既各方留言,我就已經有果種強烈食不下嚥既作嘔感覺.
讀歷史,然後試圖追撫今昔,最後,往往都有種刻骨銘心既諷刺.人類應唔應該被救贖?我真係寧願人類末日好過.地球過得更好.


text:
最近有一間日本居酒屋公開喺Facebook出文批評某個香港博客係「香港之恥」.一如以往,對住日本就冇抵抗力嘅香港人,梗係唔理三七二十一鬧咗香港人先:話晒日本係禮儀之邦,有錯梗係香港人唔啱吖嘛.
事件過咗唔到廿四個鐘,已經有一大堆文章口誅筆伐,不過事發經過大家以訛傳訛,鬧人嘅好多係斷估.店家段日文呢一句:「途中で買ってきて食いながらきたのであろうゴミ」完全令到啲唔識日文(又以為自己睇得明)嘅香港人以為對方喺人哋舖頭食外來嘢,而店家只係猜測啲嘢食係客人途中買嘅食物.大家唔知頭唔知路,又幫手起底,又向店家道歉,好似要捉個博客出嚟切腹咁滯,一再俾大家見到香港人嘅「文明」特色.
實情呢個博客(叫「劍心」,個名有啲中二,不過唔係重點)同佢朋友做咗嘅嘢係:① 嗌咗一杯酒,② 瘋狂影相,③ 坐咗兩粒鐘,④ 漏低咗垃圾.(記住佢哋係冇喺人哋舖頭食外來食物).另外應該係全程兩個客人同店家冇乜交流,顧住自己傾偈.
如果係正常日本嘅店家,我諗真係會有啲唔開心,幫襯少,又留低垃圾.(附帶一提,如果有人漏低垃圾,一般舖頭嘅做法係會提醒客人漏低咗嘢,請客人拎走.)你又諗吓,每年有咁多仆街香港人預約餐廳,住宿跟住唔出現,有冇見過邊次有店家開全名指責?預約唔到應該公開譴責,但係稍為無禮,我諗正常人,日本人又好香港人都好,應該都唔會用開全名嘅形式公開講.即使呢個「博客」嘅行為唔合禮節,店家嘅做法其實更加唔合理.如果冇咗「漏低垃圾」呢一part,你覺得店家可唔可以因為你幫襯少,將你全名公開放喺網上批鬥吖?
之後大家再望吓老闆嘅blog,就會明白原來對方係日本嘅超右翼分子(ネトウヨ),經常出文攻擊朝鮮,支那,相信佢啲熟客都係差唔多政見嘅人.聽講有啲香港人好憎人哋叫中國做支那,不過原來又係香港人唔講得,日本人講得.睇嚟又係啲神奇嘅black magic遊戲.用出 Facebook post 嘅手段,其他排外心態重嘅日本人又睇得開心,仲引到一班香港人聲援自己,仲要可以搞到成班人道歉都道唔切,呢個店家嘅網上煽動能力真係同好多KOL有得比.
寫呢段字唔係叫大家去日本可以任意妄為,不過唔好吓吓企喺太高嘅道德高地.大家攻擊劍心都係唔鍾意佢冇料扮四條,佢嘅行為亦唔係話去到令人髮指嘅地埗.我要指出呢間咁有性格嘅舖頭絕對幫唔落,大家清醒啲唔好跟車太貼.見到香港人喺度百步笑五十步,我覺得好好笑.
(最新發展:劍心列出佢食咗飲咗嘅嘢,兩個人埋單9000円左右.唔係豪客,不過唔算太離譜.)
(後記:劍心親自上去謝罪,店主刪咗post,劍心出咗道歉啟事,我諗件事都告一段落嘞.如果你今次有份恥笑劍心,記住唔好嚴人寬己至好.)


text:
整好咗鮮芒果汁鬆餅之後, 就中場休息 15 分鐘,食兩件奇異果蘋果醬多士後,就又繼續開工,整埋個杏仁香蕉蛋糕先.
原本手頭上有兩個香蕉蛋糕 recipe 想跟住做,一個係 muffin 專家 Motonako.A 上次俾我個 recipe,另一個係整餅天后 Vanlily個 Chef Bo 食譜,當我仔細比較兩個食譜,諗住睇吓今次整邊個先,點知發現兩個食譜都好相似,於是我就 combine 埋兩個食譜,變化出一個 Kestrel 自家食譜喇,呵呵!
呢個香蕉蛋糕同之前嘅鮮芒果汁鬆餅一樣焗得咁靚!
材料:
香蕉 2隻
糖 70克
牛油 80克
雞蛋 1隻
高筋麵粉 150克
梳打粉 2克
鹽 3克
檸檬皮茸 一個份量
杏仁條 適量
以上材料份量可約做 5個 muffin.
- 用180 °C 預熱焗爐,與此同時,可放入牛油熱溶同焗香杏仁條.
- 雞蛋拂打成蛋液,香蕉用叉壓成果茸,備用.
- 將溶牛油同糖拌勻,靜止 5 分鐘.
- 之後就加入蛋液同香蕉茸拌勻.
- 篩入麵粉,梳打粉同鹽,加埋檸檬皮茸,用切拌方式拌勻.
- 將麵糊倒入焗模後,放上適量杏仁條,然後放入爐焗約 20 - 25分鐘,當插入牙
簽後抆番出嚟時係乾爽,無麵糊黐喺上面,咁就代表蛋糕已經焗熟.
條咪有啲似「嘉頓孖寶蛋糕」呢?
整俾阿馳同 Winnie 嘅蛋糕就咁睇好似好靚.
但當換個角度就睇到兩個蛋糕都焗到爆哂,麵糊流哂出嚟,因為倒得太滿喇!
因為呢隻蛋糕係用咗整麵包嘅高筋麵粉,而唔係平時用開嘅中筋或低筋麵粉,所以口感唔係鬆軟,而係比較有彈性,再加上香蕉茸就更加濕潤.我個人就比較鍾意用低筋麵粉做出嚟果隻質地喇!除咗香濃嘅香蕉味之外,仲有淡淡嘅檸檬清新香氣同杏仁嘅香味,真係一次味覺享受!
Notes:
- 檸檬皮唔一定要落,只不過見 Motonako.A 嘅食譜有落到檸檬汁,而之前整奇異
果蘋果醬時又有用到檸檬汁,於是就唔好浪費咗個檸檬皮,將表面啲黃色皮層預
先磨定出 o黎.
- 杏仁或其他果仁用之前都要先用白鑊炒香或放焗爐內焗香,否則香味就唔出.


text:
地產霸權,在香港都唔係咩新鮮野,基本上你買包紙巾都經誠哥個碼頭,都慣架喇~
之但係屈錢既野,梗係唔需要底線啦是咪先?
我呢幾日就見識過朗豪坊管理公司既新猷喇,唔洗羨慕我的,大家睇完下文都可以去感受下:D
話說朗豪坊12樓,即係星爸爸個層再上兩次超長電梯,即係執左CD 舖個度,即係星期六日有人唱歌個層,咁唱歌前面有個CAFE 鋪位,近幾個月開始由18GRAMS 承租.咁我呢D 日日(嗯,隔日啦)就去朗豪坊OFFICE 七樓踩單車(機)既人,呢度都無邊間食肆我係無幫襯過,呢間野D 咖啡幾香,意粉又唔會好似出面個D 咁削,而且下午茶時段又無咩人,我呢D 滋陰怕熱既MK 仔就梗係食開就唔想轉,所以食到連店員都認得我有咩奇怪要求架喇~
丫,扯到咁遠,呢篇唔係食評,不過打呢D 係必須的,因為我絕唔係不滿間餐廳,我好滿意的,日日食我都好HAPPY 的,我仲會約人來食的.
(好食架,信我)
本來呢,一間商場有好食店坐鎮,理論上係求之不得架喔,你睇尖沙咀重慶大廈地牢個度,唔係有間綠色唔知咩門庭若市,齋賣埋曬貴夾唔靚既運動物品真係搵鬼去,連自由行都唔受昆,慘慘的.
朗豪坊個規劃向上發展,轉轉轉上去個幾層,一年都唔知走幾多間舖,12樓連間CD 鋪都做唔住,有好野食帶動下人流,係明智架啵,但係丫,朗豪坊竟然不斷以行動趕走18GRAMS 既客喔~!
點趕?原來用呢幾舊野喔~
影呢張相既時候,我係幫襯緊既,我就係以食緊既角度影上去呢個風口位.
技術上,大商場都係用中央冷氣,咁有D 位係出風位,氣流大D ,本來係理所當然的,氣流唔夠勁,就會成棟商場空氣唔流通.
問題來了.朗豪坊既管理人,鷹君市務管理(冠君)有限公司認為咁樣狂吹風俾呢個位既食客係咩玩法呢?
我都知,齋睇字係無說服力的,我特登拍左片,大家睇睇兩個位既風吹草動係點誇張法.
紙巾吹到停唔到
草草都吹到謝喇
我可以同大家講,咁既環境之下食野,係溝唔到女的,條女一坐低一定問你:「做乜揀間野咁大風,你有無理過我感受,你根本唔愛我,我地活係兩個世界,我唔係唔肯同你挨,但係你只想到你自己呀!」
打緊呢篇文既時候,隔離檯個外母,一見到個女婿,就話「喂呢度好大風喔~吹到我個頭咁樣樣喔~調位啦~」,咁點撚得呢?影響夫妻和睦架!
我梗係有反映過俾侍應啦,但個妹妹一講到「我地都同商場個邊講過……」,屌,我唔想再追住佢喇,我而家直接同你鷹君講!
(喂我真係投訴架,唔係吹水的!)
我投訴唔係因為我憎死你地,而係我日日係度生活,我好鍾意食18GRAMS,我邊食邊做野好過癮,我唔想呢間野D 客食一陣就話大風就話要走,我唔想佢地吹到病然後懷恨在心唔返轉頭搞到呢間野執粒.
唔該你地儘快加個風閘乜乜乜,將D 強勁氣流吹向上,唔好吹著D 客,明明呢度吹向上就係無人的!
PS:呢篇野係我食完個五分鐘就吹凍既意粉,飲完杯唔洗加冰都做到既凍啡,再吹足九個字之下打出來的.
PS2:希望我唔會病.
後加PS3:網友Wan Hei Man 精彩補充
流體力學層面嚟講,橫型出風口噴出嚟嘅氣流係好似下圖入面咁樣分佈.
如容總編文中附圖所示,出風口係斜斜地對住地下噴風出嚟.
因為原本設計嘅時候,呢個位置本身係無如計過呢個鋪位會放啲檯凳出出面比人坐定定,造成今次熱啡變凍啡事件.(我記得個位係for 唱歌,原先個間鋪係冇咁多位)
如果風口位如圖中所示咁樣打橫出風而風速足以去到最遠,去到對面牆嘅時候,根據熱對流入面「冷空氣下降熱空氣上升」呢個循環嘅氣流流動去保持場地氣溫,理論上去到食客個位只會feel 到陣陣舒適嘅涼意.
(圖左上角箭咀示意流動方向)
根據返iso 7730 同英國工程師學會嘅標準,室內平均風速應該要維持係0.1~0.12m/s, 其實直頭係你唔會feel到有風吹過添.去到5分鐘熱啡變凍啡已經超左唔知幾多倍.不過有關冷氣系統嘅法例只係涉及能源方面,室內啲風亂咁嚟基本上係監唔到.
而風速本身對用戶覺得室內環境舒適與否都有影響,呢部份資料容後補充,大意係風速上升減低用戶對該環境滿意程度.
其實令到客人投訴冷氣唔舒服已經係死罪,搞一搞個風咀其實唔難,希望朗豪坊嗱嗱聲搞掂呢壇嘢
(根據實驗,最理想嘅結果都係會有5%受訪者覺得唔舒服,係做唔到100%滿意)


text:
最近兩個月一連測試咗幾款越野跑鞋,包括 ON 嘅 Cloudventure Peak,Brooks 嘅 Cascadia12,Caldera 同埋 Hoka 嘅 Challenger ATR3,可謂各有千秋;今篇想同大家分享吓 Challenger ATR3 試鞋報告,由於香港山賽友好多都喺著 Hoka 嘅關係,之前都已經著過 Challenger 第2代嘅山友亦都為數不少,好多人都想八卦吓依代有無d乜嘢大分別,而筆者我亦覺得依個型號好適合玩香港嘅山徑,尤其係比賽方面.
首先好尷尬咁講,我有著開 Hoka,但從未著過 Challenger 依個型號,Hoka 一向俾我的感覺喺跑感舒服,老老實實玩得山賽郁吓最少都一日半日啦,舒適度真係最緊要,速度感就其次,有幾多個阿Tom,阿John,阿聰依類菁英跑手吖,我地一般人著對薄底速度山鞋去比賽真喺揾自己笨啦……
依對 Challenger ATR3 我玩咗差唔多兩個月,唔喺話好多,過百K唔夠百五K,其中第一二課仲喺純路跑測試,一課喺運動場另一課就喺跑街,加埋前後都有三四十公里,測試目的喺因為 Challenger 系列講到明跑路跑山都得,咁我當然試吓啦!試過之後覺得唔喺吹水,雖然著住對白飯魚都可以响街同响山上面跑,無人阻止到你,但依對 ATR3 無可否認確實喺適合跑香港嘅街道,跑果陣時好有一貫路跑鞋嘅感覺,完全唔似著住對山鞋跑街,由於越野鞋嘅鞋釘大多數比較高身同堅硬,鞋釘磨擦面又做得好細緻,而且整個外底都會做到好硬,避免俾d尖石頂腳,所以越野鞋一跑石屎路個感覺就會好鬼怪,磨擦勁得滯有啜腳嘅感覺同埋撞落地下果吓好硬,好唔流暢.
我講到 ATR3 跑街好似路跑鞋咁,我自己都會問自己其實依對 ATR3 會唔會傾向於路跑鞋設計多d,响跑山能力果方面會唔會無咁好,只係簡單應付到呢? 喺唔喺 Hoka 特登整對鞋出嚟撼美津濃 Rider 呢?因為確實好多人專登著住對 Rider 玩山賽,話普通山路應付到之餘石屎平路又爆得兩吓.
我之後著住依對 ATR3 做過三次山路測試,短程中距離長途平坦地複雜地慢速高速乜都試勻,結果喺無乜嘢喎!好似搖身一變就變返對正宗越野鞋咁,基本上噏得出越野鞋所需要嘅都瓣瓣有齊,如果問我缺點,我可能覺得喺落樓梯果吓鞋頭靈活性始終爭少少.
總括嚟講,我第一次著依款型號整體上我覺得喺幾正嘅,最欣賞係舒適度方面,响山徑長時間著住都無乜題,個底夠厚响崎嶇碎石地都無頂腳底嘅感覺,而喺較平坦嘅山路同埋一d石屎路段仲可以提升速度,緩震度非常之夠.
記得最後一次測試依對 ATR3,側邊朋友問我好唔好著,我話算ok啦,佢就話佢之前著過第二代,覺得鞋底d釘好快蝕,玩咗兩三場長距離比賽對鞋就玩完咁滯,之後我都分別問過好多有著過 ATR2 嘅人,佢地大致上都話耐磨度正正常常屬於一般,又未至於最差嘅,keep 住著都起碼玩到一年,最後我直頭問香港 Hoka 果邊,佢地就話ATR3其實就喺針對以上弱點而推出,新一代鞋底已經強化咗,而中足位置仲加強咗承托添~
其中一段小插曲,前排 The 9 Dragons 山賽第二日50K賽事我响城門水塘做緊山鞋實測,咁啱响針山頂就見到前列選手响山腳上緊嚟,離好遠見到其中有條鬼佬無著衫嘅,我就同我側邊朋友講,依個應該係阿John嚟,因為依條友仔比賽十次有九次都唔著衫,我懷疑佢係咪想吸引d品牌贊助比賽衫……上到針頂唔駛問阿貴,喺阿John嚟,見到佢都係著緊 ATR3,睇嚟真喺幾適合香港依d特色路山混合比賽.
最後都好簡單求其補充一d資料,ATR3 香港男裝好似有3隻色,女裝至少都2隻,落差就5mm,前面24後面29,我果對US9號自己拎去磅過約莫250g多d,山鞋叫做幾輕,大部分有賣Hoka嘅舖頭都有賣,例如 Action X,Trail sport+,All Weather 果d都有㗎啦.
更多:
Fitz.hk Facebook專頁
Saucony 跑鞋分類大檢閱
新手揀跑鞋我推薦先做Foot ID
官塘朝偉@Fitz.hk
Fitz Hiking 行山
分享連結:


text:
(場報)通利賣遊戲耳機唔使 $60
聖誕新年假期話咁快就完,不過再過多兩個星期又到農曆新年假期,除咗打工仔以外,相信最開心就係各位學生哥,又有長假期可以休息吓.學生哥們放假如果唔出街,最大嘅娛樂都離唔開打機,而且一打仲要幾粒鐘,不過打到半夜三更又唔用耳筒絕對會對屋企人構成滋擾,雖然腦場有唔少電腦 Game 用嘅耳筒,不過質素參差,好多玩家話聽得唔清楚都寧願唔用,所以一個好嘅打機耳筒絕對係勝利嘅關鍵.
Turtle Beach 打機耳筒六十蚊有找
今時今日食個普普通通嘅午餐都要四,五十蚊,咁一個似樣嘅打機耳筒又可以賣幾錢呢?答案就係 $59!仲要係美國打機耳筒廠牌 Turtle Beach 㖭!事關尖沙咀通利琴行音響部清貨,有一批美國 Turtle Beach 嘅打機耳筒產品割價促銷,有打開機嘅朋友都知道 Turtle Beach 嘅耳筒產品專為打機而設,音效精準之餘通話質素亦見清晰,所以好多電競選手都會用呢間廠嘅產品,而今次巴頓介紹三款筍價產品,分別係 PLa,ZLa 同P11,三款耳筒都係有線式耳筒,因為採用 USB 連接,因此兼容 PS3,PC 同 Mac 平台.
網上有唔少玩家試過連 PS4 都兼容到,堅唔堅就自己買咗返去試吓,PLa 同 ZLa 最抵用,分別係 $69 同$59,之前正價賣二百幾蚊,可以獨立調校背景聲效同通話音量.而 P11 就更設有擴音及低頻功能,打機時嘅效果就更澎湃有現場感,都只不過係賣 $119,之前正價賣三百幾,就算唔打機買番嚟駁電腦用都抵.
查詢:通利琴行音響部(2723 9932 )


text:
2017年2月12日 星期日
真正愛對方, 唔好晚晚傾電話
(Source: Wallpaperscraft)
又嚟妖言惑眾系列.
其實好多熱戀中嘅情侶都好鍾意講電話,臨訓前講一兩個鐘先收線都係閒事,我明,我都試過,第二日明明要番學都照傾到點幾兩點,好似四點幾都試過,可能有人覺得「超,好早啫」,係嘅,但我以前十二點就訓架喇OK?我仲試過傾到訓著咗添.
Anyway,熱戀時總係有無數咁多野想同對方講,特別係識咗冇幾耐就一齊嘅就越多野傾,講真連對方嘅興趣習慣都未必知晒,就梗係多野講,講完呢堆之後,就開始傾無聊野,晏晝食咗咩都可以講一餐,連隔離同事行過放個屁都講,係,熱戀期就係咁無聊,因為呢啲濕碎野又冇得同朋友講,但熱戀期就正正合理化咗成件事,講真,唔講呢啲野邊有咁多野講.
但叫得熱戀期,就梗係代表有限期,係會結束,進入冷淡期,是但一方會開始想要多啲自己嘅空間同時間,慢慢就唔想講,會覺得無聊.之後會發生咩事?
「你一開始追我個陣唔係成日打俾我架咩?」
「你變咗喇.」
「你以前都唔係咁架.」
「好辛苦你咩依家?你以前追我個陣都係咁啦.」
成日傾電話有咩問題?就係話題始終都有完結嘅一日,話之你由香港傾到美國政局,始終都會傾完所有有趣嘅話題.然後淨番就係晏晝食咗咩,同事講過咩,日日都有新鮮野咩?淨番啲無聊野個陣,你肯定你仲頂得順日日都係咁咩?
有時候有啲事開始咗就停唔到,你冇得一開始講電話然後之後唔講電話,因為你一定會面對人生其中一個難題,「點解依家就唔得呀?」
如果一開始就唔咁做,就唔需要面對呢個問題.
感情係一條Depreciation curve,即係越相處得多感情會越差,咁當然你唔努力去相處都一樣會差啦,即係take a balance,唔好誤會我唔係叫人丟低段感情唔理就會自然好.感情需要時間同距離先有得發酵,喺條curve上面其實隨住越耐唔見就會有越大returning effect,即係有番咁上下時間唔見或者唔相處,其實係會令感情好咗,但成日見成日傾電話只會令段感情depreciate得越快,有時候俾大家一啲空間,段感情先唔會depreciate.
真心想段感情發展落去的話,奉勸一句,傾少啲電話,俾大家多啲空間.
不過都唔會有人聽架喇,唔傾耐啲,一開頭又點會追到喎,係嘅,我明嘅.
訂閱: 張貼留言 (Atom)


text:
爆芒好多人都試過,而個芒唔爆,我地都唔會睇清楚呢塊薄薄嘅透明芒原來係咁脆弱,佢原來只係一塊「食玻璃大」嘅透明片,No one cares.
人係犯賤,爛左先望多幾眼.你有幾可望下個菠蘿蓋,除左PK之後.對住我地副body,我地最多睇個頭,睇塊面,即係細個望住蛋糕,焦點離唔開粒最難食但最靚嘅藥水味車厘子.
寫文之時,病人因腎癌屍肝差點死,最後又做到移植嘅好消息,將會成為一陣子嘅討論話題,然後又會被淡忘.但係一條長長的疤痕就會留喺病人或捐肝者身上.無親身經歷係好難明白病人感受,就如沈祖堯醫生唔肉隨砧板上,都未必感受到病人嘅無力感,而當年我捐完肝之後,最常做嘅係得閒無事拿起件衫,成日望住個肚條疤痕,諗返都差不多望左我一世人嘅quota.
這種狀況就好似熱戀期嘅男女咁,開頭下下都呵住佢,時不時就望下呢條廿幾厘米嘅蜈蚣形疤痕.到你個心覺得出得街,見得人,你就開始帶佢見朋友,宣示主權,而呢個戰場就係泳池.我地正常會用千百種方法去遮遮掩掩,但原來當你唔介意嘅時候,你反而會知道呢個就係你嘅標記,你嘅風格.
究竟我呢副身體,可以做到d咩,往往係喺你注視傷痕,懷疑自己嘅時候先問嘅問題,問問下就好想知,以後仲可唔可以做番同樣嘅事呢?
只有越健康嘅人先會越想睇自己副body,唔靚嘅嘢又邊有人想睇?又點解要等醜左先嚟睇?
更多:
Fitz.hk Facebook專頁
戰勝恐懼的動力叫生存
斷咗腳嘅人最想做咩?
Law少@Fitz.hk
Fitz Running 跑步
分享連結:


text: 「誰輕輕叫喚我…」97年同郭富城一齊拍One2Free廣告嗰個短髮女仔,大家仲記得嗎?若然你係夜鬼,近排又有追開大台深夜播嘅《創世紀2》嘅話,應該會記得佢——雪兒!當初20歲出頭拍廣告嘅雪兒,唔經唔覺,今年已經41歲,6年前嫁俾新加坡GHM酒店集團大股東Zecha之子Ajai做少奶奶嘅佢,已經好耐冇喺香港現身,原來佢最近秘密返咗香港.日前(本月16日)下晝約4點,《蘋果》見到着住短褲仔加白Tee嘅雪兒,喺銅鑼灣希慎廣場出現,雖然過咗4字頭又做咗人妻,不過雪兒無論個樣同身形都keep得唔錯,加上白滑纖糼長腿勁養眼.當日同雪兒一齊行街嘅,仲有化妝師Annie G以及一個女性友人,三女先到希慎廣場地牢嘅超市.現場所見,雪兒專攻健康同有機食品,最後買咗包小麥同一堆生果.喺超市逗留約半個鐘後,雪兒再轉攻樓上嘅Apple Shop,行去Apple Shop期間,雪兒同友人有講有笑.雖然好耐冇喺香港蒲頭,但沿途都有唔少人認得佢,仲指住佢細細聲講「呢個咪係《創世紀》個女仔!」喺Apple Shop嗰陣,雪兒向店員查詢有關headphone嘅產品,但最終冇買嘢就走人.《蘋果》事後致電雪兒,佢回應話:「老公要做嘢四圍飛,時間多咗,所以想出嚟做吓嘢,唔想同個社會脫節,嚟緊會香港同新加坡兩邊飛!」


text:
幾時有胎動?
究竟幾時有胎動呢? BB幾時踢我呀? 胎動係點樣呢? 好多準媽媽踏入懷孕中期就好期待胎動,我當然都唔例外啦.記得係18週時,有朋友話:「20週一定有胎動」,不過等多兩星期都無就好失望,擔心唔知發生咩事,果個幾星期每晚用胎心機聽心跳先瞓得著.不過,到咗照結構嘅日子,胎動真正出現喇…
政府醫院 (QE) 排結構嘅期一早就Full晒,唯有去私家醫生照,20週可以照得,但醫生約好我21週,係每個醫生安排唔同吧.照結構嘅目的係要係24週之前,睇吓BB身體上有無嚴重嘅缺憾,按香港法例規定,24週前先至合法進行終止懷孕,當然要係因為嚴重殘疾先可以咁做啦.
照結構前,醫生講解,呢個係一個篩查式嘅檢查,照唔到有問題唔代表100%健康,亦會按你個人願意而進行.首先係睇吓BB嘅性別,身體嘅整體骨骼完唔完整,例如頭,身,手腳,手指腳趾,然後會照內臟齊唔齊,血管及功能等等.其實早在照結構前已經上網睇過吓資料,顎裂/ 兔唇/ 心臟問題/ 腦部等等問題都可以透過照結構觀察出嚟.
醫生將個超聲波捧按落肚皮時真係好緊張,可以見到BB的確係好開心,但另一方面又擔心唔知佢會唔會有結構上嘅問題,心情非常矛盾.不過,當BB嘅影像出現係電視屏幕時,憂慮嘅情緒忽然消失,因為佢彈動一下,「佢郁緊?」醫生話係.唔單止屏幕見到佢郁,佢嘅每一下郁動,都震動我嘅肚皮,感覺係似用手指頭輕力彈咁樣.
不過每個人對胎動嘅感覺都唔一樣,每個人胎動嘅日期都唔同,有人18週有胎動,有人要到22週甚至更後期,主要睇返係首次懷孕還是經產婦啦,前者一般18-22週左右會首次胎動,後者則會更早.


text:
引用:
原帖由 毛明仕
於 2017-2-21 09:18 PM 發表
兩樣嘢無必然關係
但你要預咗初時會係咁跌,跌,跌,進度可能稍微落後,而且會覺得好挫折
咁當然,考到別有一番成就感啦∼
冇錯,我當時以為自己識踩單車,又考左棍van,對棍波車同兩個碌嘅平衡有一定程度,以為唔會點衰.
點知強制堂表現係差到冇人有
,真係差到自己都接受唔到,又唔係緊張,但硬係做唔到D要求.
電單車重量已經同單車有好大分別,平衡方法我覺得都好大分別,我覺得識踩單車唯一幫助就係會比較有膽量去嘗試平衡,姐係比較唔怕跌.
學電單車最緊要係個團火,好似我咁,當時好想好想好想考,中途跌過無數次(有D真係好甘),到最後克服左好多野同做到要求.
但接近路試個段時間發生左D野令我團火熄熄地半放棄,到最後都7成放棄咁去考,雖然肥左,但都唔會話覺得後悔同曬左筆錢.
學電單車最緊要係堅持,好多人比較唔捱得,少少碰撞就放棄.但強制個時D跌跌撞撞真係好小事,到斜8一跌真係會跌到驚,個時我右腳小腿比架電單車一野拍落黎,隔兩日一睇係勁大個位成堆瘀傷.
有人更加會因為學牌出左街之後遇過一D事而驚左去再渣電單車,因為出到街真係好可怕,好多車係恰到26盡一盡,因為就算你岩佢係錯,佢地都知你唔敢同佢鬥,你只係皮包鐵.
其實唔係正單只學車,學任何野只要堅持同自己肯去嘗試了解就得.
我會不斷參考資料,再自己諗下當時有咩問題導致咁樣,再諗方法去改善.
同埋好多時要休息一段時間再去做,比時間個身體同腦去適應番一樣新事物之後就會順暢好多,好多野冇可能一氣呵成.
不過一句到尾,任何事最緊要係身邊嘅人支持,如果過程中身邊嘅人唔支持,比失敗更加痛苦.
edited
zerickL 2017-2-22 02:12 AM


text:
阿雪0依家陀B近7個月,要影寫真俾BB大個咗去睇!
阿雪話大肚寫真要露肚,所以老公都唔介意!
好有母愛呀!
阿雪話自己好少影啲咁fancy嘅相!
阿雪話今次好友Lilian 操刀.(左二)
34歲宅男女神孫慧雪,喺舊年12月同拍拖4年嘅有米男友羅天彥(Edwin)結婚,今年2月宣佈有喜,預產期係今年8月底.
0依家陀B近7個月嘅阿雪, 日前喺好友簡幗儀(Lilian Kan)嘅安排下,影咗一輯靚靚嘅大肚婆寫真,阿雪今次嘅造型好有仙氣,仲用咗好多花去襯托,睇到阿雪嘅巨肚,覺得好有母愛!阿雪今日接受傳媒訪問時話:「我覺得有BB係人生一個重要時刻,以前未有BB嘅時候,已經諗住如果有BB一定要影一輯留念,將來俾BB睇返佢未出世就喺個肚入面 .」
不過阿雪嘅造型有啲性感,唔知老公Edwin又有冇詐型呢?阿雪就話:「影大肚相個個都係咁㗎喇,要露到個肚嘛!所以老公唔會鬧.」阿雪本身亦對呢個造型讚不絕口:「其實本身我都鍾意花,之前都未影過啲咁fancy嘅相,所以趁住大肚影一輯,做咗媽媽之後會成熟啲,更加難有機會影啲咁少女風嘅相啦!其實全部衫,setting同攝影師,搵咗Lilian Kan幫我安排,我哋之前一齊做過幾次嘢,好鍾意佢啲風格,真係好多謝佢!」


text:
19 JANUARY 2014(SUN)嚟得Mega Box,當場要去全港最大嘅室內兒童遊樂場 Play House E³ Club,俾小小豬勁量放電啦~
一張套票包一位大人及一位小朋友係全日任玩,如果好似我地咁三人行,都只係額外加幾十蚊就得.依度全場有大約有11,000 呎空間,而且因應不同小朋友需要,分為不同的遊樂區域.地方咁大又多嘢玩,真係玩足一日都得~
睇吓隻貪玩豬,平日係屋企除鞋都冇咁快,今次就極速咁除鞋.緊係啦...快啲除鞋就可以快啲有得玩嘛~
第一個印象都真係唔錯,尤其係見到依個租LOCKER服務,等我地家長可以放低啲物品,輕鬆咁陪小朋友玩個暢快呀~
原本都好想先帶小小豬睇吓周圍環境先,不過依個豬仔一見到個特大迷宮,就二話不說走左去玩啦~
迷宮真係勁大,我跟左小小豬去玩一轉,我都已經攰到冇晒氣啦~
由於小小豬嘅精力實在太旺盛,我同大肥豬跟住佢又走上又走落咁,你都唔好話唔攰.正當我地都嗌救命時,救星出現啦!我地遇到小魔怪姐姐同哥哥,佢地幫我帶住小小豬去玩,等我地唔洗人釘人咁跟住小小豬呀~
佢地三個係個迷宮人面都玩左成一個鐘有多,雖然見佢地三個都玩得好開心,不過玩到面仔都紅晒,係時候要休息一陣啦!
由於場內係唔可以飲食,所以係入口處旁都返有一個小食亭,既有啲凍冰飲品賣之外,亦有啲舒服座位可以俾我地休息一吓~
休息過後,我地又繼續入去玩啦!
不過今次就玩啲比較文靜設施先,先去小屋仔玩吓煮飯仔先~
繼續再去砌積木~
之後就做吓體操同玩吓車仔先~
另一邊有一個比較適合較小的小寶寶遊樂場~
有小小豬至愛嘅串串珠玩~
仲有一個迷你波波池~
另一邊有兩個都是跳彈床~
我覺得設計真係非常之好,將大小朋友分開玩,真係安全好多呀~
小小豬仲乜咁乖乖坐定定呀~
原來佢係度等緊小魔怪姐姐玩完彈床陪佢玩呀,其實我都真係好出奇,竟然可以乖乖坐定定,佢真係好鐘意同姐姐玩呀~
在場亦有一部小巴嘅屋仔~
原來小巴入面係有電視睇,亦有座位,可以等小朋友作中場休息~
不過依個貪玩小小豬又點會同你休息,趁機會佢又"SIR"走啦~
另一邊就係公主館,平日應該會用嚟開派對,今日就有圖書俾小朋友睇.雖然平日小小豬都鐘意睇圖書,不過今日咁多引誘,佢又點肯乖乖坐定定睇書呢~
最後,佢地三個小朋友係迷宮再玩多一轉,咁我地就走啦!雖然都真係有啲意猶未盡,小小豬都唔肯走呀,不過見小小豬嘅體力都已經耗盡左,所以唔可以再玩啦!
依個場地方真係都好乾淨,有咁好嘅環境我地家長先會放心小朋友嚟玩嘛!
相信嚟緊我地都一定會再嚟玩多次,下次早啲嚟,咁就可以玩耐啲啦!


text:
今日我地又去左迪迪尼啦.....今日個天氣真係勁熱,不過熱還熱,對於一名迪迪尼FANS嘅我就非常開心,因為都有成個月冇入去玩,好掛住呀!不過大肥豬就辛苦D,因為FEEL都佢好熱,仲變左個水人呀!
一入到迪迪尼,第一時間就去左CITY HALL去拎屬於我自己嘅生日襟章.
拎完個襟章之後,我地就去左大街精品店買嘢.因為大肥豬話會送MARIE帽帽俾我,所以我地就去左買,作為我另一份生日禮物啦!
買完MARIE帽帽之後,我地第一站就係去夢想花園同公仔影相.依個就係我最鐘意嘅節目,好在都唔係太好人,平均一隻公仔都係排十五分鐘左右啦!
去完影公仔,因為好多GAME都勁多人排隊(係好多內地人呀),所以我地都冇玩到,四周圍行吓影相咁啦~
係城堡前面開始有D佈置係FOR奧運活動啦~
我地又係城堡附近見到皇子同灰姑娘,原本都唔打算排隊影,不過我又未同過皇子影相,所以都係要排隊影吓先得.
等到夠鐘,我就利用左我個生日FASTPAST去睇獅子王慶典,有生日FASTPAST真係唔同D,我地係第一個入個表演場地,仲任我地坐位添.我地係坐第一行關係,加上之前又好耐冇睇過,所以個SHOW好精彩,好好睇呀!
今日天氣真係好熱,我地一見到有精品店就即刻入去,其實係想涼吓冷氣,所以我地係精品店影嘅相係最多.
因為太熱啦,見到大肥豬都熱到冇晒心機,所以我地四點幾就走人啦!不過大肥豬話過會等天氣冇咁熱時就再同我嚟,到時就任我玩!


text:
星期一同 Li Kien 一齊去咗探江樺老師,因為 Li Kien 今個月碩士畢業,所以佢約埋我一齊去老師屋企,著住畢業袍同老師影相留念.
江老師係我同 Li Kien 讀演藝學院時嘅聲樂老師,
呢度就係平時我哋上堂嘅音樂室.
Li Kien 仲帶埋達達一齊去 o添呀!達達見到 uncle 之後,
不停咁同 uncle 傾偈,完全未喊過呀!
老師好欣賞我帶去俾佢果個紅茶雪芳蛋糕,因為佢覺得我整呢個蛋糕背後好有心思,而且咁啱老師原來又唔鍾意食有 cream 嘅蛋糕,呢個真係啱哂佢!但最重要嘅係,老師原來係呢個月生日喎,咁我就同老師講,呢個就當係生日蛋糕,預星同佢 say happy birthday 啦,哈哈!
臨走前再嚟多張大合照.
其實當年喺 APA 讀書時,第一年我並唔係跟江老師 o架,不過覺得原本果位老師教嘅方法唔係好適合我,而我又趁暑假時自資拜師江老師,發覺跟佢上堂舒服好多,用嘅方法都比較適合我,所以之後到第二年時就向 department head 申請轉老師,之後歌藝都有一定進步,不過可惜因為自己身體情況嘅問題,未能好好發揮,所以讀完兩年 diploma 之後就無再讀落去.
雖然離開咗學校之後少咗同老師見面,但好多時都會喺一啲演出場合碰面,所以其實斷斷續續都有 keep contact,而且老師間中都會介紹工作俾我呢!我一向都好尊敬江老師,因為佢不單有學識,歌藝了得之餘,而且仲有好好嘅修養,同我呢啲 "粗人" 比較起上嚟,簡直係一個 "聖人".
雖然老師依家已經年過八十,但係把聲仲係 keep 得好好,經常都仲有演出.係咁多本地歌唱家之中,老師都可以話係寶刀未老,一出聲已經聽得出功力深厚,其他人完全無得比!無論係古典聲樂抑或係流行音樂嘅歌手,幾多人到咗呢個年紀,都已經失哂聲,唱唔到歌,又或者即使唱到,但把聲都唔再好似後生果陣時咁好聽.唔係誇張 o架,你哋睇吓下面呢兩段演出片段就知我無誇張 o架喇:
呢首係《康定情歌》.
跟住呢首係《聰明姑娘愛繡花》.
雖然當年江老師同費明儀老師聯同香港中樂團嘅演出已經係 9 年前嘅事,但坦白講,以老師當時嘅年紀,仲可以有咁好嘅聲音同唱功,真係唔係人人做得到,況且依家都仲有演出呢!所以我一直都覺得自己好幸運,可以跟到江老師學藝.記得媽咪以前曾經講過,佢後生時,經常都喺收音機度聽到江老師唱歌,但就真係估都估唔到,多年之後自己個仔都可以跟到呢位名師學唱歌,所以自從我跟咗老師學唱歌之後,幾乎每次老師有演出,佢都一定會去捧場!
諗番起上嚟,我依家都好想媽咪繼續陪我去聽唔同嘅 concert 呢!


text:
廢青即係廢青,無論去到邊,佢地個頭,就好似漆黑中嘅螢火蟲條尾咁,去到邊都咁耀眼.
廢青出街,好心就唔好用社會資源啦,你地有無諗過,廢青嘅存在就係多餘就係浪費?
好人好姐,你做乜孭背囊搭地鐵?或者應該問,你做乜好人好姐搭地鐵?地鐵係俾城中名媛,俾大陸水客,俾大肚婆,俾BB車媽媽,俾有工番嘅金融才俊,同埋為建設香港貢獻青春嘅長者搭架!
闊太個手袋真材實料又咁大,擺左張八達通落去,唔會成個袋變左八達通嘛,一時三刻嘟唔到係好正常架,你跟住佢後面,是咪應該忍讓下呢?
其實口口聲聲本土嘅廢青,知唔知走水貨帶動幾多(大陸人嘅)就業機會?你地以為香港仲係幾十年前佔全國GDP40%嘅年代咩?而家香港做雞做公廁都唔撚洗喔,香港GDP 佔全國3%咋,人地拖喼來香港買嘢返大陸,係你恩客呀,客仲唔謝恩?
大肚婆個肚阻唔阻住人?你係大肚婆咩?人地老公搵到錢,對未來充滿期盼充滿信心,幾個月前佢就將呢股正能量灌注曬入去你面前嘅大肚婆體內,你有無呢份福氣?
你有錢做人老豆咩?你未做過人老豆就唔會知道湊仔出街推BB車係幾咁辛苦㗎喇,仲要人地摺好架BB車?你有無憐憫嘅心架廢青?好彩你都有幾分廉恥,你自己見到你份糧,扑嘢個陣都唔忍心唔戴套啦,哎呀,對唔住呀,首先原來你份糧係溝到女嘅.
你睇睇出入中環嘅金融才俊?人地孭背囊架咩?人地個包包,平平地都Gucci 啦垃圾,話你目光如豆無錯架廢青.
地鐵嘅上賓,係長者呀,雖然地鐵有關愛座,但係你知唔知到,所有位,無論座位企位,by default 都係長者專用嘅,老老竇竇,長者建設香港奉獻一生,仲係本港維穩勢力仲要票源,咁大嘅功勞,免費搭車兼有權訓喺度搭都應份,佢地俾兩蚊已經係皇恩浩蕩唔想搞到自己咁唔同,廢青應該少d 出現喺地鐵範圍,唔好阻住人.
今日地鐵拍片,聲討呢班孭背囊嘅廢青,絕對係好嘅開始,廢青另一法寶斜孭袋都係咁討厭架.仲有呀,廢青最鍾意一路搭車一路打機呀,兩隻手遞高,咪又係霸左個空間呀?總之,廢青做乜都係錯的,正垃圾.


text:
我覺得咁唔係一個幾好嘅現象:
好多時用英文名稱呼一個人,當事人都希望人地用英文名稱呼佢,結果日子耐咗,無乜人記得佢真名係乜.
唔知係我英文太差定點,我覺得英文名只係一個用嚟敷衍人嘅名(母語英文另計),隨時都可以換咗佢,甚至有啲似編號.事實上可以對住唔同群體報上唔同嘅英文名添.(呢個group我叫Jack,呢個group我叫John,果個group我又叫Ricky,橫掂三group人又無交集,又唔係成日見,吹咩?)反而中文名就真係無乜人報假名,而改名嘅人都唔多,基本上跟你一世.
特務除外,例如南空直美.
咁當然你話,唔係係人都有資格知你全名,無問題,seems legit,正如唔係係人都有資格睇你全相.名都係私隱一種.不過有時交情去到會知道大家全名果時,甚至有啲情侶,都仲要成日用英文名稱呼對方,就硬係覺得有啲唔妥.
呢到可能牽涉一個問題:好多人唔中意比人響全朵.唔知點解,唔知係咪得罪得人太多,驚隔離台聽到即刻沖過嚟開片.(如果真係咁而唔想比人知全名又無乜問題)我覺得係有啲奇怪.
唔知邊條友仔(好似係叫曼德勒定曼德拉,雖然曼德勒係緬甸一個地方名)話:
「用對方講聽得明嘅語言講野,說話會入到佢個腦;用對方母語講野,說話會入到佢個心.」(所以記得真心話唔好用外語講)
同樣道理,唔好話真名喇,用返母語嘅名,即係「誠哥」又好「南哥」又好「山雞」又好乜姐乜物姐阿乜阿物都好,點都入心多啲掛?有乜理由用啲唔入心嘅稱呼?君子之交淡如水?


text:
其實藥劑師係做乜
如果醫藥分家係咪會即刻風山水起
我最近先知,醫院負責俾藥門診病人果位就係藥劑師
即係個D解釋多句都嚴麻煩,你一黎到櫃台就好冇禮貌咁講一個單字「名」嘅Hi Hi就係拎住四至五萬人工嘅藥劑師?
果d 原來唔係配藥員, 已經係藥劑師?
咁就唔係藥廠藥房人工低, 而係政府出糧太荀
Hi Auntie, 做下stock check, shortage就去入貨, 藥仲要係醫生診斷藥生開.
得罪講句搵個識英文嘅都可以入去做,邊做邊學一年乜都上手.
岀現了,又有Seven Head皮質疑傳統專業,話藥劑師廢,又唔見你Seven Head皮入去做,講就天下無敵,做就無能為力
淨係識上網葡提子,自己又不可無術,垃向左走向右走圾
我人工冇佢咁高, 係一隻35K嘅IT狗, 但我知足
你話350k都得啦Seven Head皮,講到藥劑師咁簡單,倉務員都做得,你半工讀考番個藥劑師牌嘛.
office d IT狗一有問題就叫我restart部機, 再唔係叫我format左佢
咁我又可唔可以話得罪講句搵個識format既人做IT都得啦
35k有咩咁巴向左走向右走閉要比咁多錢你呀
35k好少錢炸wor
Hi 你小朋友出黎做野未呀
淨係供樓都冇左兩皮啦Hi 你
咁咪係囉
35k好少錢咋Hi 你
嘈藥劑師做咩呀你
你智力就小朋友
笑向左走向右走死
真係好向左走向右走窮向左走向右走係度推藥劑師上神台, 我以家就係話緊比你聽你班讀書少, 人工又少嘅垃圾唔好以為讀藥劑就好向左走向右走猛料.
你覺得人地係神台搖不可及只係因為你班垃圾見識少
我有朋友做藥劑, 佢地口中想講既工作同我上面表達既冇咩大出入, 如果你連人物都冇, 只係識上網勁UP既, 唔向左走向右走該正正經經學下係社會做個有用既人


text:
30/06/2017 17:17
《立會透視鏡-馬天娜》5年鬥爭的完結!
《立會透視鏡》喺2017年6月30日寫呢篇稿,的確有啲百感交集.Tina唔係因為回歸20周年而有咩特別感覺,而係終於為結束5年「振英之治」而鬆一口氣. 「振英之治」嘅一個特點,就係引入內地官場最鍾意嘅鬥爭文化,透過搞鬥爭去為自己爭取最大嘅政治利益,呢一方面,CY喺香港的確係首屈一指.而CY搞鬥爭真係鬥到去最後一日. 喺6月29日政府公布梁振英治下最後一次授勳名單,真係睇到唔少朋友都眼火爆.第一「爆」位,係未拎過任何勳銜嘅恆隆主席「梁粉」陳啟宗,喺大家都諗唔到佢除咗浪澄灣君臨天下賣樓賣足十幾年之外,對香港有咩特別貢獻之下,仍然獲頒授大紫荊勳章;第二爆,就係任內民望極低,就連建制派議員都唔敢盲撐佢嘅教育局局長吳克儉,亦都獲得金紫荊勳章;第三爆,係誤打誤撞接咗曾俊華個位做財爺嘅陳茂波,同樣未對香港有重大建樹,一樣係等住拎大紫荊. Tina聽聞,唔少政界中人見到份名單,都真係要唱返首Twins嘅名作「眼紅紅」.本身唔係梁粉,當然就無得眼紅其他拎荷蘭水蓋嘅人,但據聞有位都算係重量級嘅政界人物,任內為CY都擋過唔少箭,雖然未被外界視為梁粉,但竟然連續5年都無獲授勳,相反份量差唔多嘅政壇元老就榜上有名,心情真係唔多靚,仲要強顏歡笑出席習大大閱兵,我諗唔止眼紅,個心仲滴出血. CY鬥嘅氣質真係入型入格,林鄭獲選為下一任特首之後,CY已經多次同林鄭唱反調.Tina仲聽聞,兩人喺近呢幾個星期內一次出席公開場合之前,一齊喺貴賓室之內逗留,兩人竟然都無互相打招呼,絕對係零交流,可以見到兩人交惡程度絕對唔輕.但以CY嘅好鬥,會唔會連下一屆政府嘅施政都要插手干預呢?無十成都九成半喇!《馬天娜》


text:
章姓宝宝起名大全-章姓男孩女孩起名大全-章姓氏名字大全
[本字]章 [简体笔画]11 [部首]立 [姓名学] 笔划:11; 五行:火 [繁体笔划] (章:11 )
以下名字由系统自动生成,并非全吉名字,因个人喜好,文化,及审美不同,不一定能够符合您的要求,更多的是为您提供一些起名方面的思路和参考;
章姓男孩宝宝名字:
章崴棠 章宗亦 章道奎 章莫尧 章斐谊 章鸣州 章伯升 章恺竹 章旻玉 章皑弛 章兵豪 章境业
章今翱 章良乘 章煜尤 章万雨 章顺讯 章玹桥 章信青 章都润 章明浩 章昱睿 章郝秋 章东雄
章彬同 章晓圳 章将汇 章彭可 章呈竣 章旺骐 章清英 章弟钎 章元潼 章坷悟 章温泰 章喧崴
章韩哲 章均声 章新可 章阳州 章奥暄 章本汐 章金郝 章贵恒 章讯鸿 章曦星 章远义 章荣迅
章崇彦 章吉绮 章智顺 章镕钓 章旖宗 章景亮 章坚康 章利威 章峰震 章靖胜 章铠邦 章皑旨
章梓冀 章加基 章振贞 章桤亦 章和喧 章墉剀 章可希 章杭晁 章渊阳 章千辰 章玉翔 章骅贵
章琛祥 章启舜 章珽然 章帝仁 章宇鸿 章博湘 章宝先 章坚赋 章今荣 章祖梓 章汐享 章秉羽
章本茗 章益元 章斌纯 章豫州 章哲肃 章鸿奇 章先珝 章栋晃 章镕加 章乘志 章翌汎 章宗淇
章晋珅 章汉章 章吉煌 章境仲 章宏熙 章立青 章玮齐 章棠珀 章国桤 章钊旻 章枫左 章旖谊
章文臣 章梓丞 章亦琰 章乐贵 章凡业 章钓亮 章进洪 章亘旻 章明玮 章剀泓 章奉今 章睿震
章轼百 章尉颍 章靖远 章晟邦 章可宗 章俞晃 章晖智 章越悟 章迎涵 章珅恺 章雄予 章虹嘉
章汐骅 章铠宝 章修麒 章弛威 章辛如 章帅旺 章士左 章锐冀 章权德 章崇珀 章起文 章晓梓
章纯喧 章煌轲 章高威 章诩印 章珂韦 章绮元 章全森 章奔合 章忆雄 章林清 章珉智 章舜贵
章陌熙 章迪皓 章济匀 章秦铂 章铉钰 章致珽 章誉晟 章益楠 章品将 章震陆 章崇奥 章玟方
章如纲 章喻语 章统汐 章玮骏 章左堂 章国君 章涵韩 章延基 章启儒 章郅峰 章云坤 章承成
章匀弟 章海阳 章哲祺 章珉国 章希颍 章旻英 章枫彭 章浩邺 章顺倡 章昂亦 章玉豪 章喧迪
章琼扬 章翱理 章业科 章奎哥 章懿声 章建昱 章瑶磊 章开举 章祖文 章印晃 章曙秦 章郅佟
章旺盛 章徵泷 章欧远 章奉赋 章傲群 章尤峰 章弛洪 章呈锦 章震佳 章尧铂 章君万 章陌景
章姓女孩宝宝名字:
章芪谷 章永晴 章宜婧 章润蓉 章贞妮 章诚蓝 章雪若 章佟亚 章蔷俪 章雅杰 章玮春 章聆煊
章甜鹭 章易恒 章柯俐 章晔丰 章茜雨 章韶方 章娉丹 章帆秀 章泰莹 章玥婻 章瑛智 章婷汝
章栖芪 章颖宜 章婕润 章奴贞 章琼诚 章啬雪 章珑佟 章菡蔷 章朝雅 章真玮 章均聆 章贤甜
章合好 章童钓 章悦甜 章彩逸 章青皑 章旻莹 章焉境 章曲伊 章智柯 章蓉予 章叶沁 章云暄
章瑾阡 章允玲 章盈本 章筠硕 章昕雨 章娟雯 章晨欧 章潼格 章谕慧 章媛旖 章娴妍 章霄红
章俐栩 章鹭合 章玟童 章奴悦 章米彩 章芯旻 章婧青 章珮焉 章辛曲 章颖智 章锦蓉 章乐叶
章荧茹 章立晨 章雪越 章丰滢 章茜玉 章才婷 章彩鸣 章靖奴 章泽淇 章榕盈 章尹月 章妍荔
章芃本 章娟其 章凯妘 章庭旻 章格姿 章科蓝 章妤旖 章济雯 章星羽 章萧钧 章境麒 章璐亦
章昭荧 章英立 章阳雪 章箫丰 章玲茜 章可彩 章菁靖 章婓泽 章杰榕 章迅尹 章虹妍 章菡芃
章晔玥 章蓝嬿 章弘丽 章卉希 章亮伊 章甜晶 章洋敏 章荧俪 章楦姬 章晗柔 章云娜 章如韶
章沁之 章桂雨 章思蓓 章薇宁 章滢婻 章蔓莘 章旻雪 章玉好 章珮沐 章夏宸 章逸昕 章茹阳
章雯妤 章玮晔 章合蓝 章奕弘 章易卉 章尹亮 章尤甜 章汝洋 章渲荧 章叶楦 章诩晗 章清云
章立纾 章曦菡 章容香 章惠嘉 章岢浩 章莺航 章艺婧 章珍迪 章委奕 章俪君 章之彤 章丰泰
章清苛 章璐冰 章润钓 章鸯枫 章宠姿 章沛育 章陆匀 章焉妘 章衡珮 章玉诩 章滢虹 章逸吉
章禾珑 章允庭 章燕晴 章妹咏 章淑誉 章迎苹 章叶甜 章敏昀 章沁纤 章锦文 章妮薇 章瑛晶
章妘思 章妹芸 章宝柯 章灵航 章潆尚 章汐依 章宠品 章兰柔 章泷纭 章汎纯 章琼千 章嘉迎
章丰亚 章蔓桓 章孜娜 章润香 章滢盈 章聪亭 章洁燕 章秀均 章嫒雪 章颖泰 章娴佟 章旻鹭
章贤谷 章蓉陇 章莹妘 章韦妹 章瑶宝 章靓灵 章朵潆 章宸汐 章彗宠 章瑛兰 章菡泷 章茗汎
上一篇:俞姓男孩女孩起名大全下一篇:鲁姓男孩女孩起名大全


text:
話說有人將倪匡既舊作拎返出黎,話點樣預言香港毀滅點勁點勁,又引起一連串讚嘆.原來依家COMMON SENSE真係咁大市場.其實如果即刻有人去訪問佢,佢一定會哈哈哈哈一輪之後:
呢D係常理,有咩好奇怪唶?香港人真係怪之極矣!
已經唔止一次講過,我最佩服既香港作家之一,倪匡必然係榜上有名.有人話佢文筆不過爾爾,但係最令人驚訝既係佢對人性醜惡既果種觀察入微同埋透徹,以及佢由始至終都反共,從來無改變立場.呢個當然係同佢既出身有極大理由,佢當過兵,但係因為凍得滯,燒左一條木橋取暖,但係咁樣做,卻係死罪.自知大難臨頭,於是佢只有逃離隊伍,南下香港.
係香港,佢感受到自由既風氣,明白辛勞之後換來一餐飽飯既滿足感,就算只係係報紙度做執字粒,都好,令佢一世都記得一碗叉燒飯既香味,而係香港,佢先可以隨心所欲寫佢鍾意既野,令佢既天馬行空,不單換黎生活穩定,甚至得以累積巨富.係人都知,倪匡從不拖稿,但係稿費貴絕全行,而且時常不斷加價,甚至令金庸都大感頭痛.我諗,呢個同佢曾經困苦同顛沛流離,亦大有關係.邊個都唔想再返去果種生活,自然要及早未雨綢繆,積穀防饑.
相信係香港,係無人會敢批評倪匡係回歸之後就即刻移民外國.因為佢亦都坦言,呢個係當然出於佢既恐懼,亦都了解時局一早已定,係不可以轉逆.出於作家既直覺,同埋強勁既觀察力,自然就有準繩既洞察力.既然如此,不如早去.雖然近年佢返左黎,但唔係代表佢相信希望,反而只係代表佢年事已高,不怕死(佢不諱言,想早D死,周身病不好玩).佢接受訪問,亦都繼續話:上面講既野,根本係一句都不能夠相信.
其實佢筆下寫政權既醜陋,又點止呢一本.大家如果想睇佢點演繹同諷刺十年瘋狂顛覆人性倫理既地球浩劫,應該睇埋《風水》.但要留意係無呢個書名,因為篇野係作為中篇小說,匿藏左係明窗出版社衛斯理系列入面既其中一本.心水清既朋友,就會知道.


text:
文:莎比亞
以前拍拖,總係可以由朝去到晚,玩足成日.
有時興起就入長洲,或者過澳門/台灣玩幾日.
但自從上年5月,發生咗一件事.
令我同女朋友嘅約會時間,都只係得三個鐘⋯⋯
放心,唔係咩科幻故事,原因只係我哋嗰隻好需要人照顧嘅貓仔.
由於佢自細體弱多病,同貓仔同胎嘅其他小貓有一半都因為腹膜炎而不幸離開,所以我哋特別擔心.
再加上小貓腸胃敏感,一食乾糧就會肚痾,所以唔可以倒定啲糧畀佢食,我同女朋友就開開心心去街.
相反,每三個鐘就要親手餵罐頭畀佢,唔係就會餓親.
多咗呢一個小生命陪我哋之後,已經再無機會去成個月嘅長旅行,就算去睇套戲都要睇完即刻趕返屋企.
估唔到,我哋咁快就踏入咗人生另一階段.
女朋友問我:「會唔會唔習慣?」
我答,呢一個係結婚前,組織家庭前嘅準備,拍拖唔再係二人世界,但兩個人所體驗嘅甜蜜,會比吃喝玩樂,行街睇戲更加滿足.
身邊有好多朋友,曾經係情場浪子,話唔會結婚,唔會生小朋友.點知突然結咗婚,之後仲一放工就即刻番去睇佢哋啲囝囡,問番佢哋會唔會覺得悶?
佢哋不知幾開心.
雖然養咗貓後,已經唔可以再好似以前咁盡情享受二人世界,女朋友錫隻貓多過錫我,但絕對係值得.
因為佢帶畀我哋嘅快樂,遠勝所有娛樂.
情侶們,請有心理準備,踏入呢個另一種甜蜜嘅階段.
更多文章,即like: 莎比亞


text:
Emojis 呢啲咁得意嘅公仔,相信你係 WhatsApp,Facebook 經常都日用夜用.不過,你又知唔知道每個 emojis 嘅真正含意呢?你以為個 icon 代表「嬲嬲豬」,但其實原來係「得戚」樣,問你死未!英國《每日郵報》就列出咗 13 個大家經常用錯嘅 emojis icon,就等小記為大家列出嚟,睇下大家究竟用錯幾各個先!
一睇以下呢個噴晒氣嘅 emoji,仲唔係嬲到噴氣!但原來佢嘅實際意思係勝利,「得戚」到噴氣,單睇個 icon 又點估得到喎!
呢兩個女仔 icon,左邊最多人認為係撥緊髮尾,右邊則認為係摸下頭頂.不過,其實左邊女仔 icon 真正意思係代表 Information 服務台嘅手勢,表示請你隨便發問;而右邊貌似摸頭嘅 icon,真正意思係表示 OK.
呢個 icon 相信大家都經常性用,一般大眾會認為佢代表壓力,害怕.但它的真正意思係代表困惑 Confounded 咁解.
以下兩個 emoji icon 一般人都會相互使用,表示尷尬,緊張,畏縮或者係興奮嘅表情.不過,最估唔到嘅係左邊普通露齒笑 icon,真正意思係表情痛苦(Grimacing);而右邊嘅真正意思其實係笑嘻嘻咁解.
Source:ezone.hk


text:
真人騷
老港正傳 喬寶寶講故:我喺廟街大!
「你老 X,呢度係印度吖!」
點解人爆粗,佢爆粗,喬寶寶同阿叔爆起粗上嚟特別好笑,特別啱聽?
因為呢個印度人夠地道囉!就係咁簡單.
其實爆句粗又有幾難?喬寶寶識嘅粗口同俚語分分鐘多過你同我.
膚色係黑啲,毛係生得多啲,不過膚色和攣毛底下收埋係個土生土長嘅老香港......唔係一代,而係三代.
呢一日,喬寶寶在出生和長大的廟街講故,就由阿爺講起:
佢阿爺同我哋好多人嘅阿爺一樣,曾經好有米,國民黨戰敗,由上海走難走到落嚟香港;
佢阿爸又同我哋好多人嘅阿爸一樣,一個人打三份工,捱大一家八口,阿媽都攞過啲膠花返嚟全家一齊黐一齊賺嗰一個幾毫.
佢同我哋好多人都一樣,小時候睇成龍洪金寶,喺廟街睇相買衫褲鞋襪,中學迷關之琳溝個生得似關之琳嘅女同學溝足兩年,為咗佢地鐵扮偶遇,為咗佢走去麥記打工,上演過「地下鐵碰着她」的戲碼,仲即場唱返首「我墮入情網,你卻在網外看,始終不釋放......」
佢唯一同我哋唔同,係冇得申請回鄉證,老婆攞唔到特區護照,先天呼吸系統有病嘅細仔享受唔到免費醫療,最終,逼於無奈要舉家離開香港移民蘇格蘭.
「點解要我哋做二等公民?點解交咗廿幾年稅,冇犯過事,想享有應份嘅福利都唔俾?點解土生土長但要睇你有冇中國血統?係唔係我哋印度人對香港有貢獻呢......又話種族共融?
係囉,點解呢?
想入籍都係為個仔
其實成件事都係為咗個小朋友.我細仔 03年喺蘇格蘭出世,先天脊椎有問題,睇咗十年醫生,左搖右擺主流學校又唔肯收佢,我搵埋搵埋六七成都係使喺佢度.老婆揸印度護照次次都要攞簽證,想申請特區護照唔係要攞着數,都係想帶個仔去蘇格蘭睇醫生啫.我喺香港出世,老婆都嚟咗廿幾年,交足稅冇案底,點解應份嘅權利,想放棄印度籍都唔俾? 2012年係我事業最巔峰,有得做《瘦薪兵團》男主角仲有得唱主題曲,但要擺低哂同老婆去坐移民監,所有嘢都真係整定.
政策專蝦窮人
點解係都唔發俾特區護照俾我老婆?我自己做紀律部隊,佢俾定唔俾,唔使同市民解釋.打官司過程長,同埋好多錢,呢啲政策根本就係蝦窮人.點解一個中國人,揸住英國美國護照可以攞回鄉證?但一個喺香港土生土長,揸住特區護照嘅人,冇得攞?佢話一定要中國血統喎……我覺得如果喺平等機會嚟講,我哋好唔抵.又話種族共融嘅?我知同政府好難鬥,但我會用平和開心嘅方法繼續爭取應得福利.
教科書冇教嘅嘢
點解一定要我哋做二等公民呢?係唔係我哋對香港冇貢獻呢? 1841年英國嚟香港插旗,最前線嘅紀律部隊就係印度人為主;香港同九龍接軌功勞又係一位印度人;香港大學創辦人有一個印度人;中電,雖然貴啲,但係都係印度人開.印度人對香港好多貢獻,呢啲教科書唔會寫,個個都覺得印度人嚟係爭飯食,攞福利.
住咗四十年廟街
我屋企最早係阿爺,俾個英國老闆帶去上海,阿爺又帶埋阿嫲一齊去,我阿爸就係喺上海出世.後尾阿爺再嚟香港,講起又有段故,佢離開香港之前係喺廟街睇相,睇相佬同佢講佢最多七十歲命,佢計計條數,大半世人都喺上海同香港,死始終都係想返印度死,跟住就返咗印度.阿爺嚟香港時,上海街好貴,我哋住深水埗,直到我出世,一家人搬咗去廟街,一家八口劏咗五間房,仲有間房租咗俾個後生仔,一住就四十年.
做懲教學粗口
我啲廣東話咁好,都係要多謝古惑仔,一畢業就入懲教,啲粗口,謎語,對聯全部嗰陣時學識.嗰度叫佢哋乖啲要俾煙,講真,要教得識佢老竇老母一早已經教精咗佢哋啦.我入去啲古惑仔成日都笑我啲廣東話,呢啲都係對住鏡自己練返嚟㗎,朋友!我做過十個環頭,青洲,白石,萬宜,芝麻灣,轉軍裝之後就轉咗去石壁.石壁係高度設防監獄,嗰度都係重犯,林過雲, Hello Kitty嗰啲就喺嗰度.惡人冇樣睇㗎,林過雲都係啦,斯斯文文,靚靚仔仔.
我 24K大晒!
試過有一次,閉路電視影到成班古惑仔圍住,同事話阿 sir睇住,叫班古惑仔散開.我行落去講啦,佢哋睥一睥我話:「××開緊會吖,過主」我唔知死:「你××開會?我 24K足金,我贏!」佢哋本來圍住個圈,跟住個圈變咗圍住我:「你咩事吖?你𠵱家係唔係踩我單位吖?」阿 Sir幫我解圍,班古惑仔要我道歉:「 Sorry囉……」「大聲啲吖!」我心諗,𠵱家係我睇犯,定啲犯睇我吖?
我墜入情網
嗰陣時讀中四,三個本地女仔入咗我哋學校,其中一個好靚,靚到似關之琳,我望咗佢一眼已經墮入情網喇.我成日幫佢,因為我想溝佢吖嘛,有一次佢舉手,我叫佢咩事等我幫……佢話唔係喎,佢舉手係想同阿 sir舉報我成日騷擾佢喎.我日日早兩個鐘頭起身等佢出門口,離遠跟住佢搭地鐵但又唔俾佢見到,隔幾個站再扮撞到佢,好似好有緣份咁……其實我覺得緣份呢啲嘢係做出嚟嘅.
五蚊時薪執M巾
錫克教嘅男仔唔可以剪頭髮,我為個女仔剪咗頭髮,返到屋企,阿媽喊晒……我好錫阿媽,佢一滴眼淚我都接受唔到,於是我就跑咗出街,迷失方向一樣喺條街衡量……到底阿媽重要定初戀重要?後尾我都係追到個女仔嘅,但阿媽唔俾零用錢,我都要拍拖㗎,就走咗去應徵麥當勞.經理話廚房冇位,收錢冇位,唯獨廁所有位,五蚊一個鐘做唔做?梗係做啦我,五蚊仲包一個餐.不過放飯坐喺員工休息室食同事嫌我臭叫我去廁所食,肯去廁所食就有多個飽,我都制……不過我肯定,做咁耐我執嘅衞生巾一定多過食佢哋嘅包.
盲婚啞婚冇乜野
但係拍拖一年唔夠,就俾我姨媽撞到話咗俾我阿媽知.阿媽即刻搵咗三張相俾我揀,一個喺加拿大有個仔,第二個大我十歲,第三個就係自己鄉下嘅處女,我揀咗第三個,嗰年 19歲.睇完老婆張相,第一次見佢就係結婚嗰日.圍住錫克教牧師行完四個圈,就可以揭開佢頭蓋,一揭……嘩,原來印度攝影沙龍技術係咁好!傷心,頭一年可能會有,點都會掛住,我追佢都追咗兩年啦,但印度嘅文化就係咁,俾人拆散咗我都唔覺得係咩 big issue.盲婚啞嫁我唔覺得有乜嘢,講真我哋都係父母曳豬嗰陣生出嚟,我哋係屬於父母,洗咗腦㗎啦.我哋印度人好信報應,唔尊重父母,第時我哋做父母,就輪到我哋.
淨係老婆撐我遞信
05年參加完殘酷一叮,成龍套《寶貝計劃》搵我拍.佢哋話可能要拍一個月……喂,同成龍大哥拍戲喎,咪話一個月,一年我都願,嗱嗱聲同懲教攞假.但嗰年就係 WTO喺香港開會,所有紀律部隊取消休假,阿頭話:「天王都冇情講,唔好話你係『叮王』!」朋友話:「你唱得咁交叉難聽,諗清楚」但返到屋企,係我老婆打咗支強心針俾我,結果我就喺 24小時之內遞信,辭咗份已經做咗 16年嘅工.嗰陣大仔已經送咗去英國讀書,一辭職,教育津貼,房屋津貼乜都冇哂.
我開心因為我知足
開頭入去電視台,當然有啲 hard time,成日有啲人講埋哂啲刀刀「差差」嗰啲嘢,好難聽:「嘩,喺深水埗托布托到入嚟電視城吖?」唔係點?我都洗濕咗頭,又唔係唱得跳得,又唔係靚仔睇得,中文唔睇得唔寫得,跟住就識咗黑妹姐(李麗霞),佢話我唱嘴甩 key甩歌詞,教識我唱歌仲教埋我粵劇.我個人易知足,勤勤力力養起頭家就得,我啲褲喺廟街買,件 T係錫克教標誌,個袋都係親戚送,當你個易知足就好容易開心.


text:
Jun 25, 2015 (Thursday)
Jayden 5y2m1w5d
Jaylen 2m1w5d
又係時候講一講Jayden學琴同JMC個進度啦
Jayden跟呀Sir學左8個月
呀Sir應該俾佢激死
因為佢到而家都唔係100%記得d音
真係唔知佢識唔識
Jayden唔抗拒數拍子
彈的時候, 會123..123..數出聲
但彈的速度通常比較慢
o係依幾個月其間
我先後幫Jayden報個幾次鋼琴比賽
(BB級o個種)
佢表現比我預期中好
一d都唔怯場, 或者係因為唔識驚啦
又可能係平時上堂都係用三角琴
所以佢唔特別緊張
通常佢表演完都會好開心咁行落台
佢係超有信心
仲試過大聲問我佢有冇獎 (反眼!)
有獎當然開心啦
不過, 就算冇獎都唔緊要啦
每次練習過程都會有得著
每次比賽都可以吸取經驗嘛!!
......
好, 到講一講Tom Lee個JMC啦
JMC有4本書, 一共88堂, 全部都係親子班
大約20-22堂一本書
而家Jayden學緊book 3
學到10幾堂啦
對於佢黎講, book 3係有少少難
因為左右手要一齊彈
左手更加要彈chord
Book 3的歌, 一定比而家鋼琴的歌仔深
加上我好少陪Jayden練JMC的歌
所以佢通常唔係好彈到
嘻嘻, 學book 1時
我好勤力, 會同Jayden溫習ga
而家我真係懶左好多
有時連功課都係上堂之前先做
淨係彈左手彈chord, Jayden都還可以
但miss叫佢雙手彈
佢就應付唔到, 有時更加會喊
我知Jayden搞唔掂
所以唔迫佢, 只要佢肯試彈就可以了
彈錯, 唔緊要
彈得慢, 唔緊要
唔識, 唔緊要, 我再教
但一定要試, 唔可以話唔彈
傻傻的Jayden
如果佢成功彈到的話, 自己都會好滿足咁笑
喜歡JMC的原因
係因為每堂都要唱歌, 唱英文歌或SO-FA name
我最鍾意小朋友識唱so-fa name
因為日後考琴或其他樂器, 練Aural唔駛練得咁辛苦嘛
(癲唔癲? 諗定考琴d野)
我係過來人, 我絕對明白練Aural的心情
個人認為
JMC都有不足的地方
學JMC的小朋友,睇譜能力可能會比較差
因為JMC主張小朋友先聽,再唱音
最後邊唱邊彈
堂上只花好少時間教小朋友睇譜
應該8月中就會完成book 3, 開始book 4
如無意外, Jayden應該會繼續學book 4
Jayden唔係話鍾意彈琴
不過我見佢唔抗拒
所以咪keep住學囉
而家慢慢學定d音樂知識
到佢第日想玩其他樂器
都可以快d上手嘛!


text:
麥當勞成日都玩新口味搞搞新意思,今次又再同星級名廚Christian Yang合作搞咗個全新泰式酸辣口味嘅新Signature——是拉差辣脆雞堡.隨同呢個包麥當勞同時推出煙肉芝味薯條,究竟係乜料?同大家睇睇.
呢個是拉差辣脆雞係同之前東京之夜一樣用咗Signature系列入面果塊Buttermilk脆雞扒,配以泰國常見嘅煎荷包蛋,大大塊新鮮蕃茄同羅馬生菜,再加上微辣嘅Pepper Jack芝士仲有充滿泰式風味嘅是拉差辣味醬同埋法式蜜糖芥末醬,多重味道同口感交織出與喇不同嘅泰式感覺.
之前老麥都有出過「芝味薯條」,今次「煙肉芝味薯條」顧名思意就係喺薯條上面直接加上芝士醬同埋煙肉碎,呢個陣容唔使講一睇就知夠晒惹味.不過食呢個之前記得洗手啊!
老實講今次呢個泰式風味嘅是拉差辣脆雞堡同之前日式風味嘅東京之夜一配料差不多,但用嘅醬同芝士就完全唔同.筆者親口試食過,感覺成個飽好多料,每一層口感都完全唔同,但因為飽好厚,最初根本唔可能一次過食晒咁多層,整體口感都幾複雜幾過癮.整個包嘅味道主要來自兩個醬同中間兩塊芝士,呢種芝士味濃但市面少見,食落好香好特別.另外兩個醬分別帶辣同帶甜,因為佢刻意分開少少放而唔係直接溝埋一齊,一啖一啖咁食,會食到辣,辣帶甜,甜帶辣再到甜幾種唔同層次.雖然睇落筆者文字形容好似誇張咗,但如果你係鍾意食少辣嘅人,食過都應該會覺得呢個是拉差辣脆雞堡好唔錯.
全新是拉差辣脆雞堡,煙肉芝味薯條同埋另一款同樣係全新嘅焦糖芭菲 x Oreo將於本月18號正式上市,有興趣記得去試一試.


text:
13 SEPTEMBER 2009 (SUN)
今日相約大小M進行我地嘅攝影之旅,今次我地目的地就係小白鷺餐廳.
好多劇集都係依度取景,所以我都想嚟好耐,不過成日都以為好遠,冇的起心肝決定嚟,剛好小M提意,所以終於都可以去小白鷺啦!
原來入小白鷺都唔係太遠,我地由大埔墟火車站搭的士入去,都係廿幾蚊,所以都算方便,起碼唔洗行太多路.
我地一點左右入到去,第一時間就去食個LUNCH呀~
依度啲食物都一般,我個豬扒SET都幾好,不過大肥豬個牛肉意粉就差少少.講真...依度都係食個環境同氣氛,唔好講究咁多啦!
食飽飽就當然到影相時間,係餐廳入面影少少先.由於早前眼仔發炎,雖然都算叫好番,不過都係唔敢帶隱形眼鏡住,唯有又以四眼LOOK影相啦(不過始終覺得帶眼鏡影相好似冇咁好靚)~
再係餐廳出面又影吓~
之後我地就去個主景點....白色小屋,不過唔俾我地行過去,都只係遠遠咁影吓,到此一遊啦~
之後我地就周圍行,周圍影~
雖然我地入唔到湖邊小白屋影,不過我地都搵到另一個靚地方不停狂影~
今日雖然冇猛烈陽光,但都好熱好焗,就連帶左D女出嚟都冇心機同佢影相,可能準備打風啦,所以都邊影邊出汗.
不過今日都影得好開心,好想快啲再一齊去影過啦!


text:
最近女神陳妍希結婚成為焦點,但伴娘之一慨阿嬌都好吸引眼球,佢35歲都仲系咁靚,甚至靚過新娘子添!其實當年阿嬌都系唔少人眼中慨女神,無論素顏定古裝,清純定妖艷,都有一種美態!素顏阿嬌皮膚一向唔差,仲時不時po自己慨素顏相添!古裝其實阿嬌拍過唔少古裝劇,佢個樣配上古裝服有一種清純慨味道,邊有人古裝都咁靚架!現代古裝得,現代亦得,隨住時代變遷,阿嬌慨造型都跟住變,唯一唔變就系個樣,依舊咁靚!清純出道時阿 ...
最近女神陳妍希結婚成為焦點,但伴娘之一慨阿嬌都好吸引眼球,佢35歲都仲系咁靚,甚至靚過新娘子添!其實當年阿嬌都系唔少人眼中慨女神,無論素顏定古裝,清純定妖艷,都有一種美態!
素顏
阿嬌皮膚一向唔差,仲時不時po自己慨素顏相添!
古裝
其實阿嬌拍過唔少古裝劇,佢個樣配上古裝服有一種清純慨味道,邊有人古裝都咁靚架!
現代
古裝得,現代亦得,隨住時代變遷,阿嬌慨造型都跟住變,唯一唔變就系個樣,依舊咁靚!
清純
出道時阿嬌都系行清純路線,嚟到今時今日個feel都清純慨……嗯,系講個feel呀!
妖艷
其實阿嬌慨眼神有種誘惑慨感覺,好煞食.
由20歲到而家35歲,阿嬌個樣依然keep得咁好,絕對唔容易,唔怪得咁多人依然稱佢做女神


text: 近期熱話梗係離唔開NBA總決賽勇士大戰騎士,拍過《忘不了》嘅童星原島大地,大家都喺金像獎見過佢有幾咁靚仔㗎啦,「樂樂」家陣大個仔喇,又型又潮嘅佢點會冇睇NBA,佢仲話全力支持勇士添.原島大地日前秘密來港工作數天,百忙中不忘為《蘋果》獨家拍攝專訪.自認係勇士粉絲嘅大地,特別穿起咖喱仔史堤芬居里30號波衫,仲喺球場遇上宿敵占屎哥(CK飾):「呢期興我咖喱仔呀,日式咖喱呀,睇我表演」果然,插花技術出色嘅大地完勝對手,輕鬆K.O.占屎哥.今年18歲的原島大地,父親係日本人,母親係日藉華人.喺日本出生嘅大地,小時候隨母親去廣州生活,大約4年前才返回日本居住,依家喺東京讀高中.兩個月前,原島大地現身金像獎頒獎典禮,雖然佢只係閃現10秒左右,已引得網民熱淚盈眶,仲封佢做新一代男神,又瘋狂轉貼佢嘅相,掀起一陣大地熱!大地被問到「男神」呢個稱號,即怕怕醜醜,謙遜謂不敢當:「我唔知自己係咪乎合做男神嘅資格喎!」問其心目中男神人選,大地話係劉德華:「心目中嘅男神係要有氣質,大方得體,對事業,家庭同女仔都要認真,劉德華就乎合晒呢啲條件.事業上我都希望以佢為目標.」至於女神,大地鍾情林嘉欣,仲自爆睇完佢同張國榮拍《異度空間》就開始欣賞佢,所以兩個月前喺金像獎有機會同嘉欣合照,十分開心.大地由02年就開始拍戲,喺香港同內地拍過嘅電影有10幾部,不過最令人印象深刻,一定係睇過就喊過嘅《忘不了》,尤其張栢芝拖住飾演樂樂嘅大地去保良局,大地喊晒口叫栢芝唔好唔要佢嗰一幕,嘩,洋蔥到爆呀!今日嘅大地,喺東京讀書,已經係高中生,唔再係當年嘅樂樂.問佢有冇興趣再拍戲?大地承認有興趣:「如果有機會,都想返香港拍下戲,但係目前一定以學業為重,我都希望可以考入大學,讀多3,4年書.」有指好多人都想知佢嘅近況,大地就話:「我依家嘅生活好普通,我同千千萬萬嘅學生一樣,平時就係讀書,打波,坐地鐵返屋企食飯.」問已經脫離童星行列嘅大地,可擔心再拍電影要面對娛樂圈唔同嘅新聞,大地就冇有怕:「平常心面對我暫時嚟講係冇嘢唔可以俾人知嘅!」就連戀情都唔怕被追問?依家有冇拍拖?大地即笑住話:「冇呀,冇拍拖呀,暫時都冇打算追女仔.」咁小男神嘅擇偶條件又係點?大地話首先一定要孝順,至於其他要求,大地就話好簡單:「最緊要性格大方,有氣質,乜嘢國籍都唔重要,但要合眼緣.」另外,大地透露佢今個月尾會再嚟香港出席天梭表同NBA合作嘅腕錶活動,好鍾意打籃球嘅大地話佢偶像係勇士嘅史提芬居里(Stephen Curry),除咗因為Stephen Curry好波,大地話覺得佢對家庭同兩個囡囡都好好,所以好欣賞佢.採訪:小米 攝影:陳志嵐


text:
隊長朗尼捧起歐霸盃,曼聯奪得近年首個歐洲錦標!六十四場比賽後,球隊終於走完滿途荊棘嘅球季.呢個獎盃唔單止肯定左球隊過去一年嘅努力,更可以藉此將正面力量帶翻去剛受恐怖襲擊嘅曼徹斯特市.關鍵時刻足球就會團結人心,The city is united!
李奧費迪南話呢場唔係果種賞心悅目嘅決賽,但曼聯跟足賽前部署去踢就獲得確確實實嘅勝利.阿積士球員可能心有不甘,認為自己積極進攻嘅風格應該值得更好成績.事實係曼聯太早取得優勢,以慢打快令阿積士愈踢愈漉,正中摩連奴下懷,球賽就跟住佢預想中嘅發展下結束.如果話曼聯消極應戰,不如話阿積士未能將曼聯迫到要傾巢而出嘅絕境之中.
過去幾場波我都將焦點放係防守方面,一係因為前場球員選擇唔多而且狀態飄忽,攻勢依靠個人突破多於組織; 二係因為踏入五月後,球隊有一個明顯改變:放棄控球.曼聯今季一直擁有極高控球率但往往未能全取三分,可能亦因為咁佢地嘅防守專注力完全未達摩連奴要求,失左好多可以守得更好嘅無謂波,更唔好講要泊出一架有效率既大巴.
「進攻唔得,就更加要做好防守先!」就係我對摩連奴嘅認知.
仲記得對熱刺時早段先失一球仍然保持極深嘅中場線,若無其事咁繼續防守反擊,今日回看(馬後炮)可能另有玄機.同一戰術輸埋俾阿仙奴,但返去主場閉幕戰依然以防守為重點課題.呢幾場波嘅娛樂性不大,但俾機會一眾甚少主守嘅中場熟習無波在腳時嘅工作,同時迫使前場習慣要係以寡敵眾嘅情況下做出正確決定.最顯然易見嘅改變就係中場無再因為心急而係危險位置犯規; 反擊唔再拖泥帶水,盡快分俾前鋒由佢地嘗試闖入禁區,直接威脅門將.
黎到決賽,兩個入波都帶幸運成份,但阿積士亦要負上唔少責任.先有加利臣嚴重甩位令普巴有機會起腳,第二球角球阿積士有七名防守球員但盯唔住四個曼聯球員.整體進攻方面如同成個五月一樣,唔華麗唔壓倒性,馬達, 米希達恩做足基本工作,但始終未夠弗.
邊路中場唔得, 咁Plan B呢? 失去伊巴之後,拉舒福特少左一座高塔為佢做二傳,挾制中堅.費蘭尼今場將呢項職責發揮得淋漓盡致,十五次高空搶點成功為全場之最.相對佢缺陣嘅時候,福仔可以專注突破之餘,每次由費蘭尼拎波之後,仲可以比平時多出三幾秒走位.慳十五次騰空嘅氣力換黎幾十秒嘅無球走動對一個前鋒黎已經非常緊要,何況後期阿積士都無再浪費力氣係空中戰博鬥,寧願等個波落返草地先進行迫搶,反令曼聯踢得更輕鬆.費蘭尼係我嘅MOTM,因為佢除左助攻之外亦有做好防守工作,無令普巴同靴里拉陷入苦況,更加無好似之前咁不斷無謂犯規等人有機可乘.奧雲話佢嘅技術層面同踢法都稱唔上一個典型嘅曼聯,但我覺得佢有鬥志有態度就已經夠哂資格做紅魔鬼,半年前又有邊個估到佢可以重拾愛華頓時期嘅威風?
後防方面,因為白蘭特信心同狀態不足,而且鐘斯係最後幾輪英超都夥拍史摩寧,賽前我一直認為佢唔會爭到正選中堅一席.但今仗佢同達米安係左路守得非常好,展現出佢對母會阿積士嘅踢法好熟悉之餘,整場賽事都踢得好淡定.當然亦要歸功於教練團隊嘅賽前分析,睇穿對面不擅高空攻勢先會有咁嘅安排.
今場波每一個球員都嚴格執行到教練指示,勝利比八強四強更加有說服力.用左一年時間,大部份球員搵到自己嘅定位係邊度,踢出黎就變成一個十一人嘅團隊,咁嘅結局我地點會唔收貨?
下季隊波變成點無人知,但肯定嘅係曼聯一定會有力挑戰皇馬/祖記,以贏歐洲超級杯為目標!


text:
張振朗繼續呵護蔡思貝
贊助商連結
早前,蔡思貝被指慘遭排舞師男友麥秋成狠飛;跟住,佢就被拍到狂放電,姣擒新劇拍檔張振朗療情傷.不過,近日又有指蔡思貝同麥秋成復合,兩個仲秘密搬到西貢南圍嘅村屋同居,之但係麥秋成轉頭又畀雜誌影到,陪索女到銅鑼灣烤肉兩粒鐘,感情七國咁亂,東姑真係畀佢哋搞到暈陀陀.
日前,蔡思貝,張振朗,王浩信,李佳芯同林韋辰,一齊到西營盤為《踩過界》拍外景.當晚,蔡思貝拍攝前先做咗一陣嘅拉筋動作,原來佢要踩住三吋斗零踭,拎起支棒球棍,喺條斜路來回喪跑拍攝,隨後又要瞓喺地下,其餘演員就圍埋去,大叫:「頂住先!」作安慰.呢場戲前後都拍咗成三粒鐘,可能佢因為太耐冇做運動,竟然跑到腳震震.
東姑見蔡思貝跑完一輪之後,張振朗就挺身而出,行埋去幫佢整咪,關懷備至!如果與麥秋成復合唔成,又會唔會考慮下張振朗呢?拍攝後,蔡思貝就同東姑講,佢同張振朗冇機會發展,又話佢哋喺戲入面嘅關係,就好似洪永城同黃翠如,所以好易被誤會友情係姣情喎.佢更話:「假如我同張振朗嘅話,我會變成男人,完全冇可能!其實,電力同友善只係一線之差.」聽到東姑一嚿雲,不過最緊要都係麥秋成明白啫.
轉位拍時,張振朗暖男上身,同工作人員,夾手夾腳幫蔡思貝整咪,完全唔怕再傳緋聞!
踩住三吋斗零踭嘅蔡思貝,拎住一支棒球棍,帶着五丁友起勢喺斜路向上跑,煞氣極重.
尾聲,劇中男主角王浩信又走埋去,抱起蔡思貝安慰佢,場面感人.


text:
Posted by Want.Warn.Wrong on Saturday, August 6, 2016
係大家又係度口誅筆伐緊萬能鍾,甚麼強國痛失第一金果陣,我都係唔嫌長氣咁,想講多次:
我真係唔明,唔睇TVB 真係咁難?你既然咁憎一個台,唔睇佢所有野係必然架喎.佢掟咁多錢去買個轉播權,都仲係要俾D垃圾同勁Biased 既旁述你,如果唔岩聽,梗係即刻轉台啦,呢個就抵制佢既最佳既辦法囉.等佢無收視,無廣告,佢下屆再掟唔掟錢就會再考慮,就係另一回事啦.最重要就係要佢首先蝕左錢先.
呢種「一邊屌一邊睇」既現象,其實我都留意左好耐.就等於高登仔狂鬧TVB D 垃圾劇,但係裡面又有一個推到完場Post 一直陰魂不散,然後一見到有邊個角色岩J ,又係度自己瘋狂推Post.喂大佬,我代TVB多謝你啦咁.ViuTV 想打破慣性收視都幾難,仲想做好節目?你地都唔會睇,咁我搞咁多野做咩?真係貪銀紙好燒?
講番今次奧運,依家咩世界呀,你唔係真係仲以為要黐實個電視,先可以睇到直播呀?求其上網Google 一下都幾十條Live strem 既Link 跌出黎任你 Click 啦.
好耐之前,阿叔走左,我亦發現我真係頂唔順阿叻,去睇番人地ESPN BBC 果D世界盃或者其他體育盛事既評述,頂,真係先知個世界點運作,真係Professional 好多,絕對唔會冷場,又唔會講錯野,又可以學下英文既Terms,都唔知睇得幾開心.
人生在世匆匆幾十寒暑.如果想提升自己既質素,就係坊間既野,唔好既,就堅決唔要.做咩仲甘心框死自己同浪費自己時間?想做任何大事之前,就係要戒左睇TVB先,最好叫其他人都唔好睇.呢一小步都行唔到既話,其他講咩都盡屬枉然.


text:
恒管JM – 方敏婷
Janice Man一出道就被譽為「?界女神」,之後由?模轉型成藝人,近年仲拍親都係大片,合作嘅都係大星,今年仲憑《赤道》一片獲提名競逐金像獎最佳女配角tim! 喺恒管讀緊英文系Year 4嘅 方敏婷 (Natalie),就似足JM咁天生一副明星相,唔知佢第時會唔會好似JM咁紅呢?
Natalie嘅五宮都幾標誌架! 佢話最滿意呢,就係自己對眉夠濃,同睫毛夠長,所以唔駛化好勁嘅妝都可以好上鏡啦! 不過呢,佢就嫌自己個鼻唔夠高,同個身形唔夠骨感啦~(即係少肥啦~哈哈~),仲話如果高多少少就好啦!
太約兩年幾前,Natalie就已經簽咗公司,開始做model,所以喺學校都冇參加咩課外活動.不過佢覺得呢4年都讀得好開心,同學都好nice,教授亦都好親切,send 親email都必覆,傾偈傾功課都好welcome,所以有意報讀嘅同學,都唔駛俾太大壓力自己,面試嘅時候,可以放鬆啲,自然啲,唔駛太多掩飾.
Natalie話做model其實都有表演嘅成份,經常都要應記者同客戶嘅要求,做好多自己平時冇乜機會做嘅嘢,可以發掘多啲自己嘅可能性.而家成日都要扮OL同空姐,其實都幾悶啦! 如果可以嘅話,都想有機會表現吓自己其他方面嘅潛質啦,佢話自己都幾搞笑架,做綜藝主持應該可以勝任喎!
Natalie話,可能個面形細啦,紮起頭法可能會好睇啲,所以成日都俾人揀去扮空姐,不過佢話如果都係着制服,佢就情願揸槍扮警察喇,香港好多大片都係警匪片,應該會吸引到多啲觀眾入場睇,而且造型都有型啲啦!
「學界男女神」唔止要睇盡中學界靚人,仲要殺入大專界!
所以無論你係讀緊中學定大專,只要你認為自己或者身邊嘅同學仔有呢個資格,都可以自薦或推薦俾我哋!
參加方法好簡單,只要將想推薦嘅同學,或者自薦人嘅facebook ,tag喺下面 “Comment”嘅位置; 再將參加者及提名人嘅姓名,年齡,就讀學校,個人專長,聯絡電話,仲有一個月內影嘅近照兩張(全身及正面),喺學界男女神facebook專頁 inbox或電郵到kissweb@nmg.com.hk俾我哋;如果成功通過編輯部審核,就有機會成為「學界男女神」!
「學界男女神」,等緊你嚟挑戰!
撰文: Joanne
攝影: Killy Sung
拍攝: Anthony Leong
剪接: Candy
美術: C Ming
Hair:Wilson@KINGS Makeup
Makeup: King@KINGS Makeup
提供場地:Bliss Studio HK (9129 4976)
※如欲率先接收資訊,請讚好我們的FB專頁並於「已讚好/Liked」選單設定「搶先看/See First」,多謝支持.


text:
(now.com)見到有人討論G-DRAGON賣個鐵夾都要兩百幾蚊,莫講haters,連好多fans都走出嚟講係咪傻㗎?文具舖賣幾蚊個,GD居然可以mark高50倍,潮流嘅嘢,今鋪我哋呢啲蟻民真係識條鐵夾.
我唔鍾意寫潮流,因為潮流從來都唔講道理,當中有真潮流但更多係扮潮流,幾乎所有都係主觀,你冇得同佢拗,你拗就係唔識,你質疑就係追唔到,騙子總係樣樣嘢都識得巧立名目.Luxury我都順氣啲,起碼大部分luxury牌子都有幾十年甚至過百年歷史,有手工有靚料有經典設計,最緊要有二手價,你可以當係藝術品,價錢係癲,但人哋都講明係luxury,你搵錢淨係夠生活咪唔好走去買.但潮流你好難完全唔追,在成長年齡(有啲人仲要生得慢啲成長期特別長)會追求群體認同,呢個係你建立社交技巧同心靈健全嘅必經過程,潮流物品就係其中一個指標.你可以追求其他指標,例如需要天份嘅說話技巧,需要汗水嘅運動能力,需要DNA嘅外表同身型,需要反應嘅打機能力,等等.潮流相對簡單,你有錢買就得喇,連花時間去研究都唔使,上網人人都會同你講而家要點著衫,邊啲item你「要有」,見到要排隊要抽籤嗰啲,又貴又限量嘅,你買到就冇得輸.「人人都搶住買,仲唔係好嘢?」個邏輯就係咁.
都唔係想針對G-DRAGON,佢點講都唔算係一個騙子(就算係我都唔敢講),但既然佢咁出名,個鐵夾又咁出眾,不妨又睇吓佢個新品牌PEACEMINUSONE.
個名已經要學嘢,PEACEMINUSONE,「和平減一」,如果唔係知道佢講韓文,我會以為係一個燈謎.原來呢個和平減一係GD想像嘅一個世界,「PEACE」就係世界和平,即是理想,「MINUS」就係唔理想,即是現實,而「ONE」就係交接點,成個意思即是「理想世界與現實世界嘅交點」.余文樂嘅MADNESS我查字典都查得到,但PEACEMINUSONE,GD佢唔講,我相信自己讀埋個博士學位都唔會明,佢一講,我就明晒,根本係藝術,bravo!
又去睇睇佢個賣衫網,一入去見到所有字都畫晒線,呢個我以前HTML學過,吖嘛!仲唔俾我威返次.睇返啲product,見到三樣嘢,tee,帽,鐵夾,我即刻唔明點解大家要針對佢個鐵夾,點解唔講吓佢件tee要二千四蚊,頂帽都要千六蚊?Sorry我唔應該一開始就睇價錢咁俗氣,睇真個cutting……係睇唔清楚嘅,因為佢掛起咗,兩隻袖摺起晒,但都見到個牌子名細細行印在左胸位置,呢個我識,minimalism!但佢又唔係單純嘅簡約,佢有條尾嘅,簡單中帶點不平凡,一個字,高.
頂帽都係啦,黑色淨色cap帽,又係留條尾,不過今次條尾係粗鞋帶嚟嘅,千六蚊,買cap帽與鞋帶結合嘅創意,睇怕個創意都值千五蚊,值!好啦我發覺唔係寫開潮流嘅自己已經辭窮,快手轉去講重點個鐵夾.嗱,今次我真心要為呢個鐵夾平反,如果非要我在呢三樣嘢揀一樣嚟買,我一定買呢個鐵夾,因為佢最平.同埋佢真係有代表性,GD一直有為呢個鐵夾做舖排,佢唔係同嚟夾文件,而係夾在心口個袋,或者夾衫袖,領口,同扣針係同樣用法,係一件潮流小物.即是而家潮流教主G-DRAGON親身示範:「我話你哋知嚟緊就會流行用鐵夾夾衫!」咁,又係一件事喎.同埋佢寫到明個夾係100%純鐵,係咪好有信心先,文具舖鐵夾我真係唔敢講係純鐵,但大家唔好貪心想大量入貨,每人限量買一個,都應該係好心,驚你哋夾到成身都係,咁就多咗啦!
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你.
專欄屬作者個人意見,不代表本網立場.


text:
梁桂儀 Abbie Rain 22歲 時裝及紡織系 Yr.3
U花 U草
理大辯論女王 堅愛杜如風
原來 Abbie之前叫 Rain,但因為去外國時俾啲外國人話 Rain根本唔可以拎嚟當名用,不過佢又好鍾意 Rain呢個字,而佢乳名叫做阿 B,所以索性兩者二合為一,變成𠵱家 Abbie Rain呢個名.
世界級港女杜如風主持大台旅遊節目,《流行首爾》俾人插到飛天,除咗因為佢大癲大肺嘅主持手法,仲有杜如風鐘意「買咩就買咩,講咩就講咩」的真性情,被觀眾,網民喪鬧是常識吧!
咪以為杜如風係「全民公敵」,其實都有唔少人撐.好似讀香港理工大學時裝及紡織系 Yr.3嘅梁桂儀( Abbie),佢就好欣賞杜如風 style嘅主持風格,「係講嘢慢咗少少啫,但起碼有人會記得佢,同埋睇得出佢每樣嘢都係真心推介俾觀眾,唔係照稿讀,交行貨!」大台啲觀眾口味,我識條鐵咩!
雖然 Abbie𠵱家讀時裝及紡織系,但其實佢話最想係做旅遊飲食節目嘅主持:「一嚟自己強項係講嘢,二嚟自己好鍾意去旅行,試新嘢,所以希望可以將興趣變成職業.」問佢會唔會擔心對住鏡頭口窒窒,又或者好似杜如風講嘢咁慢,佢充滿自信話:「你放心,我係理大辯論隊嘅主力嚟㗎,平時對住百幾二百人講嘢滔滔不絕都係咁,冇問題!」
一般學生妹閒時都係鐘意買衫食甜品,睇戲唱 K,但 Abbie就好鐘意試新嘢,細細個已經跟哥哥去學潛水,仲考埋國際認可 PADI的進階開放水域潛水員資格(可潛 40米),又鐘意一個人去背包旅行,有次去印度旅行,見到有馬術學,仲特登留在當地學咗一個月:「我學騎馬唔係諗住俾訓練員拖住就算,我想人馬合一,喺草原策馬奔馳嗰隻,我𠵱家都可以一個女仔騎住隻馬四圍跑!」有樣有身材,講嘢又叻,仲識埋潛水騎馬,未來旅遊節目主持 icon仲唔係你?
Abbie話愛上潛水,全因細個受猛料哥哥(持有可潛 80米的教練牌)薰陶,仲話第時要同哥哥一齊深潛沉船探險.


text:
U花 U草
港大真女神 好家姐最錫細佬
馮盈盈( Crystal) 21歲
香港大學食物及營養學 Yr.4
自從讀咗食物營養學後, Crystal買嘢前睇營養標籤係指定動作:「𠵱家同屋企去買嘢必睇營養標籤,仲會教埋我屋企人睇,希望食得健康!」
近排 fb彈起唔少大學男神女神專頁,皆因裡面唔係純文字討論,有激多靚相俾一眾兵仔潮拜.嚟緊升上食物及營養學 Yr.4嘅馮盈盈(Crystal),眼大大皮膚白兼 42吋長腿(165cm),就係「 HKU Goddesses一港大女神」專頁被貼嘅女神之一.不過原來 Crystal除咗靚,仲係個好家姐,超錫細佬,更加為咗細佬健康問題,從小決心要做註冊營養師!
Crystal話細佬兩歲被診斷患有腎病,而且免疫力極差,郁啲就要住 2, 3個月醫院:「由細到大佢都唔可以食啲高鹽高糖嘅嘢,飲食方面要控制得好嚴,可能因為咁,細細個已經覺得飲食健康對自己同家人都好緊要,而且食物營養學可以幫到細佬,識得幫佢分邊樣食得,邊樣唔食得,所以一早已經決定好要讀呢科做營養師,幫細佬及家人打理飲食習慣.」
Crystal全程講細佬嘅嘢仲多過分享自己,睇得出佢同細路的確姐弟情深. Crystal話:「雖然𠵱家我未拍拖,不過就算有男友,自己一有時間都會陪細佬,近排想方便啲,所以考咗車牌,可以揸車同佢周圍玩.」究竟做佢男朋友定細佬幸福啲?我完全睇唔透.
撰文:彭家駿
攝影:范仲良